text:
ཕྱི་ཟླ་༦པའི་ཚེས་༡༡ཉིན་གཡུང་དྲུང་བོན་གྱི་སྐོར་བགྲོ་གླེང་ཉིན་བཞི་པའི་གནས་བསྡུས། ༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་སྨན་རིའི་གླིང་། གཡུང་དྲུང་བོན་གྱི་དཔེ་མཛོད་ཁང་དུ་། ཕྱི་དྲོའི་ཆུ་ཚོད་བཞི་པའི་ཐོག་གསུང་བཤད་སློབ་དཔོན་སྨན་རིའི་དགེ་བཤེས་ར་ནག་གཡུང་དྲུང་དབང་གྲགས་ལགས་ནས་བརྗོད་གཞི་ >ཞེས་པའི་སྐོར་ལ་གསུང་བཤད་གནང་བ།
ཉིན་བཞི་པའི་བགྲོ་གླེང་གཙོ་སྐྱོང་བ་ལི་ཐང་ཡེ་ཤེས་རྒྱལ་བ་ལགས་ནས་བགྲོ་གླེང་གཙོ་སྐྱོང་གནང་བཞིན་པ།
ཉིན་བཞི་པའི་བགྲོ་གླེང་ཚོགས་ཞུགས་པ་རྣམས་ཀྱིས་དོགས་དྲི་ཞུ་བཞིན་པ།
གསར་འགོད་པ། སྐྱིད་སྲས་དགེ་ལེགས་ཉི་མ།
(གཏམ་བཤད་གནད་བསྡུས།)
གཡུང་དྲུང་བོན་གྱི་ཐུགས་དམ་འཕྲེང་བའི་སྐོར་རགས་ཙམ་གླེང་བ།
སྤྱིར་གཞི་རྒྱ་ཆེ་བའི་འཇིག་རྟེན་གྱི་ཁམས་འདིར་ཆོས་ལུགས་པ་ཞིག་ཡིན་ཚུན་ཕལ་ཆེ་བས་’’འཕྲེང་བ་’’འདི་བེད་སྤྱོད་གཏོང་གྱིན་ཡོད། ཡིན་ན་ཡང་ཁོང་ཚོར་’’འཕྲེང་བ་’’འདིའི་འབྱུང་རིམ་གྱི་ལོ་རྒྱུས་སོགས་ཕུག་རྒྱང་རིང་ཐུང་ག་ཚོད་ཡོད་མེད་ཕྲན་ལ་རྒྱུས་མངའ་དེ་ཙམ་མེད། ང་རང་ཚོ་ནང་ཆོས་ཉམས་སུ་ལེན་མཁན་ལྟ་བུ་ལ་ཆ་མཚོན་ན་’’འཕྲེང་བ་’’འདི་ཚོགས་བསག་སྒྲིབ་སྦྱོང་སོགས་དགེ་སྒྲུབ་གནང་སྐབས་ཆེས་གལ་འགངས་ཆེ་བ་དང་དགོས་མཁོ་ཅན་ཞིག་ཡིན་སྟབས། འཕྲེང་བ་འདིའི་སྐོར་ལ་མཁྱེན་དགོས་པ་གལ་ཆེ་བར་གནང་། ལྷག་པར་ང་རང་ཚོ་བོན་པོ་ལྟ་བུ་ལ་ཆ་མཚོན་ན་’’འཕྲེང་བ་’’འདིའི་འབྱུང་རིམ་གྱི་ལོ་རྒྱུས་ལ་ཕུག་རྒྱང་རིང་པོ་ཡོད་སྟབས། ངས་འདིར་གཡུང་དྲུང་བོན་གྱི་ཐུགས་དམ་’’འཕྲེང་བའི་’’སྐོར་རོབ་ཙམ་གླེང་རྒྱུ་ཡིན། གང་ལགས་ཞུས་ན། ལུང་ལས། ལོ་རྒྱུས་ཁུངས་ནས་མ་བཤད་ན། ཡིད་མི་ཆེས་པའི་རྒྱུ་རུ་འགྱུར། ཞེས་དང་། རིན་ཆེན་གའུ་ལས། འཕྲེང་བ་དེ་ཉིད་མ་ཤེས་ན། བུད་མེད་རྒན་མོའི་དོ་ཤལ་འདྲ། ཞེས་གསུངས་པ་བཞིན། ངས་གཡུང་དྲུང་བོན་གྱི་བཀའ་དང་བཀའ་བརྟེན་སོགས་ལ་གཞི་བཅོལ་ནས་’’འཕྲེང་བའི་’’འབྱུང་རིམ་སྐོར་གླེང་རྒྱུ་ཡིན།
དང་པོ་འཕྲེང་བའི་བྱུང་རིམ།
བདག་ཅག་གི་སྟོན་པ་གཤེན་རབ་མི་བོ་ཆེས་འབྱུང་ལྡན་ལྔ་བཅུ་ང་གཅིག གཤེན་ལོ་སོ་བཞི་དང་། མི་ལོ་སུམ་སྟོང་བཞི་བརྒྱ། སྤྱི་ལོའི་སྔོན་གྱི་ལོ་(12916)ཡས་མས་ཐོག་ཡུལ་ཁྱད་པར་ཅན་མེ་ཏོག་གླིང་དུ་ཐུགས་དམ་རྫས་ཀྱི་’’འཕྲེང་བ་’’འདི་ཐོག་མར་སྲོལ་གཏོད་མཛད་དོ། དེ་ཡང་’’མདོ་དྲི་མེད་གཟི་བརྗིད་’’གཤེན་གྱིས་མཛད་སྤྱོད་དཀའ་ཐུབ་མཐར་ཕྱིན་པའི་མདོ་ལས། འཁོར་བའི་ཕྱོགས་སུ་མི་འཕྲེང་ཞིང་། དམ་པའི་དོན་དུ་འཕྲེང་བའི་ཕྱིར། མ་ནོར་ངེས་པའི་རྫས་དགོངས་ནས། ཧོས་རུ་བསིལ་བ་མེ་ཏོག་གླིང་ལ་བཙུགས། ཞལ་ནས་སྨོན་ལམ་ཚིག་བཞི་ཚིགས་སུ་བཅད། འཁོར་བའི་ཕྱོགས་སུ་མི་འཕྲེང་པར། ཡང་དག་དོན་ལ་འཕྲེང་པའི་ཕྱིར། མ་ནོར་ངེས་པའི་དོན་དམ་རྫས། གྲངས་སུ་བགྲང་བའི་རྫས་སྨིན་ཤོག ཅེས་སྨོན་ལམ་བཏབ་པས། ཞག་གསུམ་ནང་པར་ཡ་མཚན་ཆེ་བའི་ཤིང་ཞིག་སྐྱེས། ཞེས་གསུངས་བཞིན་ཐོག་མར་རྫས་ཀྱི་འཕྲེང་བ་འདི་བྱུང་ངོ།།
གཉིས་པ་འཕྲེང་བ་ཞེས་པའི་གོ་དོན་ནམ་ཚིག་འགྲེལ།
ལར་འཕྲེང་བ་ཞེས་པའི་ཚིག་འདི་ལ་འབྲི་ཚུལ་མི་འདྲ་བ་འགའ་འདུག་དཔེར་ན་སྐབས་འགར་’’འཕྲེང་བ་’’ཞེས་འ་སྔོན་འཇུག་ཅན་བྲིས་སྲོལ་དང་འགར་ཕྲེང་བ་ཞེས་སྔོན་འཇུག་མེད་པ་དང་ཡང་སྐབས་འགར་ཚིག་དེ་གཉིས་ལ་ཁྱད་མེད་ལྟ་བུ་འཕྲེང་བ་དང་ཕྲེང་བ་ཞེས་གཉིས་ཀ་སྤེལ་མ་བྲིས་པ་མཐོང་རྒྱུ་ཡོད། དེར་མ་ཟད་བོད་རྒྱ་ཚིག་མཛོད་ཆེན་མོ་ལས་ཀྱང་། ཕྲེང་བ་ནི། སྦྲེང་བའམ་གོ་རིམ་དུ་བསྒྲིགས་པའི་བྲལ། དཔེར་ན། སྐུ་ཕྲེང་། ཡིག་ཕྲེང་། ཞེས་གསུངས་པ་དང་། ཡང་དེ་ཉིད་ལས། རྡོག་པོ་མང་པོ་སྐུད་པ་དང་ཐག་པ་སོགས་ལ་བརྒྱུས་པའམ་གཅིག་རྗེས་གཅིག་བསྒྲིགས་པའི་དངོས་པོ། གྲངས་ཀ་འདྲེན་བྱེད་ཀྱི་ཕྲེང་བ། ཞེས་གསུངས་པ་ལྟར་ན་རང་ལུགས་དང་མི་མཐུན་སྙམ། གཉིས་པ་ནི། དེ་ཉིད་ལས། འཕྲེང་བ་ནི། མི་དང་དངོས་པོའི་རྗེས་སུ་སེམས་སོང་བ། དཔེར་ན། གྲོགས་པོ་ལ་སེམས་འཕྲེང་། ཕྲུ་གུ་ལ་སེམས་འཕྲེང་ནས་སྨྱོ་གྲབས་བྱེད། ཞེས་གསུངས། རང་ལུགས་ལ་གོང་གི་ཚིག་དེ་གཉིས་ལ་གོ་དོན་སོ་སོར་འབྲེལ་དགོས་སྙམ། འོན་ཏང་རང་ལུགས་ལ་འ་སྔོན་འཇུག་ཅན་’’འཕྲེང་བ་’’ཞེས་འབྲི་དགོས་པར་འཁུམས། གང་ལགས་ཞུས་ན། མདོ་གཟེར་མིག་ལས། འཁོར་བའི་ཕྱོགས་སུ་མི་འཕྲེང་བར། དམ་པའི་དོན་ལ་འཕྲེང་བ་ཡི། གྲངས་སུ་བགྲང་བའི་ཡོན་ཏན་རྫས། ལྗོན་ཤིང་ལོ་འབྲས་སྨིན་པར་ཤོག ཞེས་གསུངས་པ་བཞིན། རྫས་ཀྱི་འཕྲེང་བ་དེ་ཉིད་མཐོང་བ་ཉིད་ནས། དོན་དམ་པའམ་དཀར་པོ་དགེ་བའི་ཕྱོགས་ལ་སེམས་ཡང་ཡང་འཕྲེང་བས་ན་’’འཕྲེང་བ་’’ཞེས་བྱའོ།།
གསུམ་པ་འཕྲེང་རྡོག་གི་གྲངས་ཇི་ཙམ་དགོས་མིན།
མདོ་གཟེར་མིག་ལས། གྲངས་ནི་སྟོང་དང་རྩ་བརྒྱད་དོ། ཞེས་གསུངས། དེ་ནི་བདེ་གཤེགས་སངས་རྒྱས་སྟོང་དང་རྩ་བརྒྱད་མཚོན་པ་ཡིན། དེ་ཡང་རྣམ་རྒྱུན་སྤྱོད་བཞིན་པའི་འཕྲེང་བ་ལ་འཕྲེང་རྡོག་བརྒྱ་དང་རྩ་བརྒྱད་ལས་འཕྲེང་རྡོག་སྟོང་དང་རྩ་བརྒྱད་ཅིག་མཐོང་མ་མྱོང་གང་ཡིན་ན་ཞེས་དོག་དྲི་ཡོང་སྲིད་ངེས། འཕྲེང་རྡོག་སྟོང་དང་རྩ་བརྒྱད་ཅན་ནི་འཕྲེང་རྡོག་མང་དྲགས་ནས་བགྲང་སྟབས་བདེ་མིན་གྱིས་རྐྱེན་པས་བརྒྱ་དང་རྩ་བརྒྱད་དུ་བསྡུས་པ་ཡིན་སྙམ། ཡང་འཕྲེང་རྡོག་བརྒྱ་དང་རྩ་བརྒྱད་དགོས་པའི་ཁུངས་ལུང་ཡང་ཡོད་དེ། གསང་སྔགས་རྫོང་འཕྲང་ལས། གཡུང་དྲུང་སེམས་དཔའ་བརྒྱ་རྩ་བརྒྱད་ཀྱི། རིགས་རྟགས་སྟིམ་ལ་བརྒྱ་དང་རྩ་བརྒྱད་དུ་འཕྲེང་རྡོག་ལ་སྒོམ་པར་བྱ། ཞེས་གསུངས་པའི་ལུང་གིས་སྒྲུབ་བོ།
བཞི་པ་འཕྲེང་བའི་མདོ་འཛིན་དང་བཅུ་འཛབ་ཀྱི་གོ་དོན། དང་པོ་མདོ་འཛིན་གྱི་གོ་དོན་ནི། མདོ་ཞེས་པ་ནི། ལམ་སྟོད་སྨད་གཉིས་ཀྱི་མཚམས་ལ། ལམ་མདོ་དང་། ལམ་གྱི་གསུམ་མདོ། ཡང་ཡུལ་གཉིས་ཀྱི་མཚམས་ལ་ཡུལ་མདོ་དང། ཡང་ལམ་གསུམ་གྱི་མཚམས་སམ་ཕུག་ལ་གནས་པས་ཕུག་སུམ་མདོ་ཞེས་གོ་ཚུལ་མང་པོ་ཡོད། མདོར་ན་དངོས་པོ་གཉིས་ཀྱི་མཐུད་མཚམས་སམ་བར་མཚམས་ལ་གོ་དགོས། འཛིན་ཞེས་པ་ནི། འཕྲེང་རྡོག་རྣམས་སོ་སོར་མི་མཐོར་བར་དམ་པོར་གནས་པར་བྱེད་པས་འཛིན་ཞེས་ཟེར་བ་ཡིན། སྐབས་འདིར་ནི་འཕྲེང་རྡོག་སྣེ་གཉིས་ཀྱི་མཚམས་ན་ཡོད་པའི་དབྱིབས་ཟླུམ་པོར་ཡོད་པའི་འཕྲེང་རྡོག་ཆེན་པོ་གཅིག་དང་དེའི་སྟེང་བུམ་པའི་དབྱིབས་ཅན་གཅིག་ཡོད་པ་དེ་ལ་མདོ་འཛིན་ཟེར་གྱིན་ཡོད། དེ་ནི་འཕྲེང་རྡོག་རྣམས་མི་མཐོར་བར་འཛིན་པར་བྱས་པས་མདོ་འཛིན་ཞེས་བཏགས་པར་སྙམ། གཉིས་པ་བཅུ་འཛབ་ཀྱི་གོ་དོན་ནི། བཅུ་འཛབ་ནི། གསེར། དངུལ། ཟངས། ལྕགས་སོགས་ལས་སྒྲུབ་པའི་དབྱིབས་སྒོར་སྒོར་དང་གྲངས་བཅུ་ཡོད་འཕྲེང་བའི་ཟུར་དུ་བཏགས་པ་དེ་ལ་ཟེར། བཅུ་ནི། གྲངས་ཀྱི་བཅུ་དང་། འཛབ་ནི། སྔགས་སམ་སྙིང་པོ་ལ་ཟེར། བཅུ་འཛབ་ནི་སྔགས་ཀྱི་གྲངས་སོགས་མི་འཁྲུག་པའི་ཆེད་ཡིན། དེ་ལ་འཕྲེང་བའི་གྲངས་འཛིན་ཡང་ཟེར།
ལྔ་པ་འཕྲེང་བའི་མཚོན་དོན།
མདོ་དྲི་མེད་གཟི་བརྗིད་དང་གཟེར་མིག་གཉིས་མཐུན། འཕྲེང་ཐག་དབྱིངས་ཀྱི་ཡུམ་དང་སྦྱར། ས་ཏྲིག་ཨེར་སངས་ཡི་དམ་ལྷ། མདོ་འཛིན་ཡེ་ཤེས་ལྷ་དང་སྦྱར། གཤེན་ལྷ་འོད་དཀར་ཡི་དམ་ལྷ། ཐབས་དང་ཤེས་རབ་ཟུང་འབྲེལ་ཕྱིར། མཐེ་བོང་ཐབས་ཀྱི་མཆོག་དང་སྦྱར། མཛུབ་གུ་ཤེས་རབ་ཕུལ་དང་སྦྱར། བདག་ཉིད་གཤེན་རབ་འདྲེན་པའི་དཔལ། གུང་མོ་གྲངས་བགྲང་རིག་པ་ཉིད། ཡང་མཛུབ་མོ་ལྔ་དེ་བདེ་གཤེགས་རིགས་ལྔ་དང་སྐུ་ལྔ་ལ་སྦྱར་ཚུལ་ནི། མཐེ་བོང་བོན་གྱི་སྐུ་དང་སྦྱར། མཛུབ་མོ་རྫོགས་པའི་སྐུ་དང་སྦྱར། གསལ་བ་རང་འབྱུང་སྐུ་ཡི་ལྷ། གུང་མོ་ངོ་བོ་ཉིད་ཀྱི་སྐུ་དང་སྦྱར། དགེ་ལྷ་གར་ཕྱུག་ཡོན་ཏན་ལྷ། སྲིན་ལག་སྤྲུལ་པའི་སྐུ་དང་སྦྱར། བྱེ་བྲག་དངོས་མེད་གསུང་གི་ལྷ། མཐེབ་ཆུང་མངོན་བྱང་སྐུ་དང་སྦྱར། དགའ་བ་དོན་འགྲུབ་འཕྲིན་ལས་ལྷ། ཞེས་གསུངས་སོ།། གསང་སྔགས་རྫོང་འཕྲང་ལས། མདོ་འཛིན་རྩ་བའི་བླ་མར་སྒོམ། འཕྲེང་རྡོག་རེ་རེ་ཡི་དམ་ལྷ་རེ་རེ་སྒོམ་ཞེས་གསུངས་སོ།། མདོ་རྣམ་འགྲེལ་བར་ཏི་ཀ་ལས། འཕྲེང་ཐག་ཐུགས་རྗེ་འདྲེན་པའི་ཐག མདོ་འཛིན་དྲང་སྲོང་རྒྱལ་བའི་སྐུ། འཕྲེང་བའི་སྙིང་པོ་གཡུང་དྲུང་སེམས། གཡུང་དྲུང་སེམས་ལ་བགྲང་མི་འཚལ། གཉིས་སུ་མེད་པར་སྒོམ་ཤེས་ན། འཕྲེང་བའི་རང་བཞིན་རང་ཉིད་དོ། ཞེས་གསུངས་པ་དང་། ཡང་རིན་ཆེན་གའུ་ལས། མདོ་འཛིན་གཉིས་རྩེགས་བོན་སྐུ་དང་། ངོ་བོ་ཉིད་ཀྱི་སྐུ་རུ་མཚོན། སྐུ་གསུམ་དང་སྦྱར་ན་མདོ་འཛིན་གོང་མ་བུམ་དབྱིབས་ཅན་དེ་བོན་སྐུ་དང་། དེའི་འོག་མ་འཕྲེང་རྡོག་ཟླུམ་དབྱིབས་ཅན་དེ་རྫོགས་སྐུ་དང་། འཕྲེང་རྡོག་གཞན་རྣམས་སྤྲུལ་པའི་སྐུ་དང་སྦྱར་བ་སོགས་ཅུང་ཙམ་རེ་མི་མཐུན་པ་ཡོད་མོད། གཙོ་བོ་རང་རང་ཟླ་རྒྱུའི་སྔགས་དེ་ལ་རགས་སླད་པ་ཡིན་དཔེར་ན་རང་ཀྱི་ཟླ་རྒྱུའི་སྔགས་དེ་ཡི་དམ་ཕུར་པའི་སྔགས་ཡིན་ན་མདོ་འཛིན་དེ་ཡི་དམ་ཕུར་པའི་ལྷ་གཙོ་བོ་དེ་སྒོམ་གཞན་འཕྲེང་རྡོག་རྣམས་དེའི་འཁོར་རྣམས་སྒོམ་ན་མི་འགྲིག་པ་མེད་སྙམ། གཞན་སྙིང་པོ་རྣམ་གསུམ་སོགས་བསག་སྐབས་ནི། སྙིང་པོ་རྣམ་གསུམ་ནི་སྐུ་གསུམ་གྱི་སྙིང་པོ་ཡིན་སྟབས་མདོ་འཛིན་གོང་མ་དེ་བོན་སྐུ་དང་། འོག་མ་དེ་རྫོགས་སྐུ། འཕྲེང་རྡོག་གཞན་རྣམས་སྤྲུལ་པའི་སྐུ་རུ་སྒོམ་ན་མཆོག ཡང་བླ་མའི་རྣལ་འབྱོར་སོགས་འདོན་སྐབས་མདོ་འཛིན་དེ་རང་གི་དྲིན་ཅན་རྩ་བའི་བླ་མར་སྒོམ་འཕྲེང་རྡོག་གཞན་རྣམས་རང་གི་ཡི་དམ་སྒོམ་ན་མཆོག་སྙམ།
དྲུག་པ་འཕྲེང་བའི་དབྱེ་བ། མདོ་དྲི་མེད་གཟི་བརྫིད་ལས། པད་ཤུན་འཕྲེང་ཐག་དཀར་པོ་ལ། ཤར་ཕྱོགས་དཀར་པོ་དུང་གི་འཕྲེང་བ་བརྒྱུས། པད་ཤུན་འཕྲེང་ཐག་ལྗང་ཁུ་ལ། བྱང་ཕྱོགས་ལྗང་ཁུ་ཤེལ་གྱི་འཕྲེང་བ་བརྒྱུས། པད་ཤུན་འཕྲེང་ཐག་དམར་པོ་ལ། ནུབ་ཕྱོགས་དམར་པོ་རག་ཤའི་འཕྲེང་བ་བརྒྱུས། པད་ཤུན་འཕྲེང་ཐག་སྔོན་པོ་ལ། ལྷོ་ཕྱོགས་སྔོན་པོ་མན་ལུང་གི་འཕྲེང་བ་བརྒྱུས། པད་ཤུན་འཕྲེང་ཐག་སེར་པོ་ལ། དབུས་ཕྱོགས་སེར་པོ་པོ་ཏེ་ཙེའི་འཕྲེང་བ་བརྒྱུས། ཞེས་གསུངས། མདོ་གཟེར་མིག་ལས། སྒོ་བཞི་མཛོད་ལྔའི་བོན་ལ་འཕྲེང་བའི་ཕྱིར། དཔོན་གསས་ལ་དུང་གི་འཕྲེང་བར་བགྲང་། ཆབ་ནག་ཤེལ་གྱི་འཕྲེང་བར་བགྲང་། ཆབ་དཀར་རག་ཤའི་འཕྲེང་བར་བགྲང་། ཕན་ཡུལ་མན་ལུང་གི་འཕྲེང་བར་བགྲང་། གཙང་མ་མཐོ་ཐོག་སྤྱི་རྒྱུག་ཐིག་ལེ་ཆེན་པོ་བཟླས་དང་བརྗོད་མེད་པོ་ཏི་ཙེ་ཡི་འཕྲེང་བར་བགྲང་། ཞེས་གསུངས། མདོ་རྣམ་འགྲེལ་བར་ཏི་ཀ་ལས། ཤེལ། གསེར། གཡུ། ཟངས། མཆོང་། རག་ཤ་སོགས་ཀྱི་འཕྲེང་བ་ཡོད་པ་གསུངས། ཡང་རྗེ་རིན་པོ་ཆེའི་འདུལ་འགྲེལ་འཕྲུལ་གྱི་སྒྲོན་མེ་དང་འདུལ་བའི་བསླབ་བྱ་ཨུ་དཔལ་ཆུན་པོ་ལས་ཀྱང་མདོ་ཟེར་མིག་དང་མཐུན་པར་སྒོ་བཞི་མཛོད་ལྔའི་འཕྲེང་བ་ཞེས་གསུངས་སོ།།
བདུན་པ་འཕྲེང་བ་འདྲེན་ཚུལ།
འདུལ་བའི་བསླབ་བྱ་ཨུད་དཔལ་ཆུན་པོ་ལས། གཡས་པས་བཅུག་ལ་གཡོན་པས་བགྲང་། ཞེས་དང་། མདོ་དྲི་མེད་གཟི་བརྗིད་ལས། གུང་མོ་གྲངས་བགྲང་རིག་པ་ཉིད་གཡོན་པའི་ཕྱག་སོར་ལྔ་ལ་བཀལ། ཞེས་གསུངས་པ་དང་། མདོ་ཟེར་མིག་ལས། གཡོན་པའི་ཕྱག་སོར་ལྔ་ལ་བཀལ། གཡས་པའི་སོར་མོས་རེ་རེ་བླངས། གསུམ་གྱི་སྦུབས་སུ་དྲངས་ཀྱིན་བགྲངས། ཞེས་གསུངས་པ་བཞིན་ནོ།།
བརྒྱད་པ་འཕྲེང་བའི་བླང་དོར་དང་དམ་ཚིག
ལུས་ལས། འཕྲེང་བ་དེ་ཉིད་མ་ཤེས་ན། བུད་མེད་རྒན་མོའི་དོ་ཤལ་འདྲ། ཞེས་གསུངས་པ་བཞིན་འཕྲེང་བའི་རྣམ་བཞག་དང་བླང་དོར་སོགས་ངེས་པར་དུ་མཁྱེན་གལ་ཆེ། ལྷ་གཉན་ཤེལ་སྒོང་ལས། དམ་ཚིག་བཅུ་གཅུག་ཏུ་གསུངས་པ་སྟེ། སྙིང་པོ་བཟླ་དུས་འཕྲེང་བ་གཞན་མི་བསྟན། རང་གི་ཞབས་སུ་མི་བཅུག གཞན་གྱི་ལག་ཏུ་མི་འགྲིམ། ལག་དལ་བས་མི་འདྲེན་པར་ལུས་ལ་བཅངས། ས་རྗེན་ལ་མི་འཇོག འཕྲེང་བའི་རིགས་མི་གཅིག་རྣམས་མི་བསྲེ། མཛེས་ཆོས་ཀྱི་རྒྱན་དང་མི་སྤྲད། མི་སྡིག་ཅན་ལག་ནས་བྱུང་བ་མི་བཅང་། གཞན་གྱིས་གྲངས་བརྩི་སླད་དུ་བཤར་བ་མི་བྱེད། ཚུལ་འཆོས་ཀྱི་ལག་ཏུ་མི་འདྲེན། རབ་གནས་མེད་པར་མི་བཅང་བ་བཅས་ཡིད་ལ་ངེས་པར་དུ་བཅངས་དགོས་གལ་ཆེ། ཡང་གསང་སྔགས་རྫོང་འཕྲང་ལས། དེ་ལ་སྤང་བ་དྲུག་ནི། མེན་རུར་དང་རུས་པའི་འཕྲེང་བ་དང་། རྡོ་དང་འབྲས་བུ་མེད་ཤིང་འཕྲེང་དང་། རྡོ་རྗེ་རི་རབ་མདོ་འཛིན་དང་། མཛོ་གྷར་རུས་པའི་འཕྲེང་ཐག་སྤང་། ཞེས་དང་། ལེན་པ་དྲུག་ནི། འབྲས་བུ་དྲུག་དང་དྲག་པོའི་ཤིང་། དབང་དང་འབྲས་བུ་ལྡན་པ་གསུམ། ཤི་ཤོན་དར་རས་ཞིང་རྒྱུས་གསུམ། ཡང་དེ་ཉིད་ལས། དམ་ཚིག་ནི། འགོམ་ཡུག་སྨེ་བ་དང་། བསྙེན་པའི་དུས་སུ་མི་ལག་འགྲིམ་པ་དང་། གོང་གི་སྤང་བླངས་ལྡན་པར་བྱ། ཞེས་གསུངས་སོ།།
1,025 total views, 2 views today


c: text/html

text:
བཙན་བྱོལ་བོད་མིའི་ལག་ཤེས་སྦྱོང་བརྡར་ཁང་ཁག་གི་ཚོགས་འདུ་ཐེངས་དང་པོ།
བོད་མིའི་སྒྲིག་འཛུགས་ནང་སྲིད་ན་གཞོན་རོགས་སྐྱོར་ཚན་པའི་གོ་སྒྲིག་འོག རྒྱ་བལ་གཉིས་ནས་བཙན་བྱོལ་བོད་མིའི་གཞུང་འབྲེལ་དང་གཞུང་འབྲེལ་མིན་པའི་ལག་ཤེས་སྦྱོང་བརྡར་ཁག་ནས་མི་༡༩ མཉམ་ཞུགས་ཀྱིས་གྲོས་གཞི་ཁག་ལྔའི་ཐོག་ཚོགས་འདུ་འཚོག་བཞིན་འདུག
ཟླ་འདིའི་ཕྱི་ཚེས་༡༡ ཉིན་གྱི་སྔ་དྲོར་བོད་མིའི་སྒྲིག་འཛུགས་ནང་སྲིད་ན་གཞོན་རོགས་སྐྱོར་ཚན་པའི་གོ་སྒྲིག་འོག དྷ་ས་གངས་སྐྱིད་ཕྱི་དྲིལ་གློག་ཀླད་ཚན་པའི་ཚོགས་ཁང་དུ། བཙན་བྱོལ་བོད་མིའི་ལག་ཤེས་སྦྱོང་བརྡར་ཁང་ཁག་གི་ཚོགས་འདུ་དང་པོ་དེ་འཚོགས་སོང་ཞིང་། ཚོགས་འདུ་དབུ་འབྱེད་མཛད་སྒོའི་སྐུ་མགྲོན་གཙོ་བོར་ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་ཕེབས་འདུག
མཛད་སྒོའི་ཐོག་ནང་སྲིད་དྲུང་འཕར་ཤོ་ཟུར་ཚེ་དབང་སྒྲོལ་མས་ཚོགས་འདུ་ངོ་སྤྲོད་ཀྱི་གཏམ་བཤད་གནང་སོང་ཞིང་། སྐབས་དེར་མོས་“ད་རེས་ང་ཚོ་གཞུང་འབྲེལ་དང་གཞུང་འབྲེལ་མ་ཡིན་པ་སྤྱི་ཡོངས་ཀྱིས་ཚོགས་འདུ་བསྐོང་བ་ཐེངས་དང་པོ་ཆགས་ཀྱི་ཡོད་རེད། འདིའི་དམིགས་ཡུལ་གཙོ་བོ་གང་ཡིན་ཟེར་ན། ང་ཚོ་དཔལ་ལྡན་བཀའ་ཤག་སྐབས་༡༥ པའི་ལས་གཞི་གལ་ཆེ་ཤོས་དེ་ལྔ་དང་ལྔ་བཅུ་ཡིན་པ་ཀུན་གྱིས་མཁྱེན་གསལ་རེད། དེར་བརྟེན་ང་ཚོས་ད་རེས་ཀྱི་ཚོགས་འདུ་འདི་ཡང་ལྔ་དང་ལྔ་བཅུ་ལ་འབྲེལ་བ་ཤུགས་ཆེན་པོ་ཆགས་ཡོད་རེད། གང་ཡིན་ཟེར་ན། ད་ལྟ་ང་ཚོས་ལས་ཀ་བྱེད་བཞིན་པ་དང་། མ་འོངས་པར་བཙན་བྱོལ་ལ་ལོ་༥༠ ལྷག་པ་ཡིན་ན། དེ་ལ་འཆར་སྣང་ག་འདྲ་ཡོད་མེད་གོ་བསྡུར་སྦྱང་བཤད་དང་། ལྷག་པར་དུ་རྣམ་པ་ཚོ་མང་པོ་ཞིག་ལ་ཉམས་མྱོང་ཆེན་པོ་ཡོད་དུས་གཞུང་འབྲེལ་ཡིན་ན་རེད། མིན་ན་རེད། གཅིག་གིས་གཅིག་ལ་ཕན་ཚུན་བསམ་ཚུལ་གོ་བསྡུར་ལྷུག་པོར་བྱ་རྒྱུ་དང་། སོ་སོའི་ཉམས་མྱོང་དེ་སྤེལ་རེས་བྱ་རྒྱུ་དེ་དམིགས་ཡུལ་གཙོ་བོ་ཞིག་ཡིན། དེ་ག་ནང་བཞིན་གལ་ཆེ་ཤོས་དེ་ང་ཚོའི་དམིགས་ཡུལ་གཅིག་དང་འཐབ་རྩོད་གཅིག་རེད། དེར་བརྟེན་དེ་ཚད་ལྡན་ཞིག་ཡོང་བར་ང་རང་ཚོས་ཤུགས་རྒྱག་རྒྱུ་དང་། དེར་ཉེན་ཁ་ག་རེ་འདུག་དེའི་ཐོག་གོ་བསྡུར་བྱ་རྒྱུ་དེ་གཙོ་བོ་གཅིག་ཆགས་ཀྱི་ཡོད་”ཅེས་དང་། སྐྱབས་བཅོལ་བོད་མི་དེ་“སྐྱབས་བཅོལ་བ་འདྲ་འདྲའི་ནང་ནས་མ་འདྲ་བ་འབུར་དུ་ཐོན་པ་ཞིག་ཡོད་པ་དེ་འཛམ་གླིང་གིས་མཁྱེན་གསལ་རེད། དེ་ག་རེ་བྱས་ནས་རེད་ཟེར་ན་གཙོ་ཆེ་ཤོས་༧རྒྱལ་བ་ཡིད་བཞིན་ནོར་བུའི་ཐུགས་རྗེ་བཀའ་དྲིན་དང་། བོད་མིའི་སྒྲིག་འཛུགས་ཀྱི་མཐུན་འགྱུར། ལྷག་པར་དུ་ཁོངས་སོ་སོའི་རམས་འདེགས། རོགས་ཚོགས་བཀའ་དྲིན་ཅན་རྣམས་ཀྱི་མཐུན་འགྱུར་བཅས་ལ་བརྟེན་ནས་ད་ལྟ་ང་ཚོ་ཧ་ལས་པ་ཚགས་ཚུད་པོ་ཆགས་ཡོད་རེད།”ཅེས་དང་། དེ་བཞིན་གཞིས་ཆགས་ཀྱི་གནས་བབས་ཉམས་ཆག་འགྲོ་བ་དང་རང་ཁ་རང་གསོ་མི་ཐུབ་པའི་རྒྱུ་མཚན་ནི་བོད་མི་བཙན་བྱོལ་བ་རྣམས་ལ་གཞན་རྟེན་གྱི་བསམ་བློ་ཆེ་དྲགས་པ་དང་། རྒྱལ་ཕྱི་ནང་གཉིས་སུ་གཞིས་སྤོས་བྱེད་བཞིན་པའི་གནས་སྟངས་ལ་ཐུག་གི་ཡོད་སྐོར་དང་། དེ་མ་ཡོང་བར་ཐབས་ལམ་ག་འདྲ་ཡོད་མེད་དང་། མ་འོངས་པར་བོད་མིའི་སྒྲིག་འཛུགས་ཀྱིས་སྤྱི་ཡོངས་ཀྱི་སྲིད་ཇུས་ག་འདྲ་ཞིག་འཛིན་དགོས་ཀྱི་ཡོད་མེད་ཐོག་དགོངས་པ་རྒྱ་ཆེན་པོ་བཞེས་དགོས་སྐོར་སོགས་གསུངས་སོང་།
དེ་རྗེས་མཛད་སྒོའི་སྐུ་མགྲོན་གཙོ་བོ་ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་གྱིས་“ང་ཚོའི་སྤྱི་ཚོགས་ནང་ལ་ལག་ཤེས་ཀྱི་སྡེ་ཚན་དེ་རང་བཞིན་གྱིས་མེད་དུ་མི་རུང་བའི་སྦྱོང་བརྡར་བསྟི་གནས་ཁང་ཞིག་ཆགས་ཡོད་རེད། རེད་དེ་ལས་ཀ་མང་པོ་ཞིག་ནང་སྲིད་ཀྱིས་བྱེད་བསྡད་པ་དེ་ས་གནས་གཞན་གྱིས་བྱེད་ཀྱི་ཡོད་པའི་བཟོ་འདྲ་ཞིག གཅིག་གཅིག་ཕན་ཚུན་ནང་ཁུལ་ལ་ལས་དོན་བྱེད་ཕྱོགས་དང་། སློབ་སྦྱོང་སྤྲོད་ཕྱོགས་དེ་འདྲའི་ཐོག་འབྲེལ་བ་དེ་ཙམ་མེད་ནས་སོ་སོའི་སྡེ་ཚན་གྱིས་འཆར་ཅན་གང་བྱས་པ་དེར་སྣང་བ་དག་སྟེ་ཕན་ཚུན་འབྲེལ་བ་དེ་ཙམ་མེད་པ་འདྲ་པོ་ཞིག་འདུག འཛམ་བུ་གླིང་སྤྱིའི་ནང་འགྱུར་བ་ག་རེ་དང་ག་རེ་འགྲོ་ཡི་ཡོད་རེད། ཆབ་སྲིད་དང་གནས་སྟངས་ཀྱི་འགྱུར་བ་ཙམ་མ་ཡིན་པར་སྤྱི་ཚོགས་ཀྱི་གནས་སྟངས་ཁོ་རང་ལ་ཡང་འགྱུར་བ་ཤུགས་ཆེན་པོ་ཞིག་འགྲོ་ཡི་ཡོད་རེད། འགྱུར་བའི་གནས་སྟངས་དང་བསྟུན་ནས་སྐབས་དོན་སོ་སོའི་ཐོག་ལ་ང་རང་ཚོའི་ངོས་ནས་གསར་གཏོད་ཀྱི་རྣམ་པའི་ཐོག་ནས་ལས་གཞི་ག་རེ་ག་རེ་སྤེལ་དགོས་མིན་ཐོག་ལ་དགོངས་པ་བཞེས་མཁན་དེ་ཉུང་ཉུང་བྱས། འཆར་ཅན་གཅིག་བྱས་བསྡད་པ་དེ་རང་ལ་སྣང་བ་འདྲ་ཞིག་དག་ནས་བྱེད་བསྡད་པ་དེ་ཡོད་དུས། དེ་ཚོ་མ་ཡོང་བར་མ་འོངས་པར་སྡེ་ཚན་རྣམས་ཟླ་སྒྲིལ་དགོས་ཀྱི་འདུག་གམ། ཡང་ན་ཚགས་ཚུད་དུ་བཏང་སྟེ་གསར་གཏོད་ཀྱི་རྣམ་པའི་ཐོག་ནས་མ་འདྲ་བ་ག་རེ་བཟོ་རྒྱུ་འདུག དེ་ཚོའི་ཐོག་ལ་རང་བཞིན་གྱིས་དགོངས་པ་བཞེས་དགོས་པ་ཆགས་ཡོད་རེད་དྲན་གྱི་འདུག”ཅེས་དང་། “ད་ལྟའི་ལས་འཆར་འདི་བཀའ་ཤག་གི་ལྔ་དང་ལྔ་བཅུའི་འཆར་སྣང་དང་ཐད་ཀར་འབྲེལ་བ་ཡོད་པའི་ལས་ཚན་ཞིག་ཆགས་ཡོད་རེད། དེར་བརྟེན་རྣམ་པ་ཚོ་འདིར་ཚོགས་འདུར་མ་ཕེབས་གོང་ནས་ས་གནས་སོ་སོར་གྲོས་གཞི་དོན་ཚན་བཞི་བཀྲམས་ཏེ། དེའི་ཐོག་ས་གནས་སོ་སོའི་འབྲེལ་ཡོད་རྣམས་དང་བཀའ་བསྡུར་གྱིས་དེ་ཐེངས་འདིར་ཉིན་གཉིས་ཀྱི་ཚོགས་འདུའི་རིང་ལ་ས་གནས་སོ་སོའི་གནས་སྟངས་དང་། དཀའ་ངལ། མ་འོངས་བྱེད་ཕྱོགས་ག་རེ་ཡོད་མེད། དེ་ཚོའི་ཐོག་ལ་བཀའ་བསྡུར་ལྷུག་པོ་ཞིག་གནང་སྟེ་མ་འོངས་ལྔ་དང་ལྔ་བཅུའི་འཆར་སྣང་དང་མཐུན་ཁར། དེང་དུས་ཀྱི་འགྱུར་འགྲོས་དང་མཐུན་པའི་ཐོག་གོམ་པ་སྤོ་ཐུབ་རྒྱུར་དགོངས་པ་བཞེས་དགོས་པ་ཞིག་ཏན་ཏན་ཆགས་ཡོད་རེད་དྲན་གྱི་འདུག”ཅེས་གསུངས་སོང་།
དེ་བཞིན་ཁོང་གིས་“ལག་ཤེས་སྦྱོང་བརྡར་ཁག་ལ་ཆ་བཞག་ན། སྐྲ་བཟོ་བྱེད་པ་དང་། གདོང་ལ་མཛེས་བཟོ་བྱེད་པ། འཚེམ་ཁབ་རྒྱག་པ་ཙམ་མ་ཡིན་པར། གཞན་སྤྱི་ཚོགས་ནང་ལ་འགྱུར་བ་ག་རེ་འགྲོ་ཡི་ཡོད་མེད་ཀྱི་ཐོག་དགོངས་པ་བཞེས་མ་ཐུབ་པའི་གནས་སྟངས་མང་པོ་ཞིག་ཆགས་ཀྱི་འདུག”ཅེས་དུས་ཀྱི་འགྱུར་འགྲོས་དང་མཐུན་པར་གོམ་པ་སྔོན་དུ་སྤོ་མ་ཐུབ་ཚེ་རྗེས་སུ་མི་ལུས་ཐབས་བྱེད་དགོས་སྐོར་དང་། བོད་མི་ཐོག་མར་སྐྱབས་བཅོལ་དུ་འབྱོར་དུས་མི་སུ་ལའང་བཙན་བྱོལ་ནང་ལོ་༦༠ ལྷག་གི་ཡོད་པའི་བསམ་བློ་མེད་ཀྱང་ལྷག་ཡོད་པ་དང་། གལ་ཏེ་ལོ་ངོ་༦༠ ལྷག་གི་ཡོད་པའི་འཆར་སྣང་གི་ཐོག་ནས་ལས་ཀ་བྱས་ཡོད་ན་ད་ལྟའི་གནས་སྟངས་དེ་མི་འདྲ་ཞིག་ཆགས་ཡོད་སྐོར་དང་སྦྲགས་ལྔ་དང་ལྔ་བཅུའི་འཆར་སྣང་གི་ལས་གཞི་གལ་ཆེ་སྐོར་སོགས་ཞིབ་རྒྱས་གསུངས་སོང་།
ཉིན་གཉིས་རིང་གི་ཚོགས་འདུའི་གྲོས་གཞི་ཁག་ལྔ་ནི། ༡ གཞུང་འབྲེལ་དང་གཞུང་འབྲེལ་མིན་པའི་ལག་ཤེས་སྦྱོང་བརྡར་ཁག་མང་དག་ཅིག་ཡོད་ནའང་ལས་དོན་དང་དམིགས་ཡུལ་གཅིག་གྱུར་ཡིན་པར་བརྟེན། ལག་ཤེས་སྦྱོང་བརྡར་ཁང་མིང་དོན་མཚུངས་པ་དང་ལས་གཞི་སྤེལ་ཕྱོགས་ཚགས་ཚུད་ནུས་ལྡན། གོ་བསྡུར་སྦྱངས་བཤད། སྦྱོང་བརྡར་ཁང་དབར་མཉམ་རུབ་ཐོག་མ་འོངས་ཡར་རྒྱས་གཏོང་ཕྱོགས།
༢ བོད་མིའི་སྒྲིག་འཛུགས་ནས་ལས་ཤུགས་གོང་འཕེལ་གྱི་སྲིད་ཇུས་ལམ་སྟོན་གཏན་འབེབས་གནང་ཕྱོགས་ས་བོན་དགོངས་འཆར་ཡོང་ཐབས་སྐོར།
༣ སྦྱོང་བརྡར་སློབ་ཐོན་ཟིན་རྗེས་རང་ཁ་རང་གསོ་ཡོང་སླད་དཔལ་ལས་བོད་མིའི་ཡར་ཐོན་ཚོང་ལས་རམ་འདེགས་ལས་གཞི་ནང་མཉམ་ཞུགས་ཀྱིས་ཚོག་ལས་སྤེལ་ཕྱོགས།
༤ ན་གཞོན་སྦྱོང་བརྡར་ཐོན་པ་རྣམས་རང་ཁ་རང་གསོ་དང་། ནུས་ལྡན། ས་གནས་སོ་སོར་རྒྱུན་གནས་ཐུབ་པ་བཟོ་ཐབས་ཇི་ཡོད།
༥ དགོངས་ཚུལ་གཞན། བཅས་རེད་འདུག །
གསར་འགོད་པ་བཀྲ་ཤིས་དོན་གྲུབ།

robotstxt: allowed

filter: keep


text:
བླ་རྒན་ཤན།
སྔོན་ཆད་ཞིག་ན། རུས་མིང་ལ་ཤན་ཟེར་བའི་རྒྱ་ནག་གི་བླ་རྒན་ཞིག་ཡོད།དུས་སྐབས་དེར་བླ་རྒན་དེ་སྙན་གྲགས་ཆེན་པོ་ཡོད་ནའང་། མི་ཧ་ཅང་ཁེངས་དྲེགས་ཅན་ཞིག་རེད།
སྐབས་དེར། གྲོང་གསེབ་ཅིག་ཏུ་གནས་སྡོད་བྱེད་པའི་སྐྱེས་པ་གོ་ཆན་ཟེར་བ་ཞིག་ཡོད་པ་དེས། བླ་རྒན་ཤན་ཧ་ཅང་ཁེངས་དྲེགས་ཆེ་བ་ཞིག་ཡིན་པ་ཐོས་པ་དང། སེམས་ལ། བླ་རྒན་དེ་ལ་བསམ་ཤེས་སུ་འཇུག་དགོས་སྙམ་སྟེ། བླ་རྒན་ཤན་འཚོལ་དུ་ཕྱིན་པ་རེད།
གོ་ཆན་བླ་རྒན་ཤན་གྱི་དྲུང་དུ་འབྱོར་དུས། བླ་རྒན་ཤན་གྱིས་ཁོ་ལ་བསུ་མ་བྱེད་རྒྱུ་ཕར་ཞོག མིག་ཟུར་ཙམ་གྱིས་ཀྱང་མ་བལྟས། དེ་ནས་བླ་རྒན་ཤན་གྱི་མདུན་འདུག་པ་ཞིག་སླེབས་ཏེ། "རིན་པོ་ཆེ། དམག་དཔོན་ཆེན་མོ་ཚང་གི་སྐུ་སྲས་མཇལ་དུ་ཕེབས་འདུག" ཅེས་ཞུས་པར། བླ་རྒན་ཤན་མགྱོགས་པོར་ཡར་གདན་ལས་ལངས་ཏེ། "དེ་ན་ང་ཁོང་བསུ་རུ་འགྲོ" ཞེས་སོང་བ་དང་། གུས་བརྩི་ཆེན་པོས་གསར་བུ་ཞིག་ཡར་ནང་དུ་བསུས་འོང་།
ཏོག་ཙམ་ནས་གསར་བུ་དེ་ཕྱིར་རང་གནས་སུ་ལོག་རྗེས། གོ་ཆན་གྱིས་བླ་རྒན་ཤན་ལ། "ངས་ལྟ་ཚུལ་ལ། ཁྱེད་ནི་མི་དྲང་མོ་ཞིག་མ་རེད" "ང་དང་པོ་ཁྱེད་ཀྱི་མདུན་དུ་ཐོན་དུས། ཁྱེད་ཀྱིས་མིག་ཟུར་ཙམ་ཡང་ང་ལ་བལྟས་མ་སོང་། དམག་དཔོན་གྱི་བུ་ལ་ཁྱོད་ཀྱིས་གུས་ཞབས་ཞེ་དྲགས་ཞུས་སོང་བས། དེ་ལ་གནས་ལུགས་དང་རྒྱུ་མཚན་འདུག་གམ།" ཞེས་དྲིས། པ
བླ་རྒན་ཤན་གྱིས། "ཁྱོད་ངོ་མ་གླེན་པ་རེད། ང་ལ་མཚོན་ན། གུས་ཞབས་ཞུ་བ་དེ། དོན་ངོ་མར་གུས་ཞབས་ཞུ་ཡི་མེད་པ་ཡིན། གུས་ཞབས་མི་ཞུ་བ་དེ། དོན་ངོ་མར་གུས་ཞབས་ཞུ་ཡི་ཡོད་པ་ཡིན། ཞེས་ལན་བཏབ།
གོ་ཆན་གྱིས་བླ་རྒན་ཤན་མི་གཡོ་རྒྱུ་ཅན་ཞིག་ཡིན་པ་ཤེས་ཏེ། དབྱུག་རིང་ཞིག་གནམ་ལ་བཀྱག་སྟེ། ཤུགས་ཆེན་པོས་བླ་རྒན་གྱི་མགོ་ལ་གཅིག་གཞུས་ཏེ། ཁྱོད་ལྟར་ན། ཁྱོད་ལ་རྡུང་བ་ཡིན་ན། དོན་ངོ་མར་ཁྱོད་ལ་རྡུང་གི་མེད་པ་རེད། ཁྱོད་ལ་མ་རྡུང་བ་ཡིན་ན། དོན་ངོ་མར་ཁྱོད་ལ་རྡུང་གི་ཡོད་པ་མ་རེད། དེ་ལྟར་ན། ངས་ཁྱེད་ཀྱི་མགོ་ལ་དབྱུག་པས་གཞུས་པ་ཡིན་ཞེས་བཤད།
དེ་ནས་བཟུང་། བླ་རྒན་ཤན་གྱིས་རང་ཉིད་ཀྱི་ཀུན་སྤྱོད་མ་འགྲིག་པ་ཤེས་ཏེ། སྤྱི་ཚོགས་ཀྱི་མཐོ་དམན་བར་གསུམ་ཐམས་ཅད་ན་གནས་པའི་སྐྱེས་ཕོ་མོ་ཡོངས་ལ་གུས་བརྩི་འདྲ་མཉམ་བྱས་སོ།།
ཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག


text:
ལོ་སིའི་མི་དམངས་གསར་བརྗེ་ཏང་ཀྲུང་དབྱང་གི་སྤྱི་ཁྱབ་ཧྲུའུ་ཅི་རྒྱལ་ཁབ་ཀྱི་ཀྲུའུ་ཞི་པེན་དབྱང·ཨོ་ལ་ཅིའི་གདན་ཞུས་ལྟར་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཟླ་11ཚེས་13དང་ཚེས་14ལོ་སི་མི་དམངས་དམངས་གཙོ་སྤྱི་མཐུན་རྒྱལ་ཁབ་ལ་རྒྱལ་དོན་འཚམས་འདྲི་གནང་རྒྱུ་རེད། ལོ་སིར་བཅའ་སྡོད་ཀྲུང་གོའི་གཞུང་ཚབ་ཆེ་མོ་བ་ཝང་ཝུན་ཐེན་གྱིས་ཉེ་ཆར་སྨྱན་སྦྱོར་གྱི་བཅར་འདྲི་དང་ལེན་གནང་སྐབས། རྒྱལ་ཁབ་གཉིས་པོའི་འབྲེལ་བའི་འཕེལ་རྒྱས་ལོ་རྒྱུས་ཀྱི་དུས་སྐབས་ཡག་ཤོས་སུ་སླེབས་ཡོད་ཅེས་བརྗོད།
ད་ཐེངས་ཞི་ཅིན་ཕིང་གིས་འཚམས་འདྲི་གནང་བ་དེ་ནི་ཀྲུང་གོའི་ཏང་དང་རྒྱལ་ཁབ་ཀྱི་འགོ་ཁྲིད་པ་མཐོ་ཤོས་ཀྱིས་དུས་ཡུན་ལོ་11སོང་རྗེས་སླར་ཡང་ལོ་སིར་འཚམས་འདྲི་གནང་བ་ཞིག་རེད། ཝང་ཝུན་ཐེན་གྱིས་ད་ཐེངས་ཀྱི་འཚམས་འདྲི་ལས་ཀྲུང་གོའི་ཏང་དང་རྒྱལ་ཁབ་ཀྱིས་ཀྲུང་གོ་དང་ལོ་སིའི་འབྲེལ་བ་འཕེལ་རྒྱས་དང་ཚད་མཐོའི་མཐོང་ཆེན་གནང་བ་མཚོན་པ་དང་། ཀྲུང་གོས་ལོ་སིའི་ཏང་དང་རྒྱལ་ཁབ་ལ་བློ་བརྟན་འགྱུར་མེད་ངང་རྒྱབ་སྐྱོར་གནང་བའང་མཚོན་གྱི་ཡོད། ཀྲུང་གོ་དང་ལོ་སི་གཉིས་པོ་ནི་སྤྱི་ཚོགས་རིང་ལུགས་ཀྱི་རྒྱབ་ཁབ་ཡིན་པས་ཕུགས་བསམ་དང་དད་སེམས་གཅིག་མཚུངས་དང་འཕེལ་རྒྱས་ཀྱི་འགྲོ་ལམ་འདྲ་མཚུངས་ཡིན་ཞིང་། ཕྱོགས་གཉིས་པོས་ཐུན་མོང་ཐོག་དུས་སྐབས་གསར་པའི་ཏང་གཉིས་དང་རྒྱལ་ཁབ་གཉིས་པོའི་འབྲེལ་བ་འཕེལ་རྒྱས་ཀྱི་བརྗིད་ཆེའི་འཆར་གཞི་བཏིངས་ནས་ཕྱོགས་གཉིས་པོའི་འབྱུང་འགྱུར་གྱི་གཙོ་གནད་མཉམ་ལས་ཁ་ཕྱོགས་གཏན་འཁེལ་བྱས་པ་དང་ཚད་མཐོའི་ཕན་ཚུན་ཡིད་ཆེས་དང་། རོགས་རེས། གཉིས་ཕན་བཅས་ཀྱི་ཀྲུང་གོ་དང་ལོ་སིའི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བ་སྔར་བས་ཡག་ཏུ་དང་འཕེལ་རྒྱས་བཏང་ཐོག་ལག་གདང་སྦྲེལ་ནས་གཞོམ་ཞིག་མེད་པའི་ལས་དབང་གཅིག་མཐུན་འདུས་གྲུབ་བསྐྲུན་རྒྱུ་རེད་ཅེས་བརྗོད།
ཝང་ཝུན་ཐེན་གྱིས་ཀྲུང་གོ་དང་ལོ་སི་རྒྱལ་ཁབ་གཉིས་པོ་ནི་རི་ཆུ་འབྲེལ་བའི་ཁྱིམ་མཚེས་ཡག་པོ་དང་། སེམས་པ་གཅིག་སྦྲེལ་གྱི་གྲོགས་པོ་ཡག་པོ། བློ་སེམས་གཅིག་མཐུན་གྱི་བློ་མཐུན་ཡག་པོ། ལག་གདང་སྦྲེལ་ནས་དཔུང་པ་མཉམ་གཤིབ་ངང་མདུན་དུ་སྐྱོད་པའི་རོགས་ཟླ་ཡག་པོ་བཅས་རེད། འདས་ཟིན་པའི་ལོ་5ཡི་རིང་ཀྲུང་གོ་དང་ལོ་སིའི་འབྲེལ་བའི་འཕེལ་རྒྱས་བདེ་བླག་བྱུང་བ་དང་གྲུབ་འབྲས་ཕུན་སུམ་ཚོགས་པོ་ཐོབ་ནས་རྒྱལ་ཁབ་གཉིས་པོའི་འབྲེལ་བའི་ལོ་རྒྱུས་ཀྱི་དུས་སྐབས་ཡག་ཤོས་སུ་སླེབས་ཡོད་ཅེས་བརྗོད།
ཝང་ཝུན་ཐེན་གྱིས་ཀྲུང་གོའི“རྒྱུད་གཅིག་ལམ་གཅིག”གི་གྲོས་འགོ་དང་ལོ་སིའི“སྐམ་ས་བསྡོམས་པའི་རྒྱལ་ཁབ”ནས“སྐམ་ས་འབྲེལ་བའི་རྒྱལ་ཁབ”དབར་གྱི་འཐབ་ཇུས་ཀྱི་མཐོ་ཚད་དང་ཡོངས་སུ་མཐུན་ཡོད། ཀྲུང་གོ་དང་ལོ་སིའི་ལྕགས་ལམ་ནི་རྒྱལ་ཁབ་གཉིས་པོའི་འཕེལ་རྒྱས་འཐབ་ཇུས་སྦྲེལ་མཐུད་བྱེད་པའི་མཚོན་རྟགས་རང་བཞིན་གྱི་རྣམ་གྲངས་ཡིན་པ་དེ་ཀྲུང་གོ་དང་ལོ་སིའི་དཔལ་འབྱོར་ཚོང་དོན་མཉམ་ལས་སྦྲེལ་མཐུད་བྱེད་པའི་འཕར་རྩ་ཆེན་པོ་ཞིག་ཏུ་གྱུར་ནས་རྒྱལ་ཁབ་གཉིས་པོའི་མི་འགྲུལ་དང་དངོས་འགྲུལ་གྱི་ཆུ་ཚད་མཐོ་རུ་འགྲོ་བ་དང་ལྕགས་ལམ་ལམ་རྒྱུད་ཀྱི་ཐོན་ལས་གསར་སྤེལ་ལ་སྐུལ་ཁྲིད་ཐུབ་རྒྱུ་རེད་ཅེས་བརྗོད།
ཀྲུང་གོ་དང་ལོ་སིའི་ཐོན་ནུས་མཉམ་ལས་སྐོར་ལ་ཝང་ཝུན་ཐེན་གྱིས་ཁྱབ་ཁོངས་དེར་ལེགས་ཆ་མང་པོ་ལྡན་པའི་ངོས་འཛིན་བྱེད། དང་ཐོག་ཀྲུང་གོ་དང་ལོ་སིའི་ཐོན་ནུས་མཉམ་ལས་ལོ་སིའི་བཟོ་ལས་དེང་རབས་ཅན་མངོན་འགྱུར་བྱེད་པའི་འཕེལ་རྒྱས་འཐབ་ཇུས་དང་ཡོངས་སུ་མཐུན་པ་དང་། གཉིས་ནས། ཀྲུང་གོ་དང་ལོ་སིའི་ཐོན་ནུས་མཉམ་ལས་ཀྱིས་རྒྱལ་ཁབ་གཉིས་པོའི་ཐོན་ལས་རིམ་བཞིན་སྦྲེལ་མཐུད་ལ་ཕན་ཐོགས་ཡོད་པ། གསུམ་ནས་ཀྲུང་གོ་དང་ལོ་སིའི་ཐོན་ནུས་མཉམ་ལས་ལ་གསབ་རེས་རང་བཞིན་ཧ་ཅང་ཆེན་པོ་ལྡན་ཡོད། ཀྲུང་གོ་དང་ལོ་སི་རྒྱལ་ཁབ་གཉིས་པོའི་ཆུ་གློག་ཁྱབ་ཁོངས་ཀྱི་མཉམ་ལས་ལ་མཚོན་ན་ལོ་སིར་ཕུན་སུམ་ཚོགས་པའི་ཆུ་གློག་ཐོན་ཁུངས་ལྡན་པ་དང་། ཀྲུང་གོའི་ཁེ་ལས་ལ་ཆུ་གློག་གསར་སྤེལ་ཁྱབ་ཁོངས་སུ་སྔོན་ཐོན་ལག་རྩལ་གྱི་ལེགས་ཆ་ལྡན་ཡོད་པས་མཉམ་ལས་བྱས་པ་བརྒྱུད་ཕྱོགས་གཉིས་པོའི་ལེགས་ཆ་གསབ་རེས་དང་གཉིས་ཁེ་གཉིས་ཕན་ཐུབ་ཀྱི་ཡོད།
གཞན་ཡང་ཡུལ་སྐོར་མཉམ་ལས་ཀྱང་ཀྲུང་གོ་དང་ལོ་སིའི་དངོས་སྒྲུབ་མཉམ་ལས་ཀྱི་ཕྱོགས་གལ་ཆེན་ཞིག་ཡིན་ཞིང་། ཀྲུང་གོ་དང་ལོ་སི་རི་ཆུ་སྦྲེལ་བ་དང་། ས་བབ་ཐད་ཀྱི་འབྲེལ་བ་འདྲ་མཚུངས་ཡིན་པ། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་འབྲེལ་བ་ཟབ་པོ་ཡོད་པ་བཅས་ཡིན་པས་ཡུལ་སྐོར་མཉམ་ལས་འཕེལ་རྒྱས་གཏོང་བར་ཐུན་མོང་མ་ཡིན་པའི་ཆ་རྐྱེན་ལྡན་ཡོད། ཀྲུང་གོ་ཕྱོགས་ཀྱིས་སྔ་ཕྱི་བར་གསུམ་དུ་ལོ་སི་དང་ཡུལ་སྐོར་མཉམ་ལས་ལ་མཐོང་ཆེན་དང་། འབྱུང་འགྱུར་ལོ་སིར་གཞོགས་འདེགས་ཀྱིས་ཡུལ་སྐོར་འཕེལ་རྒྱས་འཆར་འགོད་བཟོ་བ། ཡུལ་སྐོར་ཆེད་ལས་ཤེས་ལྡན་པ་གསོ་སྐྱོང་། ཀྲུང་གོ་དང་ལོ་སིའི་ཡུལ་སྐོར་སྡེ་ཚན་སྤེལ་རེས་ལ་སྐུལ་འདེད་གཏོང་བ་སོགས་ཐད་ཀྱི་མཉམ་ལས་ལ་ཤུགས་སྣོན་རྒྱག་རྒྱུ་རེད།
ཝང་ཝུན་ཐེན་གྱིས“གལ་ཏེ་སྐད་ཆ་ཚིག་གསུམ་ལས་རྒྱལ་ཁབ་གཉིས་པོའི་འབྲེལ་བ་སྙིང་བསྡུས་བྱས་ཚེ་དེ་ནི་ཆབ་སྲིད་ཐད་ཕན་ཚུན་ཚད་མཐོའི་ཡིད་ཆེས་དང་། དཔལ་འབྱོར་ཐད་ཕྱོགས་ཡོངས་ནས་མཉམ་ལས། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཐད་མཉམ་འདྲེས་རྒྱ་ཁྱབ་བཅས་རེད”ཅེས་བརྗོད་པ་དང་འདས་ཟིན་པའི་ལོ་ལྔའི་རིང་ཀྲུང་གོ་དང་ལོ་སིའི་འབྲེལ་བའི་ཁྱད་ཆོས་ཆེ་ཤོས་ནི་ཏང་གཉིས་པོའི་འབྲེལ་བས་རྒྱལ་ཁབ་གཉིས་པོའི་འབྲེལ་བར་ཁྲིད་སྟོན་བྱས་པ་དེ་རེད། ཏང་གཉིས་པོའི་སྤྱི་ཁྱབ་ཧྲུའུ་ཅིས་རྒྱལ་ཁབ་གཉིས་པོའི་འབྲེལ་བར་རྩེ་རིམ་ཇུས་འགོད་གནང་བ་དང་མདུན་སྐྱོད་ཀྱི་ཁ་ཕྱོགས་གསལ་སྟོན་གནང་ཡོད་ཅེས་བརྗོད།
ཝང་ཝུན་ཐེན་གྱིས་ཀྲུང་གུང་གི་ཚོགས་ཆེན་བཅུ་དགུ་པ་འཚོགས་པ་ལས་ཀྲུང་གོས་ལོ་སི་ཚུད་པའི་འཛམ་གླིང་རྒྱལ་ཁབ་ཁག་དང་སྤེལ་རེས་མཉམ་ལས་ལ་ཤུགས་སྣོན་རྒྱག་པའི་སྒུལ་ཤུགས་ཆེན་པོ་གསར་པ་བསྣན་ཡོད། ཚོགས་ཆེན་བཅུ་དགུ་པའི་སྙན་སྒྲོན་ནང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་རྒྱལ་ཁབ་ཆེན་པོའི་ཕྱི་འབྲེལ་ཐད་རྩེ་རིམ་ཇུས་འགོད་གནང་ནས་ཀྲུང་གོའི་ཁྱད་ཆོས་ཀྱི་རྒྱལ་ཁབ་ཆེན་པོའི་ཕྱི་འབྲེལ་གྱིས་རྒྱལ་སྤྱིའི་འབྲེལ་བ་གསར་པ་འཛུགས་རྒྱུར་སྐུལ་འདེད་གཏོང་བ་དང་། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་རྒྱུར་སྐུལ་འདེད་གཏོང་དགོས་པ་བསྟན་གནང་ཡོད། ཀྲུང་གོས་མུ་མཐུད་ཕན་ཚུན་མཛའ་བརྩེ་དང་། ཟོལ་མེད། གཉིས་ཕན། བསྟུན་མཁས་བཅས་ཀྱི་འདུ་ཤེས་ལྟར་ཁྱིམ་མཚེས་རྒྱལ་ཁབ་དང་མཛའ་གྲོགས་ཟབ་པོ་དང་ཁྱིམ་མཚེས་རྒྱལ་ཁབ་རོགས་ཟླར་བྱེད་པའི་མཐའ་འཁོར་ཕྱི་འབྲེལ་གྱི་མཛད་ཕྱོགས་གཞིར་བཟུང་། མཐའ་འཁོར་རྒྱལ་ཁབ་དང་གཉིས་ཕན་མཛའ་གྲོགས་འབྲེལ་བ་གཏིང་ཟབ་ཏུ་གཏོང་རྒྱུ་རེད་ཅེས་བརྗོད།
ཝང་ཝུན་ཐེན་གྱིས་ཀྲུང་གོ་ཕྱོགས་ཀྱིས་རྒྱལ་སྤྱི་དང་ས་ཁུལ་གྱི་དུས་བབ་འགྱུར་ལྡོག་ཇི་འདྲ་སོང་རུང་། ཀྲུང་གོ་དང་ལོ་སིས་ལྟ་ཕྱོགས་དེ་བས་མཐོ་བ་དང་རིམ་པ་དེ་བས་ཟབ་པའི་སྒོ་ནས་ཀྲུང་གོ་དང་ལོ་སིའི་འབྲེལ་བའི་དམིགས་བསལ་འཐབ་ཇུས་ཀྱི་དོན་སྙིང་ལ་ལྟ་སྟངས་འཛིན་པ་དང་ཁོང་དུ་ཆུད་པ་བྱེད་དགོས་པ་དང་། སྤྱི་ཡོངས་དང་ཟུང་འབྲེལ་བྱས་ཏེ་ཕ་རོལ་པོར་བསམ་བློ་མང་ཙམ་བཏང་ནས་ཕན་ཚུན་གྱི་ལྟེ་བའི་ཁེ་ཕན་གལ་ཆེན་དང་འབྲེལ་བ་ཡོད་པའི་གནད་དོན་ཐད་ཕན་ཚུན་རྒྱབ་སྐྱོར་བརྟན་པོ་བྱས་ནས་རང་སོ་སོའི་རྒྱལ་ཁབ་འཛུགས་སྐྲུན་དང་འཛམ་གླིང་གི་སྤྱི་ཚོགས་རིང་ལུགས་འཕེལ་རྒྱས་གཏོང་བར་དུས་རབས་ཀྱི་བླང་བྱ་དང་འཚམ་པའི་འབད་བརྩོན་གསར་པ་དང་ལེགས་སྐྱེས་གསར་པ་འབུལ་དགོས་པ་ཐོག་མཐའ་བར་གསུམ་དུ་ངོས་འཛིན་བྱེད་ཀྱི་ཡོད་ཅེས་བརྗོད།


text:
ཞོགས་དུང་གིས་བསྒྱུར། ཕ་མ་ཡ་རབས་བཟང་སྤྱོད་དུ།། གནས་ནས་བྱིས་པར་མིག་དཔེ་སྟོན།། བཅོས་མ་མིན་པའི་བྱམས་བརྩེ་ནི།། བྱིས་པར་རྒྱུན་དུ་སྟོན་པར་མཛོད།། རིག་གནས་སྤྱི་ཚོགས་མི་མཐུན་པའི།། བྱིས་པ་གཞན་དང་འགྲོགས་པར་བྱ།། དར་མ་རྣམས་དང་རང་དབང་དུ།། བྱིས་པ་འགྲོགས་པའི་མྱོང་གོ
Posted at 13-08-21 by དབང་གྲགས། views(847)
ཚོགས་འདུ་གལ་ཆེའི་རིགས་གྲོལ་རྗེས་ཚོགས་འདུའི་དམིགས་ཡུལ་དང་ཐོག་མའི་ཟིན་ཐོར་གཞིགས་ནས་ཚོགས་འདུའི་གནས་ཚུལ་མདོར་བསྡུས་ཤིང་གཙོ་གནད་མཚོན་ཐུབ་པའི་ཟིན་ཐོ་ཞིག་ལ་ཚོགས་འདུའི་ཟིན་ཐོ་གནད་བསྡུས་སམ་ཚོགས་འདུའི་གནད་བསྡུས་ཞེས་བརྗོད། ཟིན་ ཐོ་གནད་བསྡུས་དེ་ཚོགས་འདུའི་ཡིག་ཆར
Posted at 12-11-03 by དབང་གྲགས། views(619)
སྙན་ཞུ་གནང་མཁན་གྱིས་གསུངས་པ་ཇི་བཞིན་ཐོ་བཀོད་བྱས་པ་དེར་སྙན་ཞུའི་ཟིན་ཐོ་ཟེར། སྙན་ཞུའི་ཟིན་ཐོ་འགོད་སྟངས་ལའང་རྒྱས་བསྡུས་གཉིས་ཡོད་ཅིང་། སྙན་ཞུའི་ངོ་བོ་དང་དགོས་མཁོར་གཞིགས་ཏེ་ཟིན་ཐོ་རྒྱས་བསྡུས་གང་རུང་བཀོད་ཆོག སྙན་ཞུ་དང་གསུང་བཤད་གལ་ ཆེའི་རིགས་ཡིན་ཚེ་ཟིན་ཐོ་ཞ
Posted at 12-11-03 by དབང་གྲགས། views(982)
ཚོགས་འདུར་བཞུགས་མོལ་ཚོགས་འདུ་དང་། གྲོས་མོལ་ཚོགས་འདུ། ལས་ཀའི་ཚོགས་འདུ་སོགས་ཡོད་ཅིང་། ཚོགས་འདུའི་ངོ་བོ་མི་འདྲ་བར་ཟིན་ཐོ་འགོད་སྟངས་ཀྱི་རེ་བ་ཡང་མི་འདྲ་བ་ཡོད། ཚོགས་འདུའི་ཟིན་ཐོ་འགོད་སྟངས། ཚོགས་འདུའི་མིང་བྲི་དགོས་པ་དང་གཅིག དུས་ཚོད་དང་འཚོག་ཡུལ་བྲི་དགོས་པ་དང
Posted at 12-11-03 by དབང་གྲགས། views(615)
བརྡ་ཐོ་ནི་གོང་རིམ་གྱིས་གཤམ་རིམ་དང་། སྒྲིག་འཛུགས་ཀྱིས་མི་སྒེར་ལ་ལས་དོན་གང་ཞིག་བཀོད་སྒྲིག་བྱ་རྒྱུ་སྟེ། དོན་དག་གང་ཞིག་བརྡ་སྤྲོད་དང་། ཚོགས་འདུ་སྐོང་འཚོག བགོ་འགྲེམས། བོར་དངོས། སྤོ་བཤུག ཟོག་དངོས་ཉོ་ཚོང་། དེ་བཞིན་སློབ་མ་དང་ལས་མི་བསྡུ་བ་སོགས་ཀྱི་ སྐབས་སུ་འབྲ
Posted at 12-11-03 by དབང་གྲགས། views(606)
སྤྱིར་ན་འཕྲིན་ཡིག་འབྲི་སྐབས་ནང་དོན་དོན་ཚན་བདུན་ཚང་དགོས་པ་སྟེ། གཅིག ཡི་གེ་བསྐུར་ཡུལ་དང་དང་འཚམ་པའི་ཆེ་བརྗོད་དམ་འགོ་བརྗོད་དང་། གཉིས། གུལ་ལུགས་ཀྱི་ཚུལ། གསུམ། ཁམས་བདེའི་འཚམས་འདྲི། བཞི། རང་གི་ལུས་ཁམས་ཀྱི་གནས་ཚུལ། ལྔ། སྐབས་དོན་དངོས།
Posted at 12-11-03 by དབང་གྲགས། views(487)


text:
བཞི། ཏན་ཏན་ཏིག་ཏིག་གིས་སྐྱེ་ཁམས་ཁོར་ཡུག་སྲུང་སྐྱོབ་བྱེད་པར་སྐུལ་འདེད་བཏང་ནས། གཙང་ཆུ་སྔོན་མོ་ཤར་དུ་བཞུར་བར་ཁག་ཐེག་བྱེད་དགོས།
སྐྱེ་ཁམས་སྲུང་སྐྱོབ་ནི་མཚོ་སྔོན་གྱི་ཆེས་ཆེ་བའི་འགན་འཁྲི་ཡིན། སྐྱེ་ཁམས་ཀྱི་ཞིང་ཆེན་ཆེན་པོ་དང་སྐྱེ་ཁམས་ཀྱི་ཞིང་ཆེན་སྟོབས་ལྡན་འཛུགས་སྐྲུན་བྱེད་པ་དེ་ཁ་ཕྱོགས་གཙོ་བོ་བྱེད་པ་དང་། སྐྱེ་ཁམས་དཔལ་ཡོན་འདུ་ཤེས་ཀྱིས་སྣེ་ཁྲིད་དེ། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་བྱེད་པ་དེ་གཙོ་གནད་དུ་འཛིན་པ་དང་། སྐྱེ་ཁམས་བྱེད་ནུས་ཇེ་མཐོ་དང་ཐོན་ཁུངས་གྲོན་ཆུང་བྱེད་པའི་ནུས་ཕྱོད་ཇེ་མཐོ། ཁོར་ཡུག་བཅོས་སྐྱོང་བྱེད་པའི་སྤུས་ཚད་ཇེ་མཐོ། རྒྱལ་ཁབ་ཀྱི་མངའ་ཁོངས་ལྗང་སྒྱུར་བྱེད་ཚད་ཇེ་མགྱོགས། སྐྱེ་ཁམས་ལམ་ལུགས་འཛུགས་སྐྲུན་བྱེད་པ་བཅས་ཀྱི་བྱེད་སྒོ་ཆེན་མོ་ལྔ་ཐེག་བྱད་བྱས་ཏེ། སྐྱེ་ཁམས་སྲུང་སྐྱོབ་དང་འཛུགས་སྐྲུན་གྱི་རྣམ་པ་གསར་པ་ཧུར་བརྩོན་གྱིས་གདོད་དགོས།
(གཅིག) སྐྱེ་ཁམས་དཔལ་ཡོན་གྱི་འདུ་ཤེས་བརྟན་པོར་འཛུགས་དགོས། སྐྱེ་ཁམས་ནི་མཚོ་སྔོན་གྱི་ཆེས་གལ་ཆེ་ཞིང་ཆེས་བསྟུད་མར་གྱི་ཆས་རྟགས་ཡིན། རང་བྱུང་ལ་བརྩི་འཇོག་དང་རང་བྱུང་ལ་བསྟུན་པ། རང་བྱུང་ལ་སྲུང་སྐྱོབ་བཅས་བྱེད་པ་རྒྱུན་འཁྱོངས་བྱས་ཏེ། སྐྱེ་ཁམས་དཔལ་ཡོན་འཛུགས་སྐྲུན་བྱེད་པ་དེ་དཔལ་འབྱོར་དང་ཆབ་སྲིད། རིག་གནས། སྤྱི་ཚོགས་བཅས་འཛུགས་སྐྲུན་བྱེད་པའི་གོ་རིམ་ཡོངས་ལ་འདྲེས་སུ་འཇུག་དགོས་པ་དང་། འཆར་འགོད་སྒྲིག་གཞི་དང་ལས་གཞིར་ཆོག་མཆན་འགོད་པ། ལས་གྲྭ་འཛུགས་སྐྲུན། མི་དམངས་ཀྱི་འཚོ་བ། སྲིད་གཞུང་གི་ལྟ་སྐུལ་དོ་དམ་བཅས་ཀྱི་ཕྱོགས་སོ་སོ་ནས་མཚོན་པར་བྱས་ཏེ། སྐྱེ་ཁམས་དཔལ་ཡོན་དེ་ཞིང་ཆེན་ཡོངས་ཀྱི་ཐུན་མོང་གི་རིན་ཐང་འཚོལ་སྙེག་དང་མཚོ་སྔོན་འཕེལ་རྒྱས་སུ་གཏོང་བའི་མཚོན་རྟགས་མངོན་གསལ་དོད་པོར་འགྱུར་དུ་འཇུག་དགོས། སྐྱེ་ཁམས་ཁོར་ཡུག་ཐད་ཀྱི་ཞིང་ཆེན་གནས་ཚུལ་དང་ལྗང་མདོག་གི་རིན་ཐང་ལྟ་བའི་སློབ་གསོ་ཁྱོན་ཡོངས་ནས་སྤེལ་ཏེ། སྐྱེ་ཁམས་དཔལ་ཡོན་གྱི་སློབ་གསོ་དེ་རྒྱལ་དམངས་སློབ་གསོ་དང་ལས་བྱེད་པ་དང་ལས་བཟོ་པའི་གསོ་སྦྱོང་། རོང་འབྲོག་པའི་རྩལ་ནུས་གསོ་སྦྱོང་བཅས་ཀྱི་མ་ལག་ནང་འཇོག་པ་དང་། སྐྱེ་ཁམས་དཔལ་ཡོན་གྱི་ཤེས་བྱ་ཁྱབ་གདལ་དུ་གཏོང་ཚད་ཇེ་མགྱོགས་སུ་བཏང་ནས། “ལྗང་མདོག་ཕྲ་ཕུང་ལས་གྲྭ”འཛུགས་སྐྲུན་བྱེད་པར་སྐུལ་འདེད་གཏོང་བ་དང་། སྐྱེ་ཁམས་རིག་གནས་དང་སྐྱེ་ཁམས་ཀུན་སྤྱོད་ཧུར་བརྩོན་གྱིས་སྐྱེད་སྲིང་བྱེད་དགོས། ལྗང་མདོག་ཕྱི་སྐྱོད་དང་ལྗང་མདོག་འཛད་སྤྱོད་བྱེད་པར་སྐུལ་མ་གཏོང་བ་དང་། དཔལ་ཡོན་དང་བདེ་ཐང་གི་འཚོ་བ་རོལ་སྟངས་དར་སྤེལ་དུ་བཏང་ནས། ཐཱན་ཉུང་དེ་ཐོན་སྐྱེད་འཚོ་བའི་ཁྲོད་དུ་འདྲེ་རུ་འཇུག་པ་དང་། སྤྱི་ཚོགས་ཡོངས་ཀྱི་སྐྱེ་ཁམས་དཔལ་ཡོན་འཛུགས་སྐྲུན་བྱེད་པའི་ཐད་ཀྱི་བདག་པོའི་འདུ་ཤེས་ཇེ་དྲག་ཏུ་གཏོང་དགོས།
(གཉིས) སྐྱེ་ཁམས་བྱེད་ནུས་ཇེ་མཐོར་གཏོང་བའི་བྱེད་སྒོ་སྤེལ་དགོས། སྐྱེ་ཁམས་ནི་མིའི་རིགས་ཀྱིས་རྒྱུན་པར་ལོངས་སྤྱོད་པའི་བདེ་སྐྱིད་ཡིན། སྲུང་སྐྱོབ་དམིགས་སུ་འཛིན་པ་དང་རང་བྱུང་སླར་གསོ་གཙོ་རུ་འཛིན་པ་རྒྱུན་འཁྱོངས་བྱས་ཏེ། གཙོ་བོ་གཙང་གསུམ་འབྱུང་ཡུལ་ས་ཁུལ་དང་མདོ་ལ་རིང་མོའི་ཆུ་ཁུངས་གསོ་སྐྱོང་ཁུལ། མཚོ་སྔོན་པོའི་མཐའ་འཁོར། རྨ་ཙོང་ས་ཁུལ། ཚྭ་འདམ་གཞོང་ཁུལ་བཅས་ཀྱི“སྐྱེ་ཁམས་ཡུལ་གྲུ་ཆེན་པོ་ལྔ”རུ་སྐྱེ་ཁམས་ལས་གྲྭ་གལ་ཆེན་འཛུགས་སྐྲུན་བྱེད་པ་དང་། གཅིག་གྱུར་སྒོས་རི་ཆུ་ནགས་ཞིང་མཚེའུ་ཡི་སྐྱེ་ཁམས་སྲུང་སྐྱོབ་དང་ཉམས་གསོ་བྱེད་པར་སྐུལ་འདེད་བཏང་ནས། སྐྱེ་ཁམས་མ་ལག་གི་བྱེད་ནུས་ཁྱོན་ཡོངས་ནས་མཐོར་འདེགས་སུ་གཏོང་དགོས། མདོ་ལ་རིང་མོའི་ཞིང་ཆེན་རིམ་པའི་རང་བྱུང་སྲུང་སྐྱོང་ཁུལ་དེ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་དང་རྒྱལ་ཁབ་སྤྱི་གླིང་དུ་རིམ་པ་འཕར་བར་སྐུལ་སྤེལ་བྱེད་པ་དང་། ལྟེ་གནས་ཁུལ་དང་ཞི་ལྷོད་ཁུལ། ཚོད་ལྟ་ཁུལ་བཅས་ཀྱི་ཕྱོགས་བསྡུས་བྱེད་ནུས་གཅིག་གྱུར་མཐོར་འདེགས་བྱེད་པ་དང་། མདོ་ལ་རིང་མོའི་སྐྱེ་ཁམས་སྲུང་སྐྱོབ་ཀྱི་སྤྱི་ཡོངས་རང་བཞིན་དང་ཆ་ཚང་རང་བཞིན་ཇེ་དྲག་ཏུ་བཏང་སྟེ། ཕ་ཚ་བུ་རྒྱུད་རྣམས་ལ་སྐྱེ་ཁམས་ཀྱི་རྒྱུ་ནོར་གྱ་ནོམ་པ་ཞིག་འཇོག་དགོས། རྩྭ་ཐང་གི་སྐྱེ་ཁམས་ཁོར་ཡུག་ལ་སྲུང་སྐྱོབ་བྱེད་ཤུགས་ཇེ་ཆེར་གཏོང་བ་དང་། རྩྭ་བསྟུན་ཕྱུགས་སྐྱོང་དང་དོ་མཉམ་ཡོང་བ་རྒྱུན་འཁྱོངས་བྱེད་པ། ཕྱུགས་འཚོ་མི་ཆོག་པ་དང་ཕྱུགས་འཚོ་མཚམས་འཇོག་པ། རྩྭ་ཁ་རེས་སྐོར་བྱེད་པ་བཅས་ལག་བསྟར་གཟབ་ནན་བྱེད་པ། “མི་གྲངས་ཇེ་ཉུང་དང་ཕྱུགས་ཟོག་ཇེ་ཉུང”དུ་གཏོང་བར་སྐུལ་འདེད་གཏོང་བ། ས་ནག་ཐང་བཅོས་སྐྱོང་བྱེད་པའི་ཆེད་དམིགས་འཆར་གཞི་ལག་བསྟར་བྱེད་པ་བཅས་བྱས་ཏེ། རྩྭ་ཐང་ལ་ནམ་ཡང་སྐྱེ་ཁམས་ཀྱི་གསོན་ཤུགས་རྒྱས་སུ་འཇུག་དགོས།
(གསུམ) ཐོན་ཁུངས་གྲོན་ཆུང་དང་ནུས་ཕྱོད་ཇེ་མཐོར་གཏོང་བའི་བྱེད་སྒོ་སྤེལ་དགོས། ཐོན་ཁུངས་གྲོན་ཆུང་བྱེད་པ་ནི་ཁོར་ཡུག་ལ་ཆེས་ལེགས་པའི་སྲུང་སྐྱོབ་བྱེད་པ་ཡིན། ཐོན་ཁུངས་ཁོར་ཡུག་ལ་དོ་དམ་རང་གཅུན་བྱེད་པའི་རང་རྟོགས་རང་བཞིན་ཇེ་དྲག་ཏུ་གཏོང་བ་དང་། ཐོན་ཁུངས་ཟད་གྲོན་གྱི་མ་ཐིག་དང་ཁོར་ཡུག་སྤུས་ཀའི་ཚད་མཐའ། སྐྱེ་ཁམས་སྲུང་སྐྱོབ་ཀྱི་དམར་ཐིག་བཅས་ནན་སྲུང་བྱས་ཏེ། བྱ་འགུལ་སྣ་ཚོགས་ཀྱི་སྤེལ་ཚད་དེ་ཐོན་ཁུངས་ཁོར་ཡུག་གི་ཐེག་ཚད་ནུས་པའི་ནང་དུ་ཚོད་འཛིན་བྱེད་དགོས། སྐྱེ་ཁམས་བྱེད་ནུས་ཁུལ་གཙོ་བོའི་ལྡོག་ཕྱོགས་ཐོན་ལས་རྩིས་ཐོ་བཏོན་ནས། ཐོན་ཁུངས་ཟད་གྲོན་གྱི་ཚད་ཚད་མཐོན་པོའི་སྒོ་ནས་ཇེ་དམའ་རུ་གཏོང་བ་དང་། བུ་ལོན་གསར་པ་མི་ལེན་པ་དང་བུ་ལོན་རྙིང་པ་གཙང་འཇལ་བྱེད་དགོས། གཏེར་རྫས་ཐོན་ཁུངས་ལ་རྩད་དཔྱོད་དང་སྲུང་སྐྱོབ། ལུགས་མཐུན་གསར་སྤེལ་བཅས་བྱེད་ཚད་ཇེ་དྲག་ཏུ་བཏང་ནས། རྒྱལ་ཁབ་ཀྱི་ལྗང་མདོག་གཏེར་རི་འཕེལ་རྒྱས་སུ་གཏོང་བའི་དཔེ་སྟོན་ཁུལ་འཛུགས་དགོས། ནུས་ཁུངས་གཙང་མའི་ཚན་རྩལ་གསར་གཏོད་དང་ཐོན་ལས་འཕེལ་རྒྱས་སུ་གཏོང་བའི་ཚད་ཇེ་མགྱོགས་དང་། བདེ་འཇགས་དང་སྤུས་ལེགས། བརྟན་བརླིང་བཅས་ཀྱི་ནུས་ཁུངས་གཙང་མ་འདོན་སྤྲོད་བྱེད་པའི་མ་ལག་བཙུགས་ནས། 2020ལོའི་བར། རྒྱལ་ཁབ་ཀྱི་ནུས་ཁུངས་གཙང་མའི་དཔེ་སྟོན་ཞིང་ཆེན་འཛུགས་སྐྲུན་བྱེད་པའི་སྒྲོམ་གཞི་དང་འཕེལ་རྒྱས་ནང་རྐྱེན་ཕལ་ཆེར་ཆགས་སུ་འཇུག་པ་དང་། 2025ལོར་བསླེབ་དུས། རྒྱལ་ཡོངས་ཀྱི་ནུས་ཁུངས་གཙང་མའི་དཔེ་སྟོན་ཞིང་ཆེན་ཐོག་མ་ཁྱོན་ཡོངས་ནས་འགྲུབ་དགོས།
(བཞི) ཁོར་ཡུག་བཅོས་སྐྱོང་བྱེད་པའི་སྤུས་ཚད་ཇེ་མཐོར་གཏོང་བའི་བྱེད་སྒོ་སྤེལ་དགོས། ཁོར་ཡུག་བཅོས་སྐྱོང་བྱེད་ན་མ་ལག་གི་སྟེང་དུ་ཤུགས་འདོན་དགོས། ཤར་རྒྱུད་ཀྱི་གྲོང་ཁྱེར་ཚོམ་གཙོ་གནད་དུ་བཟུང་ནས། རླུང་ཁམས་ཆེན་མོ་དང་ཆུ། ས་གཤིན་བཅས་ཀྱི་སྦག་བཙོག་འགོག་བཅོས་བྱེད་པའི་འཆར་གཞི་གཏིང་ཟབ་ཏུ་སྤེལ་བ་དང་། གཙོ་གནད་ས་ཁོངས་ཀྱི་ཁོར་ཡུག་སྦག་བཙོག་མཉམ་འགོག་མཉམ་འཛིན་བྱེད་པའི་ནང་རྐྱེན་འཐུས་ཚང་དང་དངོས་འབེབས་བྱེད་པ་དང་། ཁྱོན་ཡོངས་ནས་ཙོང་ཆུའི་མགོ་བདག་ལམ་ལུགས་ལག་བསྟར་བྱེད་དགོས། རྫོང་མཁར་གྱི་འཚོ་བའི་བཙོག་ཆུ་དང་གད་སྙིགས་གནོད་མེད་གཙང་སེལ་བྱེད་པ་ཡོངས་སུ་ཁེབས་པར་བྱས་ཏེ། ནུས་པ་ལྡན་པའི་སྒོ་ནས་ཁོར་ཡུག་གི་སྤུས་ཚད་མཐོར་འདེགས་སུ་བཏང་ནས་སྐྱེ་ཁམས་བདེ་འཇགས་ཀྱི་ཚད་མཐའ་དམ་པོར་སྲུང་དགོས། མུ་རི་གཏེར་ཁུལ་ཕྱོགས་བསྡུས་ལེགས་སྒྲིག་བྱེད་པའི་གྲུབ་འབྲས་སྲ་བརྟན་དང་མཐོར་འདེགས་སུ་གཏོང་དགོས། སྐྱེ་ཁམས་ཁོར་ཡུག་ལ་ལྟ་ཞིབ་སྐོར་ཞིབ་བྱེད་ཚད་ཇེ་དྲག་ཏུ་གཏོང་བ་དང་། དཔེ་མཚོན་གནད་དོན་གསལ་རྗེན་དུ་འདོན་ཚད་ཇེ་ཆེར་བཏང་ནས་འགན་འཁྲི་རྩད་གཅོད་བྱེད་ཚད་ཇེ་དྲག་ཏུ་གཏོང་དགོས།
(ལྔ) རྒྱལ་ཁབ་མངའ་ཁོངས་ལྗང་སྒྱུར་བྱེད་ཚད་ཇེ་མགྱོགས་སུ་གཏོང་བའི་བྱེད་སྒོ་སྤེལ་དགོས། རི་བོ་སྔོ་ཞིང་ཆུ་བོ་དྭངས་དགོས་ན་རྒྱལ་ཁོངས་ལྗང་སྒྱུར་བྱེད་པ་ནས་འཛིན་དགོས། སྐལ་བཟང་གི་སྙིང་སྟོབས་དར་སྤེལ་དུ་བཏང་ནས། གཞི་ཁྱོན་ཆེན་པོའི་སྒོ་ནས་རྒྱལ་ཁབ་མངའ་ཁོངས་ལྗང་སྒྱུར་བྱེད་པ་དང་། ལོ་རེ་ནས་ལོ་རེར་འཛིན་པ་དང་། མཚོ་སྔོན་གྱི་ཡུལ་གྲུ་སོ་སོ་སྔོ་ལྗང་ལྗང་དུ་གཏོང་དགོས། རྨོ་བསྐྱུར་ནགས་རྩྭ་སྐྱོང་དང་རང་བྱུང་ནགས་ལ་སྲུང་སྐྱོབ་བྱེད་པ། “བྱང་གསུམ”འགོག་སྲུང་ནགས་ཚལ། བྱེ་འགོག་བྱེ་བཅོས། གཙོ་གནད་སྤྱི་ཕན་ནགས་ཚལ་དང་རྨ་ཙོང་ཆུ་བོའི་འགྲམ་རྒྱུད་ཀྱི་ལྷོ་བྱང་རི་བོར་ནགས་སྐྲུན་ལྗང་སྒྱུར་བྱེད་པ་སོགས་ཀྱི་ཆེད་དམིགས་ལས་གྲྭ་ལག་བསྟར་བྱས་ཏེ། ལོ་རེར་སྡོང་འཛུགས་ནགས་སྐྲུན་མུའུ་ཁྲི400ཡས་མས་ཀྱི་འགན་ཁུར་ལེགས་འགྲུབ་བྱེད་དགོས། ལྗང་སྒྱུར་དེ་གྲོང་ཁྱེར་འཛུགས་སྐྲུན་ནང་འདྲེ་རུ་བཅུག་ནས། གྲོང་ཁྱེར་ལྗང་སྒྱུར་དང་གདོད་མའི་སྐྱེ་ཁམས་སླར་གསོ་བྱེད་དགོས། ནགས་ཚལ་གྲོང་ཁྱེར་འཛུགས་སྐྲུན་བྱས་ཏེ། ནགས་ཚལ་གྲོང་ཁྱེར་དུ་ཡོད་པ་དང་གྲོང་ཁྱེར་ནགས་གསེང་དུ་ཡོད་པར་བྱེད་དགོས། ནགས་སྐྲུན་བྱེད་སྟངས་གསར་སྐྲུན་དང་། སྣ་མང་ཅན་གྱི་དངུལ་གཏོང་ནང་རྐྱེན་བཙུགས་ནས། ནགས་ར་དང་ཁེ་ལས། སྤྱི་ཚོགས་ཚོགས་པ། མི་སྒེར་སོགས་ཀྱི་སྡོང་འཛུགས་སྡོང་སྲུང་སྡོང་གཅེས་བཅས་ཀྱི་ཧུར་བརྩོན་རང་བཞིན་སྐུལ་སློང་གང་ལེགས་བྱེད་དགོས། “མཐའ་བཞི”ལྗང་སྒྱུར་བྱེད་ཚད་དངོས་གནས་ཇེ་མགྱོགས་སུ་གཏོང་བ་དང་། མུ་མཐུད་དུ་སྡོང་གྲངས་ཇེ་མང་དང་སྤུས་ཀ་ཇེ་ལེགས་སུ་བཏང་ནས། རིགས་སོ་སོའི་མང་ཚོགས་དངོས་སུ་དེའི་ནང་དུ་ཞུགས་པའི་གོ་རིམ་ཁྲོད། སྡོང་གྲངས་ལོ་རེ་ལས་ལོ་རེར་ཇེ་མང་དང་ཁོར་ཡུག་ལོ་རེ་ལས་ལོ་རེར་ཇེ་ལེགས་སུ་འགྲོ་བཞིན་པ་ཉམས་སུ་མྱོང་དུ་འཇུག་དགོས།
(དྲུག) སྐྱེ་ཁམས་ལམ་ལུགས་འཛུགས་པའི་བྱེད་སྒོ་སྤེལ་དགོས། ལམ་ལུགས་འཛུགས་སྐྲུན་ནི་རྩ་བའི་འཛུགས་སྐྲུན་ཡིན། མགོ་ཁུངས་ཚོད་འཛིན་ནན་མོ་དང་། གོ་རིམ་དོ་དམ་ནན་མོ། མཇུག་འབྲས་ལ་ཆད་གཅོད་ནན་མོ་བཅས་བྱེད་པ་རྒྱུན་འཁྱོངས་བྱས་ཏེ། ཐོན་དབང་གསལ་པོ་དང་སྣ་མང་ཞུགས་པ། སྐུལ་མ་དང་འཆིང་གཅུན་མཉམ་འཛིན་བྱེད་པ། མཚོ་སྔོན་གྱི་ཁྱད་ཆོས་ལྡན་པ་བཅས་ཀྱི་སྐྱེ་ཁམས་དཔལ་ཡོན་ལམ་ལུགས་ཀྱི་མ་ལག་འཛུགས་དགོས། རྒྱལ་ཁོངས་བར་སྟོང་གསར་སྤེལ་བྱེད་པའི་རྣམ་པ་ལེགས་སྒྱུར་དང་། ཁག་བགོས་ཁྲིད་སྟོན་བྱེད་པའི་ཁྱབ་ཁོངས་སྲིད་ཇུས་ལག་བསྟར། བྱེད་ནུས་ཁུལ་གཙོ་བོའི་ལམ་ལུགས་དང་མཐུན་པའི་ནོར་སྲིད་དང་ཐོན་ལས། དངུལ་གཏོང་། མི་འབོར་འཁོར་སྐྱོད། འཛུགས་སྐྲུན་སྤྱོད་ཡུལ། ཐོན་ཁུངས་གསར་སྤེལ། ཁོར་ཡུག་སྲུང་སྐྱོབ་སོགས་ཀྱི་སྲིད་ཇུས་ལེགས་སྒྲིག་དང་འཐུས་ཚང་དུ་གཏོང་བ། དངུལ་གཏོང་ལས་གཞིའི་བཀོད་པ་དང་ཡུག་སྦྲེལ་ཞིབ་མཆན་ལམ་ལུགས་འཐུས་ཚང་དུ་གཏོང་བ་བཅས་བྱས་ཏེ། སྤྱོད་སྒོ་དོ་དམ་བྱེད་ཚད་རང་བྱུང་སྐྱེ་ཁམས་ཀྱི་བར་སྟོང་ཡོངས་ལ་རྒྱ་བསྐྱེད་དགོས། རྒྱལ་ཁབ་ཀྱི་རྩེ་གྲས་ཇུས་འགོད་ཀྱི་གཙོ་ཁྲིད་འོག སྐྱེ་ཁམས་གཏོར་བརླག་མཁན་གྱིས་སྐྱིན་ཚབ་འཇལ་བ་དང་ཁེ་ཕན་ཐོབ་མཁན་གྱིས་མ་དངུལ་གཏོང་བ། སྲུང་སྐྱོབ་མཁན་ལ་ཁ་གསབ་ཐོབ་པའི་ནུས་ལྡན་སྒྲིག་སྲོལ་མགྱོགས་མྱུར་ངང་ཆགས་སུ་བཅུག་སྟེ། ལམ་ལུགས་ཇུས་འགོད་བྱས་པ་བརྒྱུད་དེ་སྐྱེ་ཁམས་སྲུང་སྐྱོབ་ཀྱི་ནང་གནས་སྒུལ་ཤུགས་སྐུལ་སློང་བྱེད་དགོས། རང་བྱུང་ཐོན་ཁུངས་རྒྱུ་ནོར་གྱི་ཐོན་དབང་ལམ་ལུགས་འཐུས་ཚང་དུ་གཏོང་བ་དང་། འབབ་རྒྱུད་ཆུ་ཁུངས་ཀྱི་སྐྱེ་ཁམས་ཁ་གསབ་སྲིད་ཇུས་འཛུགས་པར་སྐུལ་འདེད་གཏོང་བ། ཐཱན་འབུད་དབང་ཆ་དང་བཙོག་རིགས་འབུད་དབང་། ཆུ་བཀོལ་དབང་སོགས་ཀྱི་ཉོ་ཚོང་ལ་སྐུལ་འདེད་གཏོང་བ་བཅས་བྱས་ཏེ། ཚོང་རའི་གཙོ་བདག་གིས་སྐྱེ་ཁམས་ཁོར་ཡུག་ལ་སྲུང་སྐྱོབ་བྱེད་པར་ཁྲིད་སྟོན་བྱེད་དགོས། ཨ་ཆེན་གངས་རྒྱབ་འཛམ་གླིང་གི་རང་བྱུང་ཤུལ་ནོར་རེ་ཞུ་བྱེད་པའི་བྱ་བ་མགྱོགས་མྱུར་ངང་བསྒྲུབ་དགོས། ཆེས་གཟབ་ནན་ཡིན་པའི་སྐྱེ་ཁམས་སྲུང་སྐྱོབ་དང་འགན་འཁྲི་རྩད་གཅོད་ལག་བསྟར་བྱེད་པ་དང་། སྐྱེ་ཁམས་དཔལ་ཡོན་གདེང་འཇོག་འབུར་དུ་ཐོན་པའི་ཁྱབ་ཁོངས་ཡོངས་ཀྱི་ཞབས་ཞུ་མ་ལག་བཙུགས་ནས། སྐྱེ་ཁམས་ཁོར་ཡུག་སྲུང་སྐྱོབ་ཐད་ནས་ཏང་སྲིད་ཀྱི་འགན་འཁྲི་གཅིག་མཚུངས་དང་ལས་གནས་གཅིག་ལ་འགན་འཁྲི་གཉིས་དངོས་འབེབས་བྱེད་པ་དང་། སྐྱེ་ཁམས་ཁོར་སྲུང་བྱ་བར་བྱ་དགའ་ཆེན་པོ་དང་ཆད་པ་ལྗིད་མོ་གཅོད་པ་ལག་བསྟར་བྱས་ཏེ། སྐྱེ་ཁམས་ཁོར་ཡུག་ལ་གནོད་འཚེ་བཏང་བའི་འགན་འཁྲི་ཚེ་གང་པོར་རྩད་གཅོད་པར་སྐུལ་འདེད་བྱེད་དགོས།
(བདུན) གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་མགྱོགས་མྱུར་ངང་འཛུགས་སྐྲུན་བྱེད་དགོས། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་ནི་ཏང་ཀྲུང་དབྱང་གིས་ང་ཚོ་ལ་བསྩལ་པའི་ལས་འགན་ལྗིད་མོ་ཡིན། འཆར་འགོད་ཀྱིས་སྣེ་ཁྲིད་དང་ཁྲིམས་ལྟར་གླིང་ཁུལ་འཛུགས་པ་རྒྱུན་འཁྱོངས་བྱེད་པ་དང་། སྒྲིག་སྲོལ་ཚོད་ལྟའི་ལས་འགན་ཁྱོན་ཡོངས་ནས་འགྲུབ་པར་བྱས་ཏེ། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དེ་མཚོ་བོད་མཐོ་སྒང་གི་སྐྱེ་ཁམས་སྲུང་སྐྱོབ་སླར་གསོ་དཔེ་སྟོན་ཁུལ་དང་ཀྲུང་གོའི་སྐྱེ་ཁམས་དཔལ་ཡོན་འཛུགས་སྐྲུན་གྱི་དཔེ་མཚོན་དུ་བསྐྲུན་དགོས། ཆུའི་ཐོན་ཁུངས་བསྐྱིལ་གསོག་དང་སྲུང་སྐྱོབ་བྱེད་པ་དེ་ནམ་ཡང་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་བྱེད་པའི་ལས་འགན་གལ་ཆེན་དུ་བརྩིས་ནས། “སྤྱི་ཡོངས་སླར་གསོ་དང་ཁྱོན་ཡོངས་ལེགས་བསྒྱུར། སྐྱེ་ཁམས་བདེ་འཇགས། བྱེད་ནུས་བརྟན་བརླིང”བཅས་ཡིན་པའི་སྐྱེ་ཁམས་སླར་གསོ་དམིགས་འབེན་མངོན་འགྱུར་འབྱུང་བར་ཁག་ཐེག་བྱེད་དགོས། རང་བྱུང་ཐོན་ཁུངས་ཀྱི་རྒྱུ་ནོར་ལ་དོ་དམ་དང་རྒྱལ་ཁོངས་བར་སྟོང་གི་སྤྱོད་སྒོ་དོ་དམ་གཉིས་གཅིག་གྱུར་གྱིས་ལག་ལེན་བྱེད་པ་དང་། གཙང་གསུམ་འབྱུང་ཡུལ་གྱི་རྒྱལ་ཁབ་རིམ་པའི་སྲུང་སྐྱོབ་ཐེབས་རྩ་བཙུགས་ནས། ནོར་སྲིད་དངུལ་གཏོང་གཙོ་བོ་ཡིན་པ་དང་སྤྱི་ཚོགས་ཧུར་བརྩོན་གྱིས་ཞུགས་པའི་མ་དངུལ་བསྡུ་སྒྲིག་འགན་སྲུང་ནང་རྐྱེན་འཛུགས་དགོས། འབྲོག་པ་མང་ཚོགས་དང་སྤྱི་ཚོགས་མང་ཚོགས་དམིགས་བསལ་བདག་གཉེར་དུ་ཞུགས་པའི་ལམ་ལུགས་འཚོལ་ཞིབ་དང་འཛུགས་སྐྲུན་བྱས་ནས། སྐྱེ་ཁམས་དོ་དམ་སྲུང་སྐྱོབ་ཀྱི་སྤྱི་ཕན་ལས་རྐང“ཁྱིམ་ཚང་རེར་ལས་རྐང་རེ”ཁྱོན་ཡོངས་ནས་དངོས་འབེབས་བྱེད་དགོས། སྣང་བརྙན་མཚོན་རྟགས་དང་གློག་བརྙན་བརྙན་འཕྲིན་གྱི་བརྩམས་ཆོས། རིག་གནས་གསར་གཏོད་ཐོན་རྫས། དྲ་བའི་རྒྱལ་ཁབ་སྤྱི་གླིང་སོགས་ཐེག་བྱད་བྱེད་པ་དང་། རྒྱལ་ཁབ་སྤྱི་གླིང་གི་དྲིལ་སྒྲོག་ཇུས་འགོད་འོས་སྦྱོར་བྱེད་པར་ཤུགས་བསྣན་ཏེ། མང་ཚོགས་ཀྱིས་རང་འགུལ་སྒོས་སྲུང་སྐྱོབ་དང་སྤྱི་ཚོགས་རྒྱ་ཁྱབ་སྒོས་དེའི་ནང་དུ་ཞུགས་པ། ཕྱོགས་ཡོངས་ཀྱིས་ཧུར་བརྩོན་སྒོས་མ་དངུལ་གཏོང་བའི་སྣང་ཚུལ་བཟང་པོ་ཆགས་སུ་འཇུག་དགོས། འབད་བརྩོན་ལྷོད་མེད་སྒོས་སྲུང་སྐྱོབ་དང་འཛུགས་སྐྲུན་བྱས་པ་བརྒྱུད་དེ། མི་རྣམས་ཀྱིས་གཙང་གསུམ་འབྱུང་ཡུལ་གྱི་མཛེས་སྡུག་དང་བརྗིད་ཉམས་ཉམས་སུ་མྱོང་དུ་འཇུག་པ་དང་། གནས་དེ་ནི་གཙང་པོ་དང་མཚེའུ་རྒྱུད་ཀྱི་འཛད་མེད་མགོ་ཁུངས་དང་། ནགས་ཚལ་དང་རྩྭ་ཐང་གི་གཤིན་ས་ཆེན་མོ། རི་དྭགས་ཀྱི་ཁྱིམ་གཞིས་དྲོན་མོར་བསྒྱུར་ནས། ག་ས་གང་དུ་མི་དང་རང་བྱུང་འཆམ་མཐུན་མཉམ་གནས་ཡོང་བའི་མཚར་སྡུག་གི་རི་མོ་ཞིག་མངོན་དགོས།
ལྗང་མདོག་ནི་མཚོ་སྔོན་གྱི་རང་མདངས་དང་ཆེས་མཛེས་པའི་ཁ་དོག་དེ་ཡིན། ང་ཚོས་སྐྱེ་ཁམས་ཡིད་ཆེས་བརྟན་པོ་དང་། སྐྱེ་ཁམས་རང་རྟོགས་ལ་ཤུགས་སྣོན། སྐྱེ་ཁམས་རང་བརྩོན་མངོན་འགྱུར་བྱེད་དགོས། བློ་བརྟན་འགྱུར་མེད་སྒོས་ཐོན་སྐྱེད་འཕེལ་རྒྱས་དང་འཚོ་བ་འབྱོར་ཕྱུག སྐྱེ་ཁམས་དྭངས་གཙང་གི་དཔལ་ཡོན་འཕེལ་རྒྱས་ཀྱི་ལམ་དུ་བསྐྱོད་དེ། ཀྲུང་ཧྭ་མི་རིགས་ཀྱི་སྐྱེ་ཁམས་བདེ་འཇགས་སྲུང་སྐྱོབ་བྱེད་པའི་ཐད་བྱས་རྗེས་ཆེས་ཆེན་པོ་འཇོག་དགོས།
ལྔ་པ། ཏན་ཏན་ཏིག་ཏིག་གིས་དམངས་འཚོར་འགན་སྲུང་དང་ལེགས་སྒྱུར་བྱེད་པ་དང་། སྤྱི་ཚོགས་བདེ་སྐྱོང་ཐད་ཤུགས་བསྣན་ནས། མི་དམངས་མང་ཚོགས་ལ་འཚོ་བ་སྐྱིད་པོ་རོལ་ཏུ་འཇུག་དགོས།
འབྱོར་འབྲིང་སྤྱི་ཚོགས་ཁྱོན་ཡོངས་ནས་འཛུགས་སྐྲུན་བྱེད་དགོས་ན། གཙོ་བོ་མི་དམངས་མང་ཚོགས་ཕྱུག་པོར་བསྒྱུར་དགོས་པ་དང་། མི་དམངས་མང་ཚོགས་ཀྱི་འཚོ་བར་སྔར་ལས་འགན་སྲུང་དང་སྔར་ལས་རྩིས་ཐང་ཡོང་བར་བྱེད་དགོས། ང་ཚོས་ངེས་པར་མང་ཚོགས་ཀྱི་བདེ་སྡུག་སེམས་ལ་བཅངས་པ་དང་། ཤུགས་ཆེན་པོས་མང་ཚོགས་ཀྱིས་ཆེས་སེམས་ཁུར་བྱེད་ཀྱིན་པའི་ཡོང་སྒོ་འཕར་བ་དང་དབུལ་སྐྱོར་དབུལ་ཐར། སྨན་བཅོས་བདེ་ཐང་། སློབ་གསོ་འདྲ་མཉམ། དངོས་རིན་བརྟན་འཇགས་ཚོད་འཛིན་བྱེད་པ་སོགས་ཀྱི་གནད་དོན་ཐག་གཅོད་པ་དང་། སྤྱི་ཚོགས་བཅོས་སྐྱོང་བྱེད་པར་ཤུགས་སྣོན་པ། མི་རིགས་མཐུན་སྒྲིལ་དང་ཡར་ཐོན་ཡོང་ཚད་གཏིང་ཟབ་ཏུ་གཏོང་བ་བཅས་ཀྱིས། རིགས་སོ་སོའི་མང་ཚོགས་ལ་སྔར་ལས་མཛེས་སྡུག་དང་སྔར་ལས་བདེ་སྐྱིད་ལྡན་པའི་འཚོ་བ་རོལ་ཏུ་འཇུག་དགོས་པ་དེ་ཡིན།
(གཅིག) དབུལ་ཐར་འགག་སྒྲོལ་ལས་མཐའ་གཅིག་ཏུ་རྒྱལ་ཁ་ལེན་དགོས། དབུལ་སྐྱོར་དང་དབུལ་ཐར་བྱེད་རྒྱུ་ནི་ཆེས་ཁ་ཚ་དགོས་གཏུག་གི་ཆབ་སྲིད་ཀྱི་ལས་འགན་དང་། ཆེས་མངོན་སུམ་གྱི་དམངས་འཚོའི་དགོས་མཁོ་ཡིན་པས། དམིགས་འབེན་བླང་བྱར་དམ་པོར་སྦྲེལ་བ་དང་གནད་ལ་ཁེལ་བ། ནུས་ཤུགས་གཅིག་སྡུད་དང་དངོས་འཛིན་བྱས་ཏེ། དུས་ལྟར་སྤྱི་ཡོངས་བརྟན་བརླིང་སྒོས་དབུལ་ཐར་འབྱུང་བ་མངོན་འགྱུར་བྱེད་པ་ལས། དབུལ་ཕོངས་ས་ཁུལ་གཅིག་དང་དབུལ་ཕོངས་ཁྱིམ་ཚང་གི་མང་ཚོགས་གཅིག་ཀྱང་ལུས་སུ་འཇུག་མི་རུང་། དབུལ་ཐར་འགག་སྒྲོལ་གྱི་འགན་ཁུར་དངོས་འཇོག་དང་སེམས་ཁམས་སྙོམས་སྒྲིག རྒྱལ་ཁ་མྱུར་དུ་ལེན་པ་སྔོན་འགོག་བྱས་ཏེ་དབུལ་སྐྱོར་གྱི་ལས་འགན་རབ་དང་རིམ་པ་དངོས་ཐོག་དོན་འཁྱོལ་བྱེད་དགོས།དབུལ་ཐར་འགག་སྒྲོལ་གྱི་སྲིད་ཇུས་མ་ལག་འཐུས་ཚང་དུ་བཏང་ནས། ཞིང་ཆེན་རིམ་པའི་མགོ་ཁྲིད་ཀྱིས“འཐབ་ཁུལ”འགན་ལེན་གྱིས་ལྟ་སྐུལ་བྱེད་པ་དང་། རིམ་པ་ལྔའི་ཧྲུའུ་ཅིས་མཉམ་དུ་འཛིན་པ་རྒྱུན་འཁྱོངས་བྱས་ཏེ། ལྟ་སྐུལ་དཔྱད་ཞིབ་དང་དབུལ་ཐར་གྱི་ཕན་འབྲས་ཞིབ་བཤེར་ལ་ཤུགས་སྣོན་པ་བཅས་ཀྱིས་དབུལ་པོ་ངོ་མ་དབུལ་ཕོངས་ལས་ཐར་བ་དང་དངོས་གནས་དབུལ་ཕོངས་ལས་ཐར་བར་ཁག་ཐེག་བྱེད་དགོས། ཤར་ནུབ་གཉིས་ཀྱི་དབུལ་སྐྱོར་མཐུན་འབྲེལ་དང་མཚོ་སྔོན་ལ་ཁ་གཏད་རོགས་སྐྱོར་བྱེད་པའི་ལམ་ལུགས་ལེགས་པར་སྤྱོད་པ་དང་། “མཉམ་དུ་འབྱོར་འབྲིང་ལ་བསྐྱོད་པ”དང“ཁེ་ལས་མང་པོས་སྡེ་བ་མང་པོར་རོགས་བྱེད་པ་དང་ཁེ་ལས་མང་པོས་སྡེ་བ་མང་པོར་མཉམ་འབྲེལ་བྱེད་པ”སོགས་ཀྱི་གནད་ཁེལ་དབུལ་སྐྱོར་བྱ་འགུལ་ལེགས་པར་སྤེལ་ནས། ཞིང་ཆེན་ནང་ཁུལ་གྱི་ཁ་གཏད་རོགས་སྐྱོར་ལམ་ལུགས་འཐུས་ཚང་དུ་གཏོང་བ་དང་། རོགས་སྐྱོར་གྱི་རྣམ་པ་གསར་བསྒྱུར་དང་རོགས་སྐྱོར་ལ་ཞུགས་ཐབས་རྒྱ་བསྐྱེད་པ། སྤྱི་ཚོགས་ཀྱི་དབུལ་སྐྱོར་ལས་གྲྭ་མགྱོགས་མྱུར་གྱིས་སྤེལ་བ་དང་། སྲིད་གཞུང་དང་ཚོང་ར་དང་སྤྱི་ཚོགས་ཀྱིས་མཐུན་འབྲེལ་སྒོས་སྤེལ་བའི་གནད་ཁེལ་དབུལ་སྐྱོར་གྱི་རྣམ་པ་བསྐྲུན་དགོས། སློབ་གསོའི་དབུལ་ཐར་བྱ་བ་གཙོ་བོར་བཞག་སྟེ། དབུལ་ཕོངས་མི་འབོར་གྱི་སློབ་གསོའི་ཆུ་ཚད་དང་ངལ་རྩོལ་གྱི་རྩལ་ནུས་འཐོར་འདེགས་གཏོང་བ་དང་དབུལ་ཕོངས་ཀྱི་སྣང་ཚུལ་མི་རབས་བར་བརྒྱུད་པ་གཅོད་པ། དབུལ་ཕོངས་དང་ཕུགས་འདུན་དང་ལག་རྩལ་གསུམ་ག་མཉམ་དུ་སྐྱོར་བ་རྒྱུན་འཁྱོངས་བྱས་ཏེ། མང་ཚོགས་དབུལ་ཕོངས་ལས་ཐར་བར་བྱེད་པའི་སྒུལ་ཤུགས་སློང་བ་དང་རང་སྟོབས་རང་སྤེལ་གྱི་ནུས་པར་ཤུགས་རྒྱག་དགོས། དབུལ་ཐར་གྱི་རྗེས་མཐུད་འཆར་གཞི་ལག་བསྟར་བྱས་ཏེ་སླར་ཡང་དབུལ་ཕོངས་སུ་འགྱུར་བ་སྔོན་འགོག་ཅི་ཐུབ་བྱེད་པ་དང་དབུལ་ཐར་གྱི་བརྟན་འཇགས་རང་བཞིན་ཇེ་མཐོར་གཏོང་དགོས། མཐའ་འཁོབ་ཀྱི་དབུལ་ཕོངས་ཁྱིམ་ཚང་གིས་ཐོན་སྐྱེད་གོང་སྤེལ་དང་འཚོ་བ་ལེགས་བཅོས་བྱེད་པར་རོགས་སྐྱོར་བྱེད་པ་དང་། རོང་འབྲོག་ཁུལ་གྱི་གཉེན་སྒྲིག་བྱས་མེད་པའི་ན་གཞོན་རྣམས་ཀྱི་གནད་དོན་ལ་གཙིགས་མཐོང་གང་ལེགས་བྱེད་དགོས།
(གཉིས) སྤྱི་པའི་ཞབས་ཞུའི་མཉམ་སྐྲུན་མཉམ་སྤྱོད་སྤེལ་དགོས། སློབ་གསོ་དམིགས་བསལ་གྱིས་སྤེལ་བའི་བྱེད་སྒོ་སྤེལ་དགོས། སློབ་གསོའི་ཁྱབ་ཁོངས་ཀྱི་ཕྱོགས་བསྡུས་བཅོས་བསྒྱུར་གཏིང་ཟབ་ཏུ་སྤེལ་བ་དང་། རིམ་པ་སོ་སོ་དང་རིགས་སོ་སོའི་སློབ་གསོའི་དོ་མཉམ་འཕེལ་རྒྱས་མགྱོགས་མྱུར་གྱིས་སྤེལ་བ་དང་། མཐོ་རིམ་སློབ་གྲྭས་རིག་ཚན་གང་ལེགས་འཛུགས་པར་སྐུལ་འདེད་གཏོང་བ་དང་། དགེ་རྒན་དཔུང་སྡེ་འཛུགས་སྐྲུན་ལ་ཤུགས་སྣོན་དགོས། 2020ལོར་བསླེབ་དུས་ལོ15ཡི་རིང་གི་རིན་མེད་སློབ་གསོ་ཕྱོགས་ཡོངས་ནས་སྤེལ་ནས། སྔར་ལས་ལྷག་པའི་སྒོ་ནས་སློབ་གསོ་དྲང་གཞག་དང་དོ་མཉམ་འཕེལ་རྒྱས་ཡོང་བ་མངོན་འགྱུར་བྱེད་དགོས། བདེ་ཐང་ལ་ཤུགས་རྒྱག་པའི་བྱེད་སྒོ་ལག་བསྟར་བྱེད་དགོས། “བདེ་ཐང་མཚོ་སྔོན2030”ཡི་བྱ་འགུལ་འཆར་གཞི་བརྟན་འཇགས་ཀྱིས་སྤེལ་ནས། མུ་མཐུད་དུ་སྨན་བཅོས་འཕྲོད་བསྟེན་གྱི་སྒྲིག་སྲོལ་བཅོས་བསྒྱུར་གཏིང་ཟབ་ཏུ་སྤེལ་བ་དང་། མི་རིགས་སྨན་རྫས་འཕེལ་རྒྱས་ལ་སྐུལ་འདེད་གཏོང་དགོས། མང་ཚོགས་ཀྱི་ནད་ལ་བརྟག་དཀའ་བ་དང་རིན་གོང་མཐོ་བ། ལམ་ཐག་རིང་བ་བཅས་ཀྱི་གནད་དོན་ལེགས་པར་སེལ་ཐབས་བྱེད་དགོས། ས་གནས་ཀྱི་ནད་འགོག་བྱ་བ་ཁྱོན་ཡོངས་ནས་སྤེལ་ཏེ། 2020ལོའི་སྔོན་དུ་ཞིང་ཆེན་ཡོངས་ཀྱི་ཐུམ་འབུའི་ནད་ཀྱི་ཚགས་བཤེར་དང་གསོ་བཅོས་བྱ་བ་ཕྱོགས་ཡོངས་སུ་ཁྱབ་པ་མངོན་འགྱུར་བྱེད་པ་དང་ས་ཁུལ་གཙོ་བོའི་རྒྱུག་ཆེ་བའི་ནད་རིགས་ཀྱི་མགོ་གནོན་པར་བྱེད་དགོས། ཕྱོགས་ཡོངས་ནས་སྨན་བཅོས་དང་ཁམས་གསོ་ཟུང་འབྲེལ་ཁྱབ་བརྡལ་བཏང་ནས་རྒན་པ་རྣམས་ལ་ཕྱོགས་ཡོངས་རང་བཞིན་གྱི་བདེ་ཐང་རྒན་གསོའི་ཞབས་ཞུ་འདོན་སྤྲོད་བྱེད་དགོས། འཆར་ལྡན་བུ་སྐྱེའི་གཞི་རྩའི་རྒྱལ་ཇུས་རྒྱུན་འཁྱོངས་བྱས་ཏེ་མི་འབོར་དོ་མཉམ་གྱིས་འཕེལ་བར་སྐུལ་འདེད་བྱེད་དགོས། སྤྱི་ཚོགས་འགན་སྲུང་འཐུས་ཚང་དུ་གཏོང་བའི་བྱེད་སྒོ་སྤེལ་བ། སྤྱི་ཚོགས་ཉེན་འགོག་འགན་སྲུང་ལམ་ལུགས་གཏིང་ཟབ་སྒོས་བཅོས་བསྒྱུར་དང་། དམངས་ཡོངས་ཉེན་འགོག་ཏུ་ཞུགས་པར་ཐོ་འགོད་འཆར་གཞི་ལག་བསྟར་བྱས་ཏེ། ཁྲིམས་བཀོད་མང་ཚོགས་ཡོངས་སུ་ཁྱབ་པ་དང་། མི་རེ་རེས་སྤྱི་ཚོགས་འགན་སྲུང་ལོངས་སུ་སྤྱོད་པའི་དམིགས་འབེན་ཕལ་ཆེར་མངོན་འགྱུར་བྱེད་དགོས། གཅིག་གྱུར་འཆར་འགོད་ལ་བརྟེན་ནས་རྒན་གསོ་དང་དྭ་ཕྲུག་སྐྱོང་བ། དམིགས་བསལ་ལྟ་སྐྱོང་སོགས་ཀྱི་སྤྱི་ཚོགས་ཕན་བདེ་ལས་དོན་འཕེལ་རྒྱས་སུ་གཏོང་བར་གཅིག་གྱུར་སྐུལ་འདེད་བྱེད་པ་དང་། དགེ་རྩའི་ལས་དོན་སྐྱོན་བྲལ་ངང་འཕེལ་བར་སྐུལ་མ་གཏོང་བ། སྤྱི་ཚོགས་ཀྱི་སྐྱོབ་རོགས་མ་ལག་འཐུས་ཚང་དུ་གཏོང་དགོས། ཕན་ཁེ་ཐོབ་མཁན་རྒྱ་བསྐྱེད་པ་དང་བྱེད་ནུས་འཐུས་ཚང་དུ་གཏོང་བ་གཙོ་བོར་བཟུང་ནས། འགན་སྲུང་རང་བཞིན་གྱི་སྡོད་ཁང་འཛུགས་སྐྲུན་ལ་སྐུལ་འདེད་གཏོང་བ་དང་མཁར་གྲོང་སྡོད་དམངས་ཀྱི་འཚོ་སྡོད་ཆ་རྐྱེན་རྩ་བ་ནས་ལེགས་བཅོས་བྱེད་དགོས། དབང་པོ་སྐྱོན་ཅན་གྱི་ཁེ་དབང་འགན་སྲུང་ལམ་ལུགས་འཐུས་ཚང་དུ་བཏང་ནས་དབང་པོ་སྐྱོན་ཅན་གྱི་ལས་དོན་གོང་སྤེལ་དུ་གཏོང་དགོས། ལས་ཞུགས་ལ་སྐུལ་འདེད་གཏོང་བའི་བྱེད་སྒོ་སྤེལ་དགོས། ཡར་སྐུལ་གྱི་ནུས་པ་སྔར་ལས་ཆེ་བའི་ལས་ཞུགས་སྲིད་ཇུས་ལག་བསྟར་བྱས་ཏེ། ཚོང་རར་བརྟེན་ནས་སྔར་ལས་མང་བའི་ལས་རྐང་བསྐྲུན་དགོས། ལས་རིགས་རྩལ་ནུས་གསོ་སྦྱོང་ལ་ཤུགས་སྣོན་པ་དང་། ངལ་རྩོལ་པའི་བྱང་ཚད་ཇེ་མཐོར་བཏང་ནས། ལས་ཞུགས་ཀྱི་འགྲན་རྩོད་ནུས་པ་ཇེ་དྲག་ཏུ་གཏོང་དགོས། ལས་སྐྲུན་ཐད་རོགས་སྐྱོར་བྱེད་པའི་སྲིད་ཇུས་འཐུས་ཚང་དུ་གཏོང་བ་དང་། ལས་སྐྲུན་ཞབས་ཞུ་སྟེགས་བུ་བཙུགས་ནས། མང་ཚོགས་ཀྱིས་ལས་སྒོ་གསར་གཉེར་དང་མང་ཚོགས་ཀྱིས་ལས་སྒོ་གསར་སྐྲུན་བྱེད་པར་རོགས་སྐྱོར་བྱེད་དགོས། སློབ་ཆེན་སློབ་མ་དང་ཁྱིམ་བདག སྤྱི་ཚོགས་བཅས་ལ་ལས་ཞུགས་ཀྱི་ལྟ་བ་བསྒྱུར་བར་སྣེ་ཁྲིད་དེ། རིགས་སྣ་ཚོགས་ཀྱི་མི་ཚོགས་ལས་ཞུགས་བྱེད་པར་སྐུལ་འདེད་བྱེད་དགོས། མཚོ་སྔོན་གྱི་ཁྱད་ཆོས་ལྡན་པའི་རྩོལ་ལས་ཆས་རྟགས་སྐྱེད་སྲིང་དང་རྒྱ་བསྐྱེད་དེ། རིགས་སོ་སོའི་མང་ཚོགས་ཐག་ཉེ་ནས་ལས་ཞུགས་དང་གོ་རིམ་ཡོད་པའི་སྒོ་ནས་གྲོང་ཁྱེར་དུ་ལས་ཞུགས་བྱེད་པར་སྣེ་ཁྲིད་དགོས། ཡོང་སྒོ་གོང་དུ་སྤར་ཐབས་ཀྱི་བྱེད་སྒོ་སྤེལ་དགོས། ཡོང་སྒོ་བགོ་བཤའ་རྒྱག་པའི་ལམ་ལུགས་བཅོས་བསྒྱུར་ཟབ་སྤེལ་བྱེད་དགོས། སྲིད་དོན་སྡེ་ཁག་དང་ཁེ་ལས་དང་དོན་ལས་སྡེ་ཁག་བཅས་ཀྱི་ཟླ་ཕོགས་རྒྱུན་ལྡན་དུ་འཕར་བ་དང་རོང་འབྲོག་པའི་ཡོང་སྒོ་བརྟན་འཇགས་ཀྱིས་འཕར་བའི་ནང་རྐྱེན་འཐུས་ཚང་དུ་གཏོང་བ་དང་། མཁར་གྲོང་སྡོད་དམངས་ཀྱིས་ཐབས་ལམ་སྣ་མང་ནས་ཡོང་སྒོ་སྤར་བའི་རྣམ་པ་གསར་པ་ཆགས་སུ་བཅུག་ནས། སྡོད་དམངས་ཀྱི་ཡོང་སྒོ་འཕར་ཚད་དཔལ་འབྱོར་འཕར་ཚད་ལས་མཐོ་བ་དང་རོང་འབྲོག་མང་ཚོགས་ཀྱི་ཡོང་སྒོའི་འཕར་ཚད་མཁར་གྲོང་སྡོད་དམངས་ཀྱི་ཡོང་སྒོའི་འཕར་ཚད་ལས་མཐོ་བ། རྒྱལ་ཡོངས་ཀྱི་ཆ་སྙོམས་ཆུ་ཚད་བར་གྱི་ཧེ་བག་སྔར་ལས་ཇེ་ཆུང་དུ་གཏོང་བ་བཅས་ལ་ཁག་ཐེག་བྱེད་དགོས། རྒྱུ་རྐྱེན་ལ་བརྟེན་ནས་བགོ་བཤའ་རྒྱག་པའི་སྲིད་ཇུས་འཐུས་ཚང་དུ་གཏོང་བ་དང་། ཁྲིམས་ལྟར་རྒྱུ་ནོར་རང་བཞིན་དང་བདག་གཉེར་རང་བཞིན་གྱི་ཡོང་སྒོ་སྤར་བར་སྐུལ་མ་བཏང་ནས། ཡོང་སྒོ་འབྲིང་རིམ་དུ་གནས་པའི་མང་ཚོགས་ཀྱི་བསྡུར་ཚད་སྔར་ལས་རྒྱ་བསྐྱེད་དགོས།
(གསུམ) རིགས་སོ་སོའི་མང་ཚོགས་ཀྱི་བསམ་པའི་རིག་གནས་འཚོ་བ་ཕུན་སུམ་ཚོགས་པར་གཏོང་དགོས། འདུ་ཤེས་འཛིན་སྟངས་ཀྱིས་སྣེ་ཁྲིད་པའི་ལས་གྲྭ་ལག་བསྟར་བྱེད་དགོས། མུ་མཐུད་དུ་སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱི་གསུང་བཤད་གལ་ཆེན་རབ་དང་རིམ་པའི་དགོངས་དོན་དྲིལ་སྒྲོག་བྱེད་པའི་སློབ་གསོ་སྤེལ་ནས། ཏང་གི་གཞུང་ལུགས་གསར་སྐྲུན་གྱི་གྲུབ་འབྲས་གཞི་རིམ་དང་མང་ཚོགས་ཀྱི་ནང་དུ་གཏིང་ཟབ་ཏུ་སྤེལ་དགོས། འདུ་ཤེས་འཛིན་སྟངས་ཀྱི་འགན་འཁྲི་ལམ་ལུགས་དངོས་འབེབས་ཀྱིས་བསམ་བློའི་གླེང་ཕྱོགས་ཀྱི་འཐབ་རའི་འཛུགས་སྐྲུན་དང་དོ་དམ་ལ་ཤུགས་བརྒྱབ་ནས། སྨྱན་བྱད་བསྲེས་སྦྱོར་གྱི་འཕེལ་རྒྱས་ལ་སྐུལ་འདེད་དང་། དྲ་རྒྱའི་བར་སྟོང་གི་བཅོས་སྐྱོང་ལ་ཤུགས་སྣོན་པ་བཅས་ཀྱིས་དྲང་བདེན་གྱི་ནུས་པ་ཁྱབ་སྤེལ་དུ་གཏོང་དགོས། སྤྱི་ཚོགས་རིང་ལུགས་ཀྱི་སྲོག་ཤིང་རིན་ཐང་ལྟ་བ་བསྐྲུན་པའི་ལས་གྲྭ་ལག་བསྟར་བྱེད་དགོས། སྔོན་ཐོན་གྱི་མ་དཔེ་འདེམ་འཛུགས་བྱས་ནས་དྲིལ་སྒྲོག་བྱེད་པ་དང་། མི་རིགས་ཀྱི་སྙིང་སྟོབས་དང་དུས་རབས་ཀྱི་ཁྱད་ཆོས་ལྡན་པའི་མཚོ་སྔོན་གྱི་སྙིང་སྟོབས་དར་སྤེལ་བཏང་ནས་རིགས་སོ་སོའི་མང་ཚོགས་ཀྱི་ཐུན་མོང་གི་བསམ་པའི་ཁྱིམ་གཞིས་བསྐྲུན་དགོས། དཔལ་ཡོན་གྱི་གྲོང་ཁྱེར་དང་དཔལ་ཡོན་གྱི་སྡེ་ཁག་སོགས་ཀྱི་འཛུགས་སྐྲུན་བྱ་བ་གཏིང་ཟབ་དང་རྒྱ་བསྐྱེད་དུ་གཏོང་བ་དང་། “སྐར་ལྔ་རིམ་པའི་དཔལ་ཡོན་ཁྱིམ་ཚང”སོགས་མང་ཚོགས་རང་བཞིན་ལྡན་པའི་བསམ་པའི་དཔལ་ཡོན་གྱི་འཛུགས་སྐྲུན་བྱ་འགུལ་སྤེལ་བ་ལ་བརྟེན་ནས། མང་ཚོགས་ཡ་རབས་སྤྱོད་བཟང་དང་ཡིད་རྟོན་གཞུང་དྲང་། སྲོལ་བཟང་གུས་ལུགས་ཀྱི་ལམ་དུ་བསྐྱོད་པར་སྐུལ་བ་དང་། བསམ་བློའི་ཀུན་སྤྱོད་བྱང་ཚད་དང་སྤྱི་ཚོགས་ཀྱི་དཔལ་ཡོན་ཆུ་ཚད་མཐོར་འདེགས་གཏོང་དགོས། རིག་གནས་ལས་དོན་ལ་སྐུལ་འདེད་བྱེད་པའི་ལས་གྲྭ་ལག་བསྟར་བྱེད་དགོས། སྤྱི་པའི་རིག་གནས་ཞབས་ཞུ་མ་ལག་གི་དཔེ་སྟོན་རྫོང་གསར་སྐྲུན་དང་སྡེ་བ་རིམ་པའི་ཕྱོགས་བསྡུས་རིག་གནས་ཞབས་ཞུའི་ལྟེ་གནས་འཛུགས་པར་སྐུལ་འདེད་གཏོང་བ་དང་། མཁར་གྲོང་ལ་ཁེབས་ཤིང་སྟབས་བདེ་ལ་ཕན་ནུས་ཆེ་བའི་དེང་རབས་ཀྱི་སྤྱི་པའི་རིག་གནས་ཞབས་ཞུ་མ་ལག་འཐུས་ཚང་དུ་བཏང་ནས། རིགས་སོ་སོའི་མང་ཚོགས་ཀྱི་ཉིན་རེར་ཡར་རྒྱས་འགྲོ་བཞིན་པའི་བསམ་པའི་རིག་གནས་ཀྱི་དགོས་མཁོ་མུ་མཐུད་དུ་བསྐང་དགོས། དམངས་ཡོངས་ཀྱི་ལུས་སྦྱོང་བྱ་འགུལ་རྒྱ་ཆེར་སྤེལ་བ། མི་དམངས་ལྟེ་བ་ཡིན་པའི་གསར་རྩོམ་གྱི་ཁ་ཕྱོགས་རྒྱུན་འཁྱོངས་དང་། མཚོ་སྔོན་གྱི་རིག་གནས་གཤིན་སར་རྐང་བཙུགས་ནས། ས་གནས་ཀྱི་ཁྱད་ཆོས་ལྡན་ཞིང་མང་ཚོགས་ཀྱི་ཡིད་སེམས་འདྲེན་པའི་གསོན་ཤུགས་ཀྱིས་ཁེངས་པའི་སྤུས་ལེགས་བརྩམས་ཆོས་སྐོར་ཞིག་སྤེལ་དགོས། རིག་གནས་ཐོན་ལས་དར་སྤེལ་གྱི་ལས་གྲྭ་ལག་བསྟར་བྱེད་དགོས། རིག་གནས་དང་ཚན་རྩལ། གནས་སྐོར། ལུས་རྩལ་བཅས་དང་འབྲེལ་བའི་ཐོན་ལས་མཉམ་བསྲེས་ཀྱིས་གོང་སྤེལ་གཏོང་བར་སྐུལ་འདེད་བཏང་ནས། ཧུར་ཐག་གིས་རིག་གནས་ཐོན་ལས་ཐོན་ལས་གཙོ་བོར་གསོ་སྐྱོང་བྱེད་དགོས། ཕྱི་ཕྱོགས་དང་རིག་གནས་བརྗེ་རེས་བྱེད་ཚད་རྒྱ་བསྐྱེད་པ་དང་། མཚོ་སྔོན་གྱི་གཏམ་རྒྱུད་ལེགས་པར་བཤད་ནས། མཚོ་སྔོན་གྱི་སྨྲ་བརྗོད་དྲིལ་སྒྲོག་དང་། རབ་མཛེས་མཚོ་སྔོན་གྱི་སྙན་གྲགས་ཇེ་ཆེར་གཏོང་དགོས།
(བཞི) མུ་མཐུད་དུ་མི་རིགས་མཐུན་སྒྲིལ་ཡར་ཐོན་ཡོང་བའི་བྱ་གཞག་ལ་སྐུལ་འདེད་གཏོང་དགོས། མི་རིགས་མཐུན་སྒྲིལ་ཡར་ཐོན་གྱི་སྔོན་ཐོན་ཁུལ་འཛུགས་སྐྲུན་བྱེད་པ་གཏིང་ཟབ་ཏུ་སྤེལ་བ་དང་། མི་རིགས་མཐུན་སྒྲིལ་དང་བརྟན་འཇགས་ལ་གནོད་པའི་གཏིང་རིམ་གནད་དོན་ཐག་གཅོད་བྱས་ཏེ། མི་རིགས་ས་ཁུལ་གྱི་དཔལ་འབྱོར་སྤྱི་ཚོགས་ཀྱི་འཕེལ་རྒྱས་དང་ཡུན་རིང་བདེ་སྐྱོང་ལ་སྐུལ་འདེད་གཏོང་དགོས། “ཀྲུང་ཧྭ་མི་རིགས་ཁྱིམ་ཚང་གཅིག་ལྟར་བརྩེ། བློ་སེམས་གཅིག་གིས་ཀྲུང་གོའི་འདུན་མ་བསྐྲུན”ཞེས་པ་བརྗོད་གཞི་བྱས་ཏེ། “འབྲལ་མི་རུང་བ་གསུམ”དང“ངོས་ལེན་ལྔ”ཡི་སློབ་གསོ་གཏིང་ཟབ་ཏུ་སྤེལ་བ་དང་། ཚད་ཆེས་མཐོ་བའི་སྤྱི་ཚོགས་ཐུན་མོང་གི་ངོས་ཟིན་གཅིག་སྡུད་བྱས་ཤིང་། འཆམ་མཐུན་མཉམ་འཕེལ་གྱི“ལྟེ་གཅིག་སྒོར་མོ”ལེགས་པར་བྲིས་ནས། རིགས་སོ་སོའི་སྤུན་ཟླ་ཕན་ཚུན་ལ་བརྩེ་བ་དང་རོགས་རེས་ཡོད་པ་དང་མཐུན་སྒྲིལ་འགྲིག་མཐུན་ལྡན་པའི་རྣམ་པ་ལེགས་པོ་སྲ་བརྟན་དུ་གཏོང་དགོས། མི་རིགས་མཐུན་སྒྲིལ་ཡར་ཐོན་གྱི་འཛུགས་སྐྲུན་བྱ་བར་ཞིབ་བཤེར་གཟེངས་བསྟོད་བྱེད་པའི་ལམ་ལུགས་འཐུས་ཚང་དུ་གཏོང་བ་དང་། མི་རིགས་མཐུན་སྒྲིལ་ཡར་ཐོན་གྱི་ས་གནས་རང་བཞིན་གྱི་ཁྲིམས་སྲོལ་ལ་སྐུལ་འདེད་དང་འཐུས་ཚང་དུ་གཏོང་བ། གསར་སྐྲུན་རང་བཞིན་ལྡན་པའི་སྒོ་ནས་གྲོང་ཁྱེར་གྱི་མི་རིགས་བྱ་བ་ལེགས་པར་བསྒྲུབ་པ་དང་། རིགས་སོ་སོའི་བར་གྱི་འགྲོ་འོང་དང་བརྗེ་རེས་མཉམ་འདྲེས་ལ་སྐུལ་འདེད་གཏོང་དགོས། བོད་ཁུལ་དང་མི་རིགས་ཆུང་བར་རྒྱབ་སྐྱོར་བྱེད་ཚད་ཇེ་ཆེར་བཏང་ནས། རང་ཞིང་གི་ཀན་སུའུ་དང་སི་ཁྲོན་གྱི་མཐའ་མཚམས་དང་འདྲེས་པའི་ས་ཁུལ་གྱི་དཔལ་འབྱོར་སྤྱི་ཚོགས་གོང་སྤེལ་གཏོང་ཚད་ཇེ་ཆེར་གཏོང་དགོས། ཕྱོགས་ཡོངས་ནས་ཏང་གི་ཆོས་ལུགས་བྱ་བའི་རྩ་བའི་བྱེད་ཕྱོགས་དོན་འཁྱོལ་བྱེད་པ་དང་། ཁྲིམས་ལྟར་ཆོས་ལུགས་ལས་དོན་དང་ཆོས་ལུགས་སྤེལ་གནས་ལ་དོ་དམ་བྱེད་པར་ཤུགས་སྣོན་པ། ཆོས་ལུགས་ཁག་གི་མི་སྣའི་དགེ་མཚན་ལྡན་པའི་ནུས་པ་འདོན་སྤེལ་གང་ལེགས་བྱས་ཏེ། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་མཐུན་པར་སྣེ་ཁྲིད་བྱེད་དགོས།
(ལྔ) སྤྱི་ཚོགས་བཅོས་སྐྱོང་ལ་ཤུགས་སྣོན་དང་གསར་སྐྲུན་བྱེད་དགོས། ཆེད་དམིགས་བཅོས་སྐྱོང་དང་མ་ལག་བཅོས་སྐྱོང་། ཕྱོགས་བསྡུས་བཅོས་སྐྱོང་། ཁྲིམས་ལྟར་བཅོས་སྐྱོང་། རྩ་བ་བཅོས་སྐྱོང་བཅས་ཟུང་འབྲེལ་བྱེད་པ་རྒྱུན་འཁྱོངས་བྱེད་པ་དང་། ལངས་གཟུགས་ཅན་དང་ཆ་འཕྲིན་ཅན་གྱི་སྤྱི་ཚོགས་བདེ་སྐྱོང་དང་སྔོན་འགོག་ཚོད་འཛིན་བྱེད་པའི་མ་ལག་འཛུགས་སྐྲུན་བརྟན་འཇགས་ཀྱིས་སྤེལ་བ། སྤྱི་ཚོགས་བཅོས་སྐྱོང་གི་སྤྱི་ཚོགས་ཅན་དང་ཁྲིམས་སྐྱོང་ཅན། བློ་གྲོས་ཅན། ཆེད་ལས་ཅན་བཅས་ཀྱི་ཆུ་ཚད་མཐོར་འདེགས་བཏང་ནས། དམངས་ཡོངས་ཀྱི་མཉམ་སྐྲུན་མཉམ་སྤྱོད་ཀྱི་སྤྱི་ཚོགས་བཅོས་སྐྱོང་རྣམ་པ་འཛུགས་སྐྲུན་བྱེད་དགོས། ཕྱོགས་ཡོངས་ནས“རིགས་གསུམ་དང་རིམ་པ་བཞི”ཡི་སྤྱི་ཚོགས་བཅོས་སྐྱོང་གི་རྣམ་པ་སྤེལ་བ་དང་། མུ་མཐུད་དུ་གཞི་རིམ་དུ་ཁྱབ་པར་བྱེད་དགོས། ཇུས་ཐག་ཆེན་པོ་གཅོད་སྐབས་སྤྱི་ཚོགས་བརྟན་འཇགས་ལ་ཉེན་ཁ་ཡོད་མེད་ཀྱི་དཔྱད་དཔག་སྤེལ་བ་དང་།སྤྱི་ཚོགས་འགལ་བའི་རྩ་བ་སྔོན་འགོག་དང་ཐག་གཅོད། གློ་བུར་བའི་དོན་རྐྱེན་ཐག་གཅོད་པ་སོགས་ཀྱི་ནང་རྐྱེན་འཐུས་ཚང་དུ་གཏོང་བ་དང་། ཡིག་བསྐུར་ངོ་གཏུག་དང་གཟུ་འདུམ་གྱི་བྱ་བར་ཤུགས་སྣོན་པ་དང་ལེགས་བཅོས་བྱེད་པ། སྣ་མང་རང་བཞིན་གྱི་འགལ་རྩོད་ཞི་འདུམ་བྱེད་པའི་མ་ལག་བཙུགས་ཏེ། སྲིད་གཞུང་གི་བཅོས་སྐྱོང་དང་སྤྱི་ཚོགས་ཀྱི་འདུམ་སྒྲིག སྡོད་དམངས་ཀྱི་རང་སྐྱོང་བཅས་ཀྱི་མཉམ་འགུལ་བཟང་པོ་མངོན་འགྱུར་བྱེད་དགོས། བདེ་འཇགས་མཚོ་སྔོན་འཛུགས་སྐྲུན་བྱེད་པར་སྐུལ་འདེད་གཏོང་བ་དང་། འཐབ་རྩོད་ལ་རྡུང་རྡེག་ནན་མོ་གཏོང་བ་དང་བདེ་འཇགས་ཀྱི་ཕྲ་ཕུང་བསྐྲུན་པ་གཏིང་ཟབ་ཏུ་སྤེལ་བ་དང་། སྤྱི་ཚོགས་བཅོས་སྐྱོང་གི“གསར་སྐྲུན་ཕྲ་མོ”ཧུར་ཐག་གིས་སྤེལ་བ་བཅས་ཀྱིས། སྤྱི་ཚོགས་བརྟན་འཇགས་ལ་སྲུང་སྐྱོབ་བྱེད་པའི་གཞི་རྩའི་རྨང་གཞི་ཇེ་བརྟན་དུ་གཏོང་དགོས། རྒྱལ་ཁབ་ཀྱི་སྤྱིའི་བདེ་འཇགས་ལྟ་བ་བརྟན་པོར་གཏོང་བ་དང་། འབད་བརྩོན་ལྷོད་མེད་ཀྱིས“གཉིས་རྒོལ་བཞི་འགོག”གི་བྱ་འགུལ་སྤེལ་བ། ཁྲིམས་ལྟར་ཏཱ་ལའི་ཚོགས་ཁག་སོགས་ཕྱི་ནང་གི་ཁ་བྲལ་རིང་ལུགས་ཀྱིས་གཏོར་བརླག་བྱ་འགུལ་སྤེལ་བར་རྡུང་རྡེག་ནན་མོ་བྱས་ཏེ། རྒྱལ་ཁབ་ཀྱི་བདེ་འཇགས་དང་སྤྱི་ཚོགས་ཀྱི་བརྟན་འཇགས་ལ་ཁག་ཐེག་བྱེད་དགོས། བདེ་འཇགས་ཐོན་སྐྱེད་དམ་པོར་འཛིན་པ་དང་མི་མངོན་པའི་རྐྱེན་ངན་ནི་དོན་རྐྱེན་གྱི་འབྱུང་གཞི་ཡིན་པའི་འདུ་ཤེས་ཆགས་སུ་འཇུག་པ་དང་། ནན་ཏན་གྱིས་བདེ་འཇགས་ཐོན་སྐྱེད་ཀྱི་འགན་ལེན་དང་དོ་དམ་ལམ་ལུགས་དོན་འཁྱོལ་བྱེད་པ། ཟས་རིགས་དང་སྨན་རྫས། ཁོར་ཡུག ཐོན་སྐྱེད། འགྲིམ་འགྲུལ། ཨར་ལས། མེ་འགོག་སོགས་ཁྱབ་ཁོངས་གཙོ་བོ་དག་གི་བདེ་འཇགས་བྱ་བར་ཤུགས་སྣོན་པ་བཅས་ཀྱིས་བདེ་འཇགས་དོན་རྐྱེན་ཚབས་ཆེན་འབྱུང་བར་སྔོན་འགོག་ནན་མོ་བྱེད་དགོས། ཕྱོགས་ཡོངས་ནས་གནོད་འཚེ་འགོག་པ་དང་གནོད་འཚེ་ཇེ་ཆུང་དུ་གཏོང་བའི་ནུས་པའི་འཛུགས་སྐྲུན་ལ་ཤུགས་བསྣན་ནས་མི་དམངས་ཀྱི་ཚེ་སྲོག་དང་རྒྱུ་ནོར་གྱི་བདེ་འཇགས་ལ་འགན་སྲུང་བྱེད་དགོས།
དམངས་འཚོ་ནི་མང་ཚོགས་ཀྱི་བདེ་འཇགས་དང་བདེ་སྐྱིད་ལ་འབྲེལ་ཡོད། ང་ཚོས་མང་ཚོགས་ཀྱི་བརྩེ་བ་སེམས་སུ་ཉར་ནས། མང་ཚོགས་ལ་ཕན་པ་མང་དུ་བསམ་པ་དང་དོན་དག་མང་དུ་བསྒྲུབ་པ། དཀའ་ངལ་སེལ་བ་བཅས་བྱས་ཏེ། ཏང་གི་དྲོད་ཁོལ་ཁྱིམ་ཚང་ཁྲི་སྟོང་མང་པོར་བསྐྱལ་ནས། རིགས་སོ་སོའི་མང་ཚོགས་ཀྱི་འཚོ་བ་སྔར་ལས་བདེ་སྐྱིད་ལྡན་པར་བྱེད་དགོས།


text:
དགེ་སློང་ཞིག་ཡིན་ན། དེ་ལ་གཞན་གྱིས་གཤེ་ཡང་སླར་མི་གཤེ་བ་དང་། གཞན་གྱིས་བརྡེགས་ཀྱང་སླར་མི་བརྡེག་པའི་ཁྲིམས་ཡོད། འོན་ཀྱང་། འཇིག་རྟེན་ཁྱིམ་པ་ཞིག་ཡིན་ན། ཁྲིམས་དེ་མ་འཁུར་ནའང་ཆོག་པས་གཞན་ལ་གཤེ་རྡེག་བྱེད་པ་ནི་རང་གཞན་གཉིས་ལ་མཚོན་ན་ཉེན་ཁ་ཆེ་བའི་བྱ་སྤྱོད་ཅིག་ཏུ་གྱུར། ཉེ་ཆར། རྒྱ་ནག་གི་ཅང་སུའུ་ཞིང་ཆེན་ཁོང་ཧྲན་གྲོང་ཁྱེར་(昆山市)ནས་འགྲིམ་འགྲུལ་དོན་རྐྱེན་ཕྲན་ཚགས་ཤིག་གི་དོན་དུ་མི་གཅིག་གིས་གྲི་བཟུང་ནས་མི་གཞན་ཞིག་ལ་ཕར་བརྡེགས་ཀྱང་ལག་གི་གྲི་ཐང་ལ་ལྷུང་བ་དེ་ཕ་རོལ་པོས་ཐང་ནས་འཐུས་་ཏེ་རྡེག་མཁན་ལ་ཕར་བསྣུན་ཏེ་བསད། མང་ཚོགས་ཀྱི་སྐྱོན་བརྗོད་སོགས་ཀྱི་གནོན་ཤུགས་མ་ཐེག་པར་་སྤྱི་བདེ་ལས་ཁུངས་ཀྱིས་
༢༠༠༨་ལོའི་ཟླ་༧་པ་ནང་། ཞིས་ཀྲུའུ་ཅུན་དང་གཏེར་བསྔོགས་མཁན་མི་གསུམ་བཅས་ཀྱིས་ཧྥུ་ཅན་ཞིང་ཆེན་ནན་ཕུན་ས་ཆའི་ཧྭོ་ལོ་རི་ངོ་ཡི་ནགས་སའི་བདག་དབང་དང་གཏེར་བསྔོག་གི་ཆོག་མཆན་བླངས་ནས་གཏེར་རྡོ་བསྔོགས་སྐབས། ས་རྡོ་མང་བོ་རི་འདེབས་སུ་སྤུངས་ནས། ཉེ་འདེབས་ཀྱི་ནགས་ཚུལ་ལ་གནོད་སྐྱོན་ཚབས་ཆེན་བཟོས་པ་མ་ཟད།
བོད་བསྒྱུར། མཁའ་འགྲོ་རྒྱལ། ཉིན་དེའི་ཞོགས་པར་ང་རང་སློབ་གྲྭར་འགྲོ་འཕྱི་བས་དགེ་རྒན་ཧན་མེར་གྱིས་བཀའ་བཀྱོན་གནང་བར་ཞེད་སྣང་སྐྱེ་བཞིན་སོང་། ལྷག་པར་དུ་ཁོང་གིས་ང་ཚོར་དབྱེ་ཚིག་གི་དྲི་བ་གནང་རྒྱུར་གསུངས་ཡོད་ཀྱང་། ངས་དྲིས་ལན་ཡིག་འབྲུ་གཅིག་ཀྱང་འདེབས་མི་ཤེས་པས་སློབ་གྲྭར་མ་ཕྱིན་པར་ཕྱི་རོལ་ཏུ་རྩེད་འཆམ་ལ་འགྲོ་སྙམ།
© 2018 — Powered by WordPress
Theme by Anders Noren — Up ↑


text:
སྨན་འཐུང་ཚུལ་སྐོར་གླེང་ཡོང་དུས་མི་མང་པོས་ཟས་ཐུན་གྱི་སྔ་རྗེས་སུ་འཐུང་དགོས་པ་དེ་ཡིད་ལ་དྲན་ཤག་ཤག་ཡིན་ངེས། དོན་དངོས་སུ་ཟས་ཐུན་མ་གཏོགས་པའི་གཞན་ལུས་པོའི་འགུལ་སྐྱོད་ལ་སོགས་པ་དང་སྨན་རྫས་བར་ལ་ཡང་འབྲེལ་བ་དམ་པོ་ཞིག་ཡོད་པ་རེད། སྤྱིར་བཤད་ན། སྨན་འཐུང་རྗེས་སུ། སྨན་རྫས་དེ་ཕོ་བ་ནས་འཇུ་ཞིང་ལུས་ཀྱི་དབང་པོར་འཐིམས་པའི་གོ་རིམ་དེ་ཧ་ལམ་ཆུ་ཚོད0.5~1དགོས་ཀྱི་ཡོད། སྨན་འཐུང་མ་ཐག་ཏུ་འགུལ་སྐྱོད་ཆེན་པོ་བྱས་ན། ཁྲག་མང་པོ་ལུས་ཀྱི་འགུལ་ཕྱོགས་ཆེ་སར་བབས་ཏེ། ཕོ་རྒྱུའི་ནང་གི་ཁྲག་ཉུང་ངུ་རུ་འགྱུར་འགྲོ་བས་སྨན་འཇུ་དཀའ་ལ་དུས་ཡུན་ཇེ་རིང་དུ་སོང་ནས་སྨན་གྱི་ཕན་ནུས་བཟང་བོ་འདོན་མི་ཐུབ། སྨན་ལ་ལ་འཐུང་མ་ཐག་ཏུ་འགུལ་སྐྱོད་དྲག་པོ་བྱས་ན་སྨན་གྱི་ནུས་པ་ཉམས་འགྲོ་བ་མ་ཟད་འཕྲོས་རྐྱེན་འབྱུང་སྲིད་པ་རེད། དཔེར་ན་གཤམ་གྱི་སྨན་རྫས་རིགས་བརྒྱད་པོ་ལྟ་བུ་རེད།
1.ཆམ་པའི་སྨན་འཐུང་མ་ཐག་ཏུ་འགུལ་སྐྱོད་དྲག་པོ་བྱས་ན་ཀླད་སྙིང་ཁྲག་རྩའི་ནད་འབྱུང་བའི་ཉེན་ཁ་ཧ་ཅང་ཆེན་པོ་ཡོད། སྤྱིར་འགུལ་སྐྱོད་བྱས་ན་ཆམ་ནད་དྲག་བསྐྱེད་ལ་ཕན་མི་ཐོགས་པ་མ་ཟད། ཀླད་སྙིང་ཁྲག་རྩའི་ནད་བསྐྱེད་པའི་རྒྱུ་རུ་འགྲོ་ངེས་པ་དང་། ནང་སྒོས་སུ་དུས་ཡུན་རིང་པོར་ཁྲག་ཤེད་མཐོ་བ་དང་ཁྲག་ནུར་བའི་ནད་པ་རྣམས་ལ་སྙིང་ནད་ཕོག་པའི་ཉེན་ཁ་ཤིན་ཏུ་ཆེ། སྨན་རྫས་ཀྱི་མིང་གི་ནང་དུ“麻”མཱ་ཞེས་ཡི་གེ་འདི་ཡོད་ན་སྨན་རྫས་དེའི་ནང伪麻黄碱ཞེས་པའི་རྒྱུ་ཡོད་ལ། དཔེར་ན“美扑伪麻片”ལྟ་བུ་སྟེ་མིའི་ལུས་ཕུང་གི་རྔུལ་ཆུ་འདོན་པ་དང་ཚ་དྲོད་ཕྱིར་འདོན་གྱི་བྱེད་ནུས་ཇེ་ཞན་དུ་གྱུར་འགྲོ་བ་རེད། གནམ་གཤིས་ཚ་དྲོད་ཆེ་བའི་སྐབས་ལ་ལྷག་ཏུ་ཡིད་འཇོག་བྱ་དགོས། གཞན伪麻黄碱ལ་དབང་རྩ་དབུ་མའི་མ་ལག་ངར་བསྐྱེད་ཀྱི་ནུས་པ་ལྡན་པས། མང་པོ་འཐུང་ན་ངར་བསྐྱེད་ནུས་པ་དེ་ཇེ་དྲག་ཏུ་སོང་ནས་སྙིང་ན་བ་དང་། སྙིང་ལྡིང་ཚད་ཇེ་མགྱོགས་སུ་སོང་ནས་ལུས་ཁམས་མི་བདེ་བའི་ཚོར་སྣང་སྐྱེན་པོ་འབྱུང་ལ། དེའི་ཁར་འགུལ་སྐྱོད་དྲག་པོ་བྱས་ན་སྙིང་ནད་ཀྱིས་ཤི་བའི་ཉེན་ཁ་ཡང་ཆེ།
2.ཁྲག་ཤེད་ཇེ་དམར་གཏང་བྱེད་ཀྱི་སྨན་འཐུང་རྗེས་སུ་འགུལ་སྐྱོད་དྲག་པོ་བྱས་ན། བཞའ་སྐམ་དང་ངལ་དུབ། དྲན་མེད་དུ་བརྒྱལ་འགྲོ་བའི་ནད་བསྐྱེད་ངེས། འགུལ་སྐྱོད་བྱེད་སྐབས་སུ་མིའི་ལུས་སྟེང་གི་ཁྲག་མང་པོ་དབང་རྩ་དང་ཀླད་པར་འདོན་པ་ཡིན། གལ་ཏེ་དགོས་ངེས་ཀྱི་ཁྲག་དེ་འདོན་མ་ཐུབ་ཚེ་མགོ་འཐོམས་ནས་དྲན་མེད་དུ་བརྒྱལ་འགྲོ་བ་རེད། ཁྲག་ཤེད་ཇེ་དམའ་རུ་གཏང་སྤྱད་ཀྱི་སྨན་འཐུང་མ་ཐག་ཏུ། འགུལ་སྐྱོད་བྱས་ན་རྒྱུན་ལྡན་ཡིན་པའི་ཁྲག་ཤེད་འཕར་སྟངས་ལ་ཚོད་འཛིན་ཐེབས་ནས་ཁྲག་གི་རྒྱུ་ལམ་འགག་པར་གྱུར་ཏེ་མགོ་འཐོམས་ནས་བརྒྱལ་སླ། དེ་མིན་ཁྲག་ཤེད་ཇེ་དམའ་རུ་གཏང་བྱེད་ཀྱི་སྨན་རང་སྟེང་ལ་གཅིན་འབེབ་བྱེད་ཀྱི་ནུས་པ་ཡོད་པས། སྨན་རིགས་དེ་འཐུང་རྗེས་སུ་འགུལ་སྐྱོད་དྲག་པོ་བྱས་ན་བཞའ་སྐམ་གྱི་ནད་བྱུང་ནས་ལུས་ཀྱི་གློག་འབྱེད་རྫས་ཀྱི་ནུས་པ་ཇེ་ཞན་ཏུ་འགྲོ་སྲིད། ལོར(洛尔类)ཞེས་པའི་རྒྱུ་ཉར་པའི་རིགས་ཀྱི་ཁྲག་ཤེད་ཀྱི་སྨན་ལ། (普萘洛尔)ལྟ་བུ་སྟེ། དེས་སྙིང་ལྡིང་ཚད་ཇེ་དལ་དུ་གཏང་ཐུབ་པ་མ་ཟད། ཁྲག་ཤེད་ཇེ་དམའ་དང་སྙིང་ཁྲག་མང་པོ་ཕྱིར་གཏང་ཐུབ་པས། སྨན་དེ་རིགས་འཐུང་རྗེས་སུ་ལུས་ཕུང་སྦྱོང་བརྡར་བྱེད་དུས་ངལ་དུབ་ཆེ་ལ། འགུལ་སྐྱོད་མི་བདེ་བ། དབུགས་འབྱིན་རྔུབ་དཀའ་བ་བཅས་ཀྱི་ཚོར་བ་དྲག་པོ་བསྐྱེད་སྲིད་པས། དེ་ལྟ་བུའི་འགུལ་སྐྱོད་ཀྱིས་ཚེ་སྲོག་འཕྲོག་པའི་ཉེན་ཁ་ཡང་ཤིན་ཏུ་ཆེ།
3.ཁྲག་ཤེད་དང་ཁྲག་ནུར་གྱི་སྨན་འཐུང་རྗེས་སུ་འགུལ་སྐྱོད་དྲག་པོ་བྱས་ན་མྱུར་བའི་རང་བཞིན་གྱི་མཁལ་མའི་ནུས་པ་ཉམས་པའི་ནད་བསྐྱེད་སླ། དེ་ནི་འགུལ་སྐྱོད་དྲག་པོ་བྱས་པའི་རྒྱུ་རྐྱེན་འོག་ནས་འབྱུང་བ་ཞིག་ཡིན། འགུལ་སྐྱོད་དྲག་པོའི་འོག་ནས་ཤ་གྲམ་ཞུ་བ་དང་། དེ་ལ་བརྟེན་ནས་མཁལ་མའི་ནུས་པ་མགྱོགས་པོར་ཉམས་པའི་ནད་བསྐྱེད་ངེས། ཐཱ་ཏིང(他汀类)རིགས་ཀྱི་ཁྲག་ཤེད་དང་ཁྲག་ནུར་གྱི་སྨན་འཐུང་རྗེས་སུ་འགུལ་སྐྱོད་དྲག་པོ་བྱས་ན། ཤ་སྒྲིན་ན་བ་དང་། ཡང་ན་དེ་དང་འབྲེལ་ནས་ཤ་སྐྱུར་སྐུལ་རྩིབས(肌酸激酶)ཇེ་མཐོར་སོང་ནས་ཤ་སྒྲིན་གྱི་དབྱང་ཉར་ནུས་པ་ཇེ་ཞན་དུ་འགྱུར་འགྲོ་བ་རེད།
4.གཅིན་སྙི་སྲ་ཁུའི་སྨན་ནམ་དབྱི་ཏའོ་སུའུ་སྨན་ཁབ་བརྒྱབ་རྗེས་སུ་འགུལ་སྐྱོད་དྲག་པོ་བྱས་ན། ཁྲག་མངར་ཇེ་ཉུང་དུ་འགྲོ་བ་དང་། ཁྲག་གི་འཁོར་རྒྱུག་ཇེ་མགྱོགས། གཅིན་སྙི་སྲ་ཁུའི་སྨན་ཞུ་སྟོབས་ཚད་ལས་བརྒལ་བ་བྱུང་སྟེ། ཁྲག་མངར་གྱིས་མི་འདང་པའི་ནད་འབྱུང་སྲིད། ལྷག་པར་ཕན་པ་མྱུར་ཐོན་གྱི་དབྱི་ཏའོ་སུའུ་སྨན་ཁབ་བརྒྱབ་རྗེས་སུ་འགུལ་སྐྱོད་དྲག་པོ་བྱས་ན་ནད་དེ་དེ་བས་འབྱུང་སླ།
5.སྨན་ལོག་འགོག་སྨན་འཐུང་རྗེས་སུ་འགུལ་སྐྱོད་དྲག་པོ་བྱས་ན་ཚ་གདུག་ཕོག་པའི་ནད་བསྐྱེད་སྲིད། སྨན་ལོག་སྨན་ལ་ལུས་པོར་ཚ་རྒྱས་ཀྱི་ནུས་པ་ཡོད་པས། གལ་སྲིད་ཚ་དྲོད་ཆེ་བའི་གནམ་གཤིས་འོག་ཏུ་སྨན་དེ་འཐུང་རྗེས་སུ་འགུལ་སྐྱོད་དྲག་པོ་བྱས་ན། ལུས་ཀྱི་ཚ་བ་སྙོམས་སྒྲིག་གི་བྱེད་ལས་འཁྲིགས་པོར་གྱུར་ནས་ཚ་གདུག་གི་ནད་འབྱུང་སླ།
6.པུ་ལའོ་ཧྥན布洛芬སོགས་གཉན་ཚད་ཀྱི་སྨན་འཐུང་རྗེས་སུ་འགུལ་སྐྱོད་བྱས་ན་ཕོ་རྒྱུ་ལ་གནོད། སྨན་རིགས་འདིས་འགུལ་སྐྱོད་ལས་བྱུང་བའི་ན་ཟུག་ཅུང་འགོག་ཐུབ་རུང་ཕོ་རྒྱུའི་ངོས་སུ་གནོད་བྱེད་པས། སྨན་དེ་རིགས་འཐུང་རྗེས་སུ་ལམ་སང་འགུལ་སྐྱོད་བྱས་ན་ཕོ་རྒྱུ་ལ་གནོད་པ་ཆེན་པོ་བཟོས་ནས་ནད་གཞན་བསྐྱེད་པའི་ཉེན་ཁ་ཡོད། གཞན་ན་ཟུག་ཇེ་ཆུང་དུ་འགྲོ་བར་ཕན་ན་ཡང་དེ་ལ་བརྟེན་ནས་ནད་བརྟག་བསྒྲིབས་སྲིད་པས། འགུལ་སྐྱོད་དྲག་པོ་བྱས་ནས་ལུས་པོར་གནོད་པའི་ཉེན་ཁ་ཇེ་ཆེར་འགྲོ་ངེས་རེད།
7.སྨན་རྫས环丙沙星ཞེས་པ་འདི་འཐུང་རྗེས་སུ་འགུལ་སྐྱོད་བྱས་ན། ཤ་རྒྱུས་ལ་གནོད་པའི་ནད་སློང་སྲིད། 环丙沙星ཞེས་པའི་སྨན་འདི་ནི་དུག་འགོག་སྨན་རྫས་ཡིན་པས། དུས་རྒྱུན་གཅིན་ལམ་གྱི་ནད་དུག་སེལ་བ་དང་། ནད་སྲིན་ཉར་བའི་བཟའ་བཏུང་ལ་བརྟེན་ནས་བྱུང་བར་བཀོལ་སྤྱོད་བྱེད་པ་ཡིན། ཞིབ་འཇུག་ལྟར་ན། 环丙沙星ཞེས་པའི་སྨན་འདིས་མིའི་ལུས་ཀྱི་ཤ་རྒྱུས་ཇེ་གཉོམ་དུ་གཏང་འགྲོ་བ་ཡིན། གལ་སྲིད་སྨན་དེ་འཐུང་རྗེས་འགུལ་སྐྱོད་དྲག་པོ་བྱེད་པའམ་དངོས་ཟོག་ལྕི་མོ་རིགས་འཁུར་ན། ཤ་རྒྱུས་ཀྱི་ནུས་པ་ཟད་འགྲོ་བའི་ཉེན་ཁ་ཡོད།
8.ཕོ་བ་ན་བའི་སྨན་འཐུང་རྗེས་སུ་འགུལ་སྐྱོད་བྱས་ན་འགུལ་སྐྱོད་ཉེན་ཁ་འཕྲད་སྲིད། དུས་རྒྱུན(硫酸阿托品,山莨菪碱,甲氧氯普胺)སོགས་ཕོ་རྒྱུའི་ནད་བཅའ་བའི་སྨན་འཐུང་ན། ཁ་སྐམ་ཞིང་ངལ་དུབ་སླ་བ། འགུལ་སྐྱོད་བྱེད་སྐབས་རྣམ་རིག་གཅིག་ལ་སྒྲིམ་མི་ཐུབ་པ་སོགས་ལུས་ཁམས་ལ་མི་བདེ་བའི་ནད་གཞི་བསྐྱེད་པའི་ནད་སློང་སླ་བ་རེད།
ལོ་ཙཱ་བ། ཁོན་ཐར་འཚོ།


text:
དེ་རིང་ནི་ཉིས་སྟོང་བཅོ་བརྒྱད་ལོའི་སྤྱི་ཟླ་གསུམ་པའི་ཚེས་བཅོ་བརྒྱད་ཡིན་ལ། ང་རང་ཕ་ཡུལ་ནས་ཕྱིར་སྡེ་དགེ་རྫོགས་ཆེན་བཻཌཱུརྱ་གསོ་དཔྱད་སློབ་གླིང་དུ་འབྱོར་ཏེ་ལས་འཚོགས་ལ་ཞུགས་པའི་ཉིན་གསུམ་པ་དང་གཟའ་ཉི་མའི་ཉིན་གུང་རེད། ཡིན་ཡང་བདག་གིས་ཡུན་རིང་ཞིག་ལ་བསམ་ཞིང་བསྒོམས་པའི་ངའི་ཨ་མ་གཉིས་པ་སྟེ་ཨ་མ་གཡང་འཛོམས་དང་བུ་མོ་བདེ་སྐྱིད་གཉིས་ཀྱི་བྱུང་བ་གསལ་ལ་མི་གསལ་བ་ཞིག་མདང་དགོང་རྨི་ལམ་དུ་འཁོར་བྱུང་བས། ནངས་ཇའང་མ་འཐུང་བར་མལ་ཁྲིའི་སྟེང་ནས་འདང་རྒྱག་ཞོར་དང་འཕྲེད་ལོག་བྱེད་ཞོར། མདུན་ཅོག་སྟེང་གི་དཔེ་དེབ་དང་དཔེ་ཆའི་ཁྲོད་ཀྱི་སྣུམ་སྨྱུག་སོགས་བདག་མེད་ཀྱི་ཁང་སྟོང་ལྟར་གང་སར་བཀྲམ་ཡོད་ལ། དེའི་ཁྲོད་ཀྱི་ཇ་ཕོར་ནི་དེ་ལས་ཀྱང་ཨུ་ཚུགས་ཀྱིས་འགྲེང་བའི་ཇ་སྣོད་ནི་ཚ་དེམ་ཞིག་དང་འདྲ་བར་ངས་མནོ་བསམ་ལ་རམ་འདེགས་བྱས་པ་བཞིན་གྲང་དྲོད་རན་པའི་ཇ་ཧུབ་གང་རེ་ང་ལ་འདྲེན་ཞོར་མུ་མཐུད་དུ་མདང་གི་རྨི་ལམ་གྱི་རྒྱབ་ལྗོངས་ལ་འཚོལ་སྙེག་དང་མདུན་སྐྱོད་བྱས་པ་ཡིན།
ཨ་མ་གཡང་འཛོམས་ཀྱི་སྐྱེས་ཡུལ་ནི། ཁ་མ་ཎི་ཅན་དང་། ལག་ཕྲེང་བ་ཅན། གོས་གོང་བ་ཅན། ཟས་རྩམ་པ་ཅན་ཚང་གི་ཞིང་ཁམས། ད་ལྟའི་ཀན་ལྷོའི་བསང་ཆུ་རྫོང་མངའ་ཁོངས་ཀྱི་རོང་མ་འབྲོག་གི་ས་ཆ་ཞིག་ཡིན་ལ། ཁོ་མོ་ཆུང་དུས་ནས་བཟུང་གཤིས་རྒྱུད་འཇམ་ཞིང་གཞུང་རྒྱུད་དྲང་བ། སྐྱེ་གཟུགས་ཀྱི་རིང་ཐུང་དང་ཕྲ་སྦོམ་སོགས་འོས་ཤིང་འཚམས་པ། ལས་གང་ཞིག་ལ་སྙིང་རུས་ཆེ་ཞིང་ལས་ལ་བརྩོན་པའི་སྐྱེས་མ་ཞིག་དང་། དཀར་ལ་དམར་བའི་མདངས་ཆགས་ཤིང་མཁུར་ཚོས་གཡོན་པའི་ཡར་ངོས་ན་སྨེ་བ་ཆུང་ཆུང་ཞིག་གིས་ཕྲ་ཚོམ་བཀོད་ཡོད་ལ། དུས་རྒྱུན་གདོང་ལ་བཅོས་མིན་འཛུམ་གྱིས་ཁེངས་པའི་ཡག་མ་ཞིག་ཀྱང་ཡིན། མོ་ལ་ལྷན་སྐྱེས་སུ་མངའ་བ་ནི་ལག་ལས་ཀ་དང་པོ་དང་ཡག་མོ་སྒོ་གཉིས་པར་འཛིན་པའི་བབ་ཆགས་ཤིང་ངང་རྒྱུད་དུལ་བའི་བཞིན་བཟང་མ་ཞིག་ཡིན་ཞེས་བཤད་ཆོག་ཆོག་ཡིན། ཁོ་མོ་ལོ་བཅུ་དགུའི་སྟེང་ཕ་ཡུལ་དང་བར་ཐག་ཅུང་ཡོད་པའི་བསང་ཆུ་སྔོན་མོ་དལ་གྱིས་འབབ་པའི་གཡས་འགྲམ། བྱང་ཉི་མ་བླ་བྲང་སྟེ་ཤེས་རབ་ཀྱི་ཕ་ས་དང་ཤེས་རིག་གི་འབྱུང་ཁུངས་ཏེ་མདོ་སྨད་ཀྱི་ཆོས་སྡེ་ཆེན་མོ་བླ་བྲང་བཀྲ་ཤིས་གཡས་སུ་འཁྱིལ་བའི་གླིང་དང་བར་ཐག་ཉེ་བ་སྐྱེ་དངོས་ནགས་ཀླུང་གི་ལས་ཀ་གཙོ་བོ་གཉེར་བའི་སྡེ་བའི་དུད་ཚང་ཞིག་ལ་གནས་ཡོང་བ་རེད།
ཁོ་མོ་གནས་ལ་ཡོང་བའི་དུད་ཚང་དེར་སྐྱེས་པ་གསུམ་ཡོད་པའི་བར་མ་དེ་ཁོ་མོའི་ཁྱོ་ག་རེད། ཁྱོ་གའི་མིང་ལ་དཔའ་རྡོ་ཟེར་ཞིང་ངོ་གདོང་གོར་གོར་དང་གདོང་གི་ཁ་དོག་དམར་ལ་སྨུག་མདངས་ཆེ་བ། སྨྲ་བ་ཉུང་ཞིང་རྟུལ་ཕོད་དང་དཔའ་ངར་འཛོམས་པའི་ཕོ་རྒོད་ཅིག་ཡིན།དུད་ཚང་དེར་ཡོང་ནས་ལོ་གཉིས་འདས་མ་འདས་ཤིག་ལ་ཁོ་མོའི་ཁྱོ་ག་དང་ཁོ་གཉིས་ཁེར་ཁྱིམ་དུ་བཞག་ཅིང་ཁྱིམ་ལ་མེད་དུ་མི་རུང་བར་མཁོ་བའི་ཆས་ཀ་འགའ་ཉོས་ཚར་དུས། ཤུལ་ན་སྒོར་བཅུ་གཉིས་ལས་ཅི་ཡང་མེད་མོད། འོན་ཀྱང་། འཚོ་བ་ནི་འཁོར་བ་ཡིན་ལ་འཁོར་བ་ནི་བརྩེ་དུང་གིས་འབྱམས་པའི་སྣེ་མོ་ན་སྐྱིད་སྡུག་གི་རྒྱུན་རིང་ཞིང་དཀའ་སྡུག་གི་རྔུལ་ཆུ་ཟགས་སའི་རྒྱ་མཚོ་ཡིན་རུང་། དེ་ནི་རིན་ཆེན་གྱི་གསེར་བུམ་ཞིག་དང་མཚུངས་པར་འཇིག་རྟེན་ལ་ངེས་པར་དགོས་ཤིང་མཁོ་ལ། སུས་ཀྱང་འདོར་དཀའ་བ་དེ་བཞིན། ཨ་མ་གཡང་འཛོམས་ཁྱོ་ཤུག་གཉིས་སྔར་ལས་ཀྱང་ཞལ་རས་ན་བཅོས་མིན་གྱི་འཛུམ་མདངས་ཤིག་དུད་ཚང་དེ་ན་དྲོད་ཁོལ་དང་དགོད་སྒྲས་ཁེངས་ཡོད་ལ། ཁོ་མོ་ཡོད་པས་ཁྱིམ་ཚང་དེ་ན་བཅུད་ཀྱིས་གཏམས་པའི་ནོར་གཡང་ཞིག་འཁྱིལ་ཡོད་པ་དང་འདྲ་ལ། ཨ་མ་གཡང་འཛོམས་ཚང་ནི་སྡེ་བའི་ནང་གི་བདེ་ཞིང་སྐྱིད་ཀྱིས་འཚོ་བའི་ཁྱིམ་ཚང་ཞིག་ཏུ་གྱུར་པར་མ་ཟད། དེ་ནས་ཅུང་ཙམ་མ་འགོར་བར་ཨ་མ་གཡང་འཛོམས་ལ་བྱིས་པ་ཞིག་བཙས་ཤིང་། བཙས་མ་ཐག་ནས་བྱིས་པ་གཞན་དང་མི་འདྲ་བར་ཉིན་མཚན་དབྱེར་མེད་དུ་ངུ་བར་བྲོ་ཞིང་སྤོ་ཆེ་ཚུལ་གྱི་རྣམ་པ་སྟོན་བྱུང་། བྱིས་པ་དེའི་མིང་ལ་བདེ་སྐྱིད་འཚོ་ཟེར་ཞིང་། ཁོ་མོ་ཨ་ཕ་དང་འདྲ་བར་སྨྲ་བ་ལ་དེ་འདྲ་སྤྲོ་བོ་མེད་ན་ཡང་སྐྱེ་གཟུགས་དང་ངོ་གདོང་ཅང་སྨུག་ཙམ་མ་གཏོགས་གཞན་སྐྱེ་གཟུགས་དང་མཁུར་ཚོས་གཡོན་པར་སྨེ་བ་ཆུང་ཆུང་ཞིག་ཡོད་པ་བཅས་ཨ་མ་དང་འདྲ། ཁོ་མོ་བཙས་ནས་ལོ་བཞི་འགོར་མ་འགོར་ལ་ཡང་བསྐྱར་ཨ་མ་གཡང་འཛོམས་ལ་བྱིས་པ་ཞིག་བཙས་ཤིང་དེའི་མིང་ལ་ཤེས་རབ་ཆོས་སྒྲོན་ཟེར་ཞིང་། ངོ་གདོང་གོར་གོར་དང་གཟུགས་དབྱིབས་སོགས་ཁོ་མོའི་ཕ་དང་ཕལ་ཆེར་གཅིག་མཚུངས་ཡིན་ལ། ངོ་གདོང་གི་ཁ་དོག་དམར་ལ་དཀར་མདངས་ཤོས་ཆེ་བ་ཞིག་ཡིན། བྱིས་པ་གཉིས་ཀྱི་ལག་ཡང་མི་ཡང་ནི་བུ་མོ་ཆེ་བ་བདེ་སྐྱིད་ནི་ཨ་ཕ་དང་འདྲ་ལ། བུ་མོ་ཆུང་བ་ཤེས་རབ་ཆོས་སྒྲོན་ནི་ཨ་མ་དང་འདྲ་བར་ལག་ཡང་ཞིང་བཟའ་བཏུང་དང་རྒྱན་གོས་སོགས་ལ་གདམ་ང་ཅི་ཡང་མེད་པར་གང་ཡོད་ཅི་ཡོད་ཀྱིས་ཆོག་པས། བཟའ་མི་ཚང་མ་ལུས་བདེ་སེམས་སྐྱིད་ཀྱི་རྣམ་པས་ཁེངས་པའི་ཁྱིམ་ལ་དྲོན་ཁོལ་ཆེ་ཞིང་སྒོ་ལ་ནོར་གཡང་འཁྱིལ་བའི་དུད་ཚང་ཞིག་ཡིན།
དེ་ནས་བྱིས་པ་གཉིས་རིམ་གྱིས་འཚར་ལོངས་བྱུང་ཞིང་ཁྱིམ་ཚང་གི་ཆ་རྐྱེན་ཡང་ཧ་ཅང་བཟང་པོ་མིན་རུང་མི་ཆོག་རྒྱུ་མེད་མོད། བུ་མོ་ཆེ་བ་བདེ་སྐྱིད་འཚོ་སློབ་གྲྭར་འགྲོ་རན་ཡང་ཁོ་མོར་སློབ་གྲྭར་འགྲོ་རྒྱུར་སྤྲོ་བོ་མེད་པས། དེ་ནས་བཟུང་མ་གཡང་འཛོམས་དང་ཕ་དཔའ་རྡོ་གཉིས་ལ་རིག་གནས་ཟེར་བ་ཞིག་ཕར་ཞོག་ཡི་གེ་ཞེས་པའི་མིང་ཞིག་གོ་མྱོང་ཡོད་པ་ལས་རིག་མྱོང་མེད་མོད། འོན་ཀྱང་ཁོ་བཟའ་ཟླ་གཉིས་ཀས་ཞུམ་མེད་གྱི་དཔའ་སྤོབས་དང་གཡོ་ཟོལ་བྲལ་བའི་བློ་གྲོས་ཀྱིས་དུས་རབས་ཀྱི་གོམ་འགྲོས་དང་སྤྱི་ཚོགས་ཀྱི་ཁ་ཕྱོགས་དང་མཐུན་དགོས་ན་གང་འདོད་ལྟར་གནས་ལ་རྫོངས་ནས་བཞག་པ་ལས། བྱིས་པ་ཚོར་ཆུང་དུས་ནས་རང་གི་ནུས་ཚོད་ཀྱིས་ཡོན་ཏན་རེ་སྦྱང་དུ་མ་བཅུག་ན། ཕ་མ་དང་མ་བུའི་བྱམས་བརྩེ་ཟེར་བ་ཡང་མིང་དོན་མཚུངས་པ་ཞིག་ཡེ་ནས་མིན་པར་བསམས་ཏེ། རང་གི་བུ་མོ་བདེ་སྐྱིད་ཀྱི་མ་འོངས་པའི་མདུན་ལམ་ལ་གཞིགས་ནས་སློབ་གྲྭར་འགྲོ་རྩིས་ཀྱི་གྲབས་བྱས་པ་ན་བུ་མོ་བདེ་སྐྱིད་སློབ་གྲྭ་འགྲོ་འདོད་མེད་པར་ངུ་ཤུབ་ངང་སྤོ་ལང་བཞིན་འདུག་མོད། ཨ་མ་གཡང་འཛོམས་ཀྱིས་གཅེས་པའི་འཛུམ་དང་སྙན་པའི་ངག་གིས་སྐྱོར་གྱིན་ནངས་སྔ་མོའི་དུས་ཚོད་ལྔ་དང་ཕྱེད་ཀ་ཡས་མས་ནས་ཞོགས་ཟས་གང་ཡིན་ཁར་ལྡུག་ཅིང་ཉིན་གུང་གི་བྲོ་དཔེ་ཁུག་ནང་དུ་རིམ་པར་བསྡུས་ཏེ་བརྩེ་བའི་བྱམས་ཀྱིས་སྐྱོང་ཞོར་བར་ཐག་ལ་སྤྱི་ལེ་དྲུག་བདུན་ཡོད་སའི་སློབ་གྲྭར་ཉིན་གཅིག་དང་ཟླ་གཅིག་ལོ་གཅིག་མ་ཡིན་པར་ཨ་མ་གཡང་འཛོམས་ཁོ་མོ་སློབ་གྲྭར་འགྲོ་བ་ཇི་བཞིན། སྐབས་འགར་བུ་མོ་བདེ་སྐྱིད་ངུ་ཞིང་ཨ་མ་གཡང་འཛོམས་ཡང་ཡིད་སྐྱོ་ཞིང་སྨྲེང་བཞིན་གཉིས་ཀ་ཕྱིར་ཡུལ་ལ་ལོག་པ་གང་མང་ཡོད་ལ།སྐབས་ལར་ཨ་མ་གཡང་འཛོམས་ཀྱིས་བུ་མོ་བདེ་སྐྱིད་ཀྱི་རྒྱབ་ནས་ལག་པས་དེད་ནས་སོང་ན་མ་གཏོགས་ལག་པ་ཕྱིར་གང་ནས་ལངས་ན་དེ་ནས་ཧྲེང་ངེར་ལངས་འདུག་ཅིང་རྡོ་ཕ་བོང་ཇི་བཞིན་འགུལ་ཡང་མི་འགུལ། དེ་ལྟར་མ་བུ་གཉིས་སློབ་གྲྭའི་སྒོར་ཐོན་ན་ཡང་གློ་བུར་སློབ་ཁང་དུ་མི་འགྲོ་བར་བུ་མོ་བདེ་སྐྱིད་ཡར་མར་དུ་བྲོས་འགྲོ་བ་ཐེངས་གཅིག་ག་ལ་ཡིན། ཡང་ལན་རེར་ཨ་མ་གཡང་འཛོམས་ཀྱང་སྤོ་ལངས་པས་གཅར་རྡུང་ག་འདྲ་བྱས་རུང་བུ་མོ་བདེ་སྐྱིད་སྔར་བཞིན་མི་སུ་ཡིན་རུང་ཁ་མི་གྲག་ཅིང་གཅིག་པུ་ཡུལ་ལ་མི་ཡོང་བར་ག་ས་གང་དུ་ཉུལ་འགྲོ་བ་ཞིག་རེད། བུ་མོ་ཆུང་བ་ཤེར་སྒྲོན་ནི་ཨ་ཅེ་དང་མི་འདྲ་བར་སློབ་གྲྭ་ལ་མངགས་ནས་བཟུང་མི་འགྲོ་ཟེར་བའི་ཉིན་གཅིག་བྱུང་མྱོང་མེད་ལ། སློབ་སྦྱོང་གི་མཇུག་འབྲས་ཀྱང་ནམ་ཡིན་ཡང་བཟང་ཤོས་རེད། བུ་མོ་བདེ་སྐྱིད་ནི་ཡི་གེ་མི་ཤེས་ཤིང་བློ་རིག་རྟུལ་བའི་བྱིས་པ་ཞིག་མ་རེད། འོན་ཀྱང་ཅི་ཡིན་མི་ཤེས་རུང་བུ་མོ་སློབ་གྲྭར་འགྲོ་འདོད་མེད་པ་ནི་ཨ་མ་གཡང་འཛོམས་ལ་མཚོན་ན་སེམས་ཁོང་ན་དཀའ་སྡུག་དང་ངལ་བ་སྟོང་ཕྲག་ཅིག་བསྣན་ཡོད་པ་སྨོས་མ་དགོས་མོད། ཡིན་ཡང་རང་གི་ནང་མི་དང་སྡེ་མི་སུ་ལ་ཡང་མི་སྙན་པའི་ཚིག་རྩུབ་དང་མི་མཛེས་པའི་རྣམ་འགྱུར་གཅིག་ཀྱང་བསྟན་མྱོང་མེད་ལ། ཨ་མ་གཡང་འཛོམས་ཁོ་མོ་ནི་ཨ་གསར་ཨུ་ཚུགས་ཀྱིས་རང་གར་དགའ་ན་འུར་རྒྱག་མཁན་ཞིག་དང་སྐྱོ་ན་དེ་མུར་ངུ་ངག་འདོན་མཁན་གྱི་སྐྱེས་མ་ཞིག་ཡེ་ནས་མིན་པས། ཉེ་འཁོར་གྱི་གྲོང་ཚོའི་མི་མང་པོས་ཨ་མ་གཡང་འཛོམས་ནི་ཅི་འདྲའི་རང་གར་མིན་པའི་ཨ་མ་ཞིག་རེད་ཨང་ཞེས་བསྟོད་བསྔགས་བྱེད་པ་ཉུང་ཉུང་མ་རེད། ཡང་དགུན་གྱི་དུས་སྐབས་ཤིག་ལ་བུ་མོ་བདེ་སྐྱིད་སློབ་གྲྭར་བསྐྱལ་རུང་དགོང་མོ་མཚན་གང་པོར་ཕྱིར་ཡུལ་ལ་མ་ཐོན་པར། ཨ་མ་གཡང་འཛོམས་ཁྱོ་ཤུག་གཉིས་འཚབ་འཚུབ་དང་རྟབ་རྟབ་པོར་གྱུར་ཅིང་ཉེ་མི་ཚོར་བཅར་ནས“བུ་མོ་བདེ་སྐྱིད་ཨེ་རིག་ཐལ།ངའི་བུ་མོ་བདེ་སྐྱིད་རིག་མྱོང་ཡོད་དམ”ཞེས་ཚ་ཚ་འུར་འུར་གྱི་གད་རྒྱངས་ཅི་འདྲ་སྒྲོག་རུང་བུ་མོ་བདེ་སྐྱིད་ཀྱི་གྲིབ་གཟུགས་ཙམ་ཡང་མ་མཐོང་བར་མིག་རྡེབ་དབང་ཙམ་གྱིས་ནམ་ལངས་སོང་། ཕྱི་ཉིན་སྡེ་མི་ཡོངས་ལ་བརྡ་བརྒྱབ་སྟེ་བཙལ་དུ་སོང་། ཨ་མ་གཡང་འཛོམས་དང་ཁོ་མོའི་བཙལ་རོགས་ཏེ་ཡུལ་ཕྱོགས་གཅིག་པའི་གནས་ཡོང་མ་དང་ཁོ་མོ་གཉིས་སྔ་ཕྱི་བྱས་ནས་སྡེ་བའི་རྒྱབ་རིའི་ངོར་བརྡབ་གསིག་རྒྱག་བཞིན་བཙལ་བ་ན། ཨ་མ་གཡང་འཛོམས་ཀྱིས“མོའི་བུ་མོ་སློབ་གྲྭར་འགྲོ་འདོད་མེད་པ་ཤེས་བཞིན་དུ་བཙན་གྱིས་འདེད་མཁན་ང་རང་ཡིན་ལ།དེ་རིང་འདི་འདྲར་རློག་མཁན་ཡང་ཁོ་མོ་ཡིན”ཞེས་ངག་འདར་འདར་དང་ལྕེ་ཧལ་ཧལ་གྱིས་བཤད་པ་ན། བུད་མེད་འགྲོ་རོགས་ཨ་ཅེ་སྒྲོན་བྷེ་ཡིས“ཁྱེད་ཀྱིས་ཅི་ཞིག་ཟེར། དེ་འདྲ་ཆེ་ཡིན། སྐྱོན་ཡོད་ནི་མ་རེད”ཟེར་ཞོར་ངལ་ཙམ་གསོས་ནས་ཅང་མ་འགོར་བར། སྡེ་མི་ཞིག་གིས་ཀི་རིང་འདེབས་ཀྱིན“འདི་ན་ཡོད་ཀི།བུ་མོ་བདེ་སྐྱིད་འདི་རུ་ཡོད་ཀི”ཞེས་ཨ་ཅེ་སྒྲོན་བྷེ་ཡིས་ཐོས་འཕྲལ། ཨ་མ་གཡང་འཛོམས་ལ“གན་ན་ཡོད་ཀི་ཟེར་གྱིན་འདུག”ཅེས་ལབ་པ་ན། ཨ་མ་གཡང་འཛོམས་ཧ་བེ་ཧོབ་བེའི་ངང“ཨ་ཨ་ཅི་ཞིག་གང་ན་ཡོད་དམ། ངའི་བུ་མོ་བདེ་སྐྱིད་ཡིན་ནམ། ད་རུང་གསོན་ཡོད་དམ”ཞེས་དངངས་འཚུབ་ཀྱིས་དེ་ལྟར་དྲིས་པ་ན། འགྲོ་རོགས་ཨ་ཅེ་སྒྲོན་བྷེ་ཡིས“འོ་ལེ། ཀློའི་བཤད་མ་རྒྱག་དང་གསོན་ཡོད་ཀི་གན་རེད། ངས་ཀྱང་རིག་གིན”ཞེས་བཤད་པ་ན། ཨ་མ་གཡང་འཛོམས་ངུ་མ་དགོད་ཀྱིས་ཧན་ཧོན་དུ་གྱུར་པ་བཞིན་ཅི་ཡིན་འདི་ཡིན་མེད་པར་ཀྲོང་ངེར་ལངས་འདུག་ཅིང་། ཨ་མ་གཡང་འཛོམས་ལ་ཅི་ཁག་སྟེ་གཅིག་རང་གི་ཤ་ལས་ཆད་ཅིང་མཆེད་པའི་བུ་མོ་བདེ་སྐྱིད་རྙེད་པར་མ་ཟད་གསོན་ཡོད་པར་མཐོང་ཚེ། ངག་འདར་འདར་དང་རྐང་ཁྱར་ཁྱོར་གྱིས་རྒྱབ་རིའི་ངོས་ནས་མར་ཡོང་། རྐང་བའི་འདེགས་འཇོག་ཀྱང་བུ་མོ་བདེ་སྐྱིད་དང་ཁད་ཇེ་ཉེ་ནས་ཇེ་ཉེར་སོང་བས་ངུ་ཤུབ་དང་བཅས་རང་གི་བུ་མོ་བདེ་སྐྱིད་ལ་འཐམ་བསམ་རུང་། བུ་མོ་བདེ་སྐྱིད་ནི་ད་རུང་སེམས་མེད་ཀྱི་བེམ་པོའི་གྲིབ་གཟུགས་ཤིག་དང་འདྲ་བར་ངུ་ཡང་མི་ངུ་ལ་དགོད་ཀྱང་མི་དགོད་པར་ཨ་མ་གཡང་འཛོམས་ཀྱི་མདུན་དུ་ལམ་བུར་རྡོག་པས་སྣོན་བཞིན་དལ་བ་དལ་བུར་མདུན་སྐྱོད་བྱས་པ་ལས་ཨ་མ་གཡང་འཛོམས་ལ་ཡེ་ནས་མིག་ཟུར་ཙམ་ཡང་མི་བལྟ། དེ་བས་སྡེ་མི་ཚང་མས“མོར་བླ་མ་ཞིག་གི་དྲུང་དུ་ཁྲིད་ནས་ཅི་ཡིན་གྱི་རིམ་གྲོ་རེར་བསྒྲུབས་ན་མ་གཏོགས་ཕན་པ་ཆེར་མེད་པ་འདྲ”ཞེས་པའི་བསམ་ཚུལ་དེ་བདེ་སྐྱིད་ཀྱི་ཕ་མ་གཉིས་ཀས་ཀྱང་ཡུལ་ལ་སྔ་མོ་ནས་འཆར་ཡོད་མོད། ཁྱིམ་ཚང་གི་ལས་ཀའི་བྲེལ་འཚུབ་བར་ནས་ཁོམ་ལོང་མེད་པར་ལུས་སོང་བ་ཡིན་པ་དེ་རེད།
བླ་མར་ཞུས་ཤིང་བླ་མས་རིམ་གྲོ་གསུངས་པ་ཚང་མ་བཏོན་ཚར་ནས་སློབ་གྲྭ་ཞིག་བརྗེས་ན་དགའ་ངོ་ཡོད་པར་གསུངས་པས་དེ་ལྟར་དུ་ས་གླང་སྤྱི་ལོ2009ལོའི་དབྱར་ཁར། ཕ་དཔའ་རྡོས་བུ་མོ་བདེ་སྐྱིད་ཁྲིད་དེ་སློབ་གྲྭ་གཞན་པ་དེར་འགྲོ་རུ་བཅུག་ཅིང་ཉིན་གཉིས་ཙམ་མ་འགོར་བར་ཁོ་མོ་རང་འགུལ་གྱིས་ཕྱིར་ཡུལ་ལ་བུད་ཡོང་། ཨ་མ་གཡང་འཛོམས་ཡང་ཐབས་ཟད་འུ་ཐུག་གི་ངོ་གདོང་ཕྱིར་མ་མངོན་པར་དཔའ་ངར་ཞུམ་མེད་ངང“ཨ་མའི་གཅེས་མ་བདེ་ཁོ་ཅི་ཞིག་མ་ཉན་ཐལ”ཞེས་དྲིས་པ་ན། མོས་བཤད་རྒྱུར“ད་ནས་བཟུང་མོ་དེ་སྔོན་གྱི་སློབ་གྲྭར་མུ་ནས་འགྲོ་རྒྱུ་ཡིན”ཞེས་བཤད་པ་ན། ཨ་མ་གཡང་འཛོམས་ཀྱིས“ཨ་རོགས་ངོ་མ་ཡིན་ནམ”ཞེས་ཡིད་གཉིས་དཔྱངས་ཐག་བསྡམས་ཀྱིན་བུ་མོ་བདེ་སྐྱིད་ལ་ནན་གྱིས་དྲིས་པ་ན། མོས“འོ་ལེ་ངོ་མ་ཡིན་ཨ་མ”ཞེས་པའི་ལན་དེ་ཨ་མ་གཡང་འཛོམས་མོའི་ཡིད་ཀྱི་གཏིང་དང་སེམས་ཀྱི་དཀྱིལ་ནས་ཚད་མི་ཤེས་པའི་དགའ་སྐྱོ་ཟུང་སྦྲེལ་ཞིག་གིས་དགའ་ཞིང་སྤྲོ་ལ་ངུ་ཡང་སླ་བར་བཅུག་སོང་། གང་ལྟར་ཤིང་སྤྲེལ་སྤྱི་ལོ2004ལོའི་ལོ་མགོ་ནས་བཟུང་བུ་མོ་བདེ་སྐྱིད་དང་ཨ་མ་གཡང་འཛོམས་གཉིས་སློབ་གྲྭའི་ར་སྐོར་མ་གཏོགས་ས་བྱི་སྤྱི་ལོ2008ལོའི་བར་དུ་མཉམ་འགྲོ་མཉམ་འདུག་ངང་རང་གི་བུ་མོ་སློབ་གྲྭར་བསྐྱལ་བའི་ལས་ཚེགས་ནི་རང་ག་ཞིག་ཡེ་ནས་མིན་ཏེ། ནངས་སྔ་ལངས་ཀྱིས་བུ་མོ་བདེ་སྐྱིད་ལ་གོན་པ་གྱོན་པ།ཞོགས་ཟས་ཁར་བླུག་པ།དཔེ་ཁུག་རྒྱབ་ལ་ཁུར་དུ་བཅུག་ན་མ་གཏོགས་རང་སྒེར་གྱིས་ཡེ་ནས་མི་འཁུར་ཞིང་། དགོང་འཕྱི་ཉལ་གྱི་སློབ་གྲྭ་གྲོལ་ནས་ཡུལ་ལ་ཐོན་དུས་ནུབ་ཟས་བཅའ་བ། བཏུངས་ཚར་མ་ཐག་བུ་མོ་བདེ་སྐྱིད་ཀྱི་འཁྲིས་སུ་ཙོག་པུར་བསྡད་དེ་ལས་བྱ་ཡོངས་མ་ཚར་བར་བུ་མོའི་གམ་དུ་བལྟས་བལྟས་འདུག་པ་ལས་ལས་བྱ་མི་འབྲི་བ་སོགས་དཀའ་སྡུག་དང་སྙིང་རུས་ཀྱིས་བསྐྱལ་བའི་ལོ་ངོ་འདི་དག་ནི་ཨ་མ་གཡང་འཛོམས་ཀྱི་རྔུལ་ཆུས་འོད་སྣང་བསགས་པའི་ལམ་ཆེན་ཡིན་ལ། ད་རུང་དེ་བས་ག་ལ་ཚད་མི་ལོ་བཞིའི་རིང་ཉིན་གཅིག་ཀྱང་མ་ཆད་པར་བུ་མོ་སློབ་གྲྭར་བསྐྱལ་ནས་ཕྱིར་ཡུལ་ལ་ཐོན་མ་ཐག་ཡང་འདུ་འགོད་ཆེ་བའི་ནགས་ལས་ལ་འགྲོ་དགོས་ཤིང་། ཕྱི་དྲོ་ཕྱིར་རང་ཁྱིམ་ལ་ཐོན་མ་ཐག་བུ་མོ་ཆུང་བ་ཐོན་རུང་བུ་མོ་ཆེ་བ་བདེ་སྐྱིད་ཡུལ་ལ་མི་ཡོང་བས་ཨ་མ་གཡང་འཛོམས་ཡང་བུ་མོ་བཙལ་བར་འགྲོ་དགོས་པ་ཉུང་ཉུང་མ་རེད། མི་ཞིག་ཡིན་ན་མི་བསྒྲུབས་པ་ལས་མི་འགྲུབ་པ་མེད་པ། མི་ལ་བརྩོན་འགྲུས་ལྡན་གྱུར་ན། །འཇིག་རྟེན་འདི་ན་དཀའ་བ་མེད། །ཅེས་པའི་གདམས་ངག་དང་མན་ངག་འདིས་ང་ཚོ་ཕྱི་རབས་པར་བག་འཁུམས་ཤིང་གཉའ་བསྒུར་ནས་འདུག་མི་ཉན་པར། དུས་རབས་འདིའི་ནང་རང་རིགས་ཀྱི་རིག་གཞུང་དང་མིའི་ཤེར་རྟོགས་འཕོ་འགྱུར་ལ་ངོ་མཚར་བའི་སྟངས་སྟབས་ཤིག་དང་དགེ་མཚན་དང་འོད་སྟོང་གིས་ཕྱུག་པའི་ཤེས་རབ་ཀྱི་རལ་གྲི་དངོས་གནས་པ་རེ་ཡོད་པ་ང་ཚོའི་མིག་མདུད་དུ་བཤམས་ཡོད་པ་མ་ཡིན་ནམ།
དེ་ལྟར་ཨ་མ་གཡང་འཛོམས་ཀྱི་རྣམ་པར་དཀར་བའི་ལྷག་བསམ་གྱིས་ལས་དཀར་པོ་ལ་དཀར་པོ་ཡིན་པའི་ལས་འབྲས་དང་རྒྱུ་འབྲས་ནི་ནམ་ཡང་བསླུ་མེད་ཅིག་ཡིན་པ་ར་སྤྲོད་བྱེད་ཀྱིན། ཁོ་མོའི་བུ་མོ་ཆུང་བ་ད་ལོར་གཙོས་བོད་རིགས་སློབ་འབྲིང་དང་པོའི་མཐོ་གཉིས་འཛིན་གྲྭར་སློབ་གཉེར་བྱེད་ཀྱིན་ཡོད་ལ། བུ་མོ་ཆེ་བ་བདེ་སྐྱིད་འཚོ་ནི་ཉིས་སྟོང་བཞི་ལོའི་དབྱར་ཁ་ཞིག་ནས་ཤེས་རབ་ཀྱི་འོད་སྣང་ཞིག་གི་བརྩེ་བར་འཇུས་ནས། གཙོས་སློབ་འབྲིང་དང་པོའི་མཐོ་རིམ་ནས་རིམ་པར་བརྒྱུད་དེ་ད་ལྟ་ལན་གྲུ་གྲོང་ཁྱེར་གྱི་སློབ་གྲྭ་ཆེན་མོ་ག་གེ་མོ་ནས་མི་འགྱངས་པར་སློབ་མཐར་ཕྱིན་པར་རེ་ཞིང་སྙེག་གིན་ཡོད་པ་འདིས་ཨ་མ་གཡང་འཛོམས་ཁྱོ་ཤུག་གཉིས་ལྟ་བུའི་ཕ་མ་ཚོས་རང་རང་གི་བུ་བུ་མོ་ཚོར་ཤ་ཚ་ཞིང་སྙིང་ཉེ་ན་སྤྱི་ཚོགས་འདིའི་གདོང་ལེན་མཁན་ཞིག་འགྱུར་དུ་འཇུག་དགོས་ན་ཅིས་ཀྱང་སློབ་གྲྭར་མངག་དགོས་པའི་དུས་ཀྱི་སྒྲོན་མེ་ཞིག་སྦར་ཡོད་ལ། ཕྱི་ན་རིན་ཆེན་གྱི་རྒྱན་ཆ་ཇི་ལྟར་འཛོམས་པོ་ཡོད་པ་ལས་ནང་ན་རིག་གནས་ཀྱི་ཡོན་ཏན་འཇོན་པོ་ཞིག་ལྡན་དུ་འཇུག་པར། ཨ་མ་གཡང་འཛོམས་ཀྱིས་འབད་འབད་དུང་དུང་གིས་བསྒྲུབས་ཤིང་བསྐྱངས་ནས་ཡོང་བའི་བུ་མོ་བདེ་སྐྱིད་འཚོ་ལྟ་བུ་ཡིན་ལ། བུ་མོ་བདེ་སྐྱིད་འཚོའི་བདེ་སྐྱིད་ནི་ཨ་མ་གཡང་འཛོམས་ཀྱི་བདེ་སྐྱིད་ཡིན་ལ། ཨ་མ་གཡང་འཛོམས་ཀྱི་བདེ་སྐྱིད་ནི་མ་འོངས་པའི་མི་རིགས་དང་རྒྱལ་ཁབ་ཅིག་མ་ཟད། འཛམ་གླིང་དང་འགྲོ་བ་སེམས་ཅན་གྱི་བདེ་སྐྱིད་ཅིག་ཡིན་པ་ནི། མདང་དགོང་གི་རྨི་ལམ་ནང་གི་ངའི་ཨ་མ་གཉིས་པ་སྟེ་ཨ་མ་གཡང་འཛོམས་དང་བུ་མོ་བདེ་སྐྱིད་གཉིས་ཀྱི་བྱུང་བ་ཡིན་ལ། རྨི་ལམ་ནི་རྨི་ལམ་ཙམ་ཞིག་མ་ཡིན་པར་རྨི་ལམ་གསོན་པོ་ཞིག་དང་རེ་ལྟོས་ཀྱིས་འཆའ་བའི་རང་གི་ཕུ་ནུ་ཚོར་འབོད་སྐུལ་ཐེངས་ཤིག་མིན་པ་ཅིས་ཀྱང་ཧ་གོ་བར་གྱིས་དང་། འདི་ནི་རྒྱལ་ཁབ་ཀྱིས་གནང་ཞིང་མི་རིགས་ལ་བཅོལ་བའི་མ་བཅོས་སེམས་ཀྱི་སྟོབས་ཤུགས་ཡིན། །
རྩོམ་སྒྲིག་པ། མཁའ་མཚོ་སྐྱིད།


text:
༧ དགེ་རྒན་གྱིས་སློབ་ཁྲིད་བྱེད་སྟངས་མི་ལེགས་པ་ལྔ་བཤད་པ།
ཨ་འབུམ་བློ་བཟང་དམ་ཆོས་ཀྱིས་བསྒྱུར།
ད་རེས་འདིར་དགེ་རྒན་གྱི་སློབ་ཁྲིད་ལ་རམ་འདེགས་དང་རྣམ་པ་གསར་བའི་དགེ་རྒན་གྱི་དཔུང་སྡེར་སྨན་པར་བསམ་ནས་དགེ་རྒན་གྱི་སློབ་ཁྲིད་སློབ་གསོའི་སྐོར་གྱིའབེལ་གཏམ་འདི་བོད་རིགས་སྤུན་ཟླ་ལྷན་རྒྱས་ལ་འབུལ།
དང་པོ། སློབ་ཁྲིད་བྱ་བར་ནན་ཏན་མིན་པ།
དགེ་རྒན་འདིའི་རིགས་ཀྱིས་སློབ་ཁང་སློབ་ཁྲིད་བྱེད་སྟངས་འདི་ལྟ་སྟེ།སློབ་ཁྲིད་ཇུས་འགོད་ཡག་པོ་མེད་པའམ་གཏན་ནས་མེད་པ་དང་།སྐབས་རེར་ད་དུང་སློབ་ཚན་གྱི་ནང་དོན་ཁྲིད་མི་ཐུབ་པ་དང་། ཚིག་མཛོད་སོགས་ཀློག་པར་འགྲོ་བ་དང་། སློབ་མར་འདྲི་དགོས་ཐུག་པ་ཡོད།ད་དུང་སློབ་ཁྲིད་ལ་གལ་ཆེན་དུ་མི་འཛིན་པར་རྗེས་ལུས་བྱེད་པ་དང་མ་གྲོལ་བར་ལོག་པ། སློབ་མའི་ཤེས་རྟོགས་ལ་ཁ་ཡ་མི་བྱེད་པ་དང་སློབ་མའི་དྲི་བར་ལན་ཡང་དག་པ་ཞིག་ཀྱང་མི་འདེབས་པ་སོགས་ཀྱི་བྱ་སྤྱོད་ཡོད། དགེ་རྒན་འདིའི་རིགས་ཀྱི་འགའ་རེར་རིག་གནས་ཀྱི་ཡོན་ཚད་མཐོན་པོ་ཡོད་ཀྱང་སློབ་ཁྲིད་ལས་གཞན་པའི་ལས་བྲེལ་མང་ཞིང་སློབ་ཁྲིད་ལས་གཞན་པའི་དོན་ལ་གལ་ཆེན་དུ་བཟུང་བས་སློབ་ཁྲིད་ཀྱི་བྱ་བ་ནི་སྐབས་ཐོག་བྱ་བ་ལྟ་བུར་གྱུར་འདུག སློབ་མ་ཞིག་ལ་མཚོན་ན་གང་ལྟར་སློབ་མ་ཡིན་ན་ཡང་གནས་ཚུལ་ལ་ཚོར་ཤེས་རྣོན་པོ་ཡོད་པ་དང་། བརྟག་ཤེས་པ་རེད། སློབ་མས་ཀྱང་དགེ་རྒན་གྱི་རྣམ་འགྱུར་ལ་བལྟས་ནས་སློབ་ཁྲིད་ལ་གལ་ཆེན་བྱེད་དང་མི་བྱེད་ཤེས་པ་དང་། དགེ་རྒན་གྱིས་སློབ་ཁྲིད་ལ་བཟུང་བའི་རྣམ་འགྱུར་ནན་ཏན་དང་དྲང་པོ་མིན་ཚེ་སློབ་མས་ཀྱང་དེ་བཞིན་སློབ་ཁྲིད་དང་སློབ་སྦྱོང་ལ་འགྲོ་ཐབས་བྱེད་པ་དང་། འདི་ལྟ་བུའི་སློབ་སྦྱོང་ནི་དགེ་སློབ་གཉིས་ཀའི་དུས་ཚོད་ཆུད་ཟོས་སུ་བཏང་བ་ཁོ་ན་དང་། མཉམ་དུ་སྦྱངས་འབྲས་སྡུག་པོ་ཐོན་པའི་རྐྱེན་དངོས་གནས་སཡ་གྱུར་ཡོད་པ་ཡིན། གལ་ཏེ་སྤྱིར་བཏང་གི་སློབ་ཚན་སླ་མོ་ཞིག་ཡིན་ན་དེ་འདྲའི་ནན་ཏན་ངང་མ་ཁྲིད་ན་ཆོག་མོད། གལ་ཏེ་ཧ་ཅང་གལ་ཆེ་བའི་སློབ་ཚན་དང་ཤེས་བྱའི་སྐོར་ཅིག་ཡིན་ཚེ་སློབ་མ་དེ་དག་ལ་གནོད་ཆེན་པོ་བཟོས་པ་དང་། གཅིག་བྱས་ན་རིམ་པ་གཅིག་གི་སློབ་མ་ཡོངས་ལ་གནོད་པ་ཐེབས་ངེས། སྤྱིར་བཏང་སློབ་མ་མང་པོ་ཞིག་ལ་མཚོན་ན་དབང་མེད་དུ་བསླབ་ཚན་དེ་དང་དགེ་རྒན་དེའི་སློབ་མར་གྱུར་བ་ཡིན་པས་དགེ་རྒན་ཞིག་གིས་སློབ་ཁྲིད་ཡག་པོ་ཅིག་བྱེད་དང་མི་བྱེད་ཀྱིས་སློབ་མ་ཅིག་གི་སློབ་སྦྱོང་དང་མི་ཚེ་ལ་ཤུགས་རྐྱེན་ངེས་ཅན་ཞིག་ཐེབས་བཞིན་ཡོད།
ང་ཚོས་ཤེས་གསལ་ལྟར་སློབ་མ་མང་པོ་ཞིག་ལ་རང་གི་ལས་ཞུགས་ཀྱི་ཁྲོད་དུ་སློབ་ཁྲིད་གང་རུང་གིས་ཤུགས་རྐྱེན་ཆེན་པོ་ཐེབས་ཡོད་པ་རེད། མི་འགའ་རེ་ནི་རྫས་འགྱུར་སློབ་པར་དགའ་བ་དང་། དེ་ནི་ཕལ་ཆེར་སློབ་སྐབས་དང་སློབ་དུས་གང་རུང་ཞིག་ལ་རྫས་འགྱུར་གྱི་དགེ་རྒན་ཡག་པོ་ཞིག་ལ་འཕྲད་པ་དང་། ཏག་ཏག་རྐྱེན་དེ་ལ་བརྟེན་ནས་སློབ་མ་འདིས་བསླབ་ཚན་འདིའི་ཁྲོད་ཕུན་སུམ་ཚོགས་པའི་འབྲས་བུ་བླངས་པ་རེད། དེ་བཞིན་བོད་ཡིག་དང་རྒྱ་ཡིག་སློབ་པར་དགའ་བའི་སློབ་མ་དག་ཀྱང་དེ་བཞིན་རེད། དེ་བས་སློབ་ཁྲིད་བྱེད་སྐབས་རྣམ་འགྱུར་ནན་ཏན་དང་དྲང་པོ་བྱེད་དགོས་པ་ལས། ཉིན་རེར་འགྲོ་ཐབས་ཙམ་གྱིས་སློབ་ཁྲིད་བྱས་ན་རྒྱུ་འབྲས་ལ་རུང་བ་མ་ཡིན་ནོ།།
གཉིས་པ། ཆེས་སྤྱིར་བཏང་དུ་གྱུར་བ།
དགེ་རྒན་འདིའི་རིགས་ཀྱིས་སློབ་ཁྲིད་བྱེད་སྟངས་འདི་ལྟ་སྟེ། ཆེས་སྤྱིར་བཏང་དང་སློབ་ཁྲིད་རྩ་འཛུགས་མི་ཤེས་པ་དང་། ཁྲིད་རྩལ་དང་ཁྲིད་ཐབས་ཕུན་སུམ་ཚོགས་པ་ཞིག་མེད་པས་སློབ་ཁྲིད་ལ་སྤྲོ་སྣང་དང་ཡར་སྐུལ་འདྲེན་མི་ཐུབ།
བསླབ་ཚན་མང་པོ་དང་ལྷག་པར་ཆེད་ལས་ཀྱི་རྨང་གཞིའི་བསླབ་ཚན་དག་ནི་དམིགས་གསལ་གྱི་བརྡ་ཆད་དང་ཁྲིད་ཐབས་ཡོད་པ་དང་ལན་རེར་ཧ་ཅང་གོ་བ་ལོན་དཀའ་བ་ཡང་ཡོད་པས་འདི་ལྟ་བུའི་སློབ་ཁྲིད་ནི་ཧ་ཅང་དཀའ་ལས་ཆེ་བའི་སློབ་ཁྲིད་ཅིག་ཡིན། གལ་ཏེ་འདོན་པ་འདོན་པ་ལྟ་བུ་དང་སློབ་ཁྲིད་ཀྱི་འགོ་མཇུག་བར་གསུམ་དུ་རྣམ་འགྱུར་དང་བརྩེ་དུང་གཅིག་རྐྱང་དང་། སྐད་གདངས་མཐོ་དམའ་གཅིག འདུག་སྟངས་གཅིག་སོགས་ཀྱི་བྱེད་སྟངས་ལས་སློབ་མར་བསམ་བཞིན་གཉིད་སློང་བ་ལྟར་སློབ་མའི་སློབ་ཁྲིད་ཀྱི་སྤྲོ་བ་ཉམས་ནས་གཉིད་ལ་ཤོར་འགྲོ། འདི་ལྟ་བུའི་སློབ་ཁྲིད་ཅིག་ལ་འཁེལ་ཞིང་ལྷག་པར་ཕྱི་དྲོའི་སློབ་ཐུན་ལྟ་བུར་འཁེལ་ཚེ་སློབ་མས་སློབ་བཤོལ་དང་གཉིད་པ། འབྲེལ་མེད་ཀྱི་ལས་ལ་གཡེང་བ་ཧ་ཅང་ཚབས་ཆེ། དགེ་རྒན་ཞིག་བཤད་སྟེགས་ཐོག་བུད་ནས་སློབ་ཁྲིད་བྱེད་དུས་རང་གི་བྱ་སྤྱོད་དང་། གཏམ་སྤྱོད། སྤུས་ཚད་ཀྱིས་སློབ་མར་ཤུགས་རྐྱེན་ངེས་ཅན་ཐེབས་བཞིན་པ་དང་། སྤྲོ་སྣང་ཆེ་ཞིང་ལྷག་བསམ་དཀར་བའི་དགེ་རྒན་ཞིག་གིས་སློབ་མ་ལ་ཡང་དེ་མཚུངས་ཀྱི་སྤྲོ་སྣང་འཁྱེར་ཡོང་བ་དང་། མ་གཞིར་གཉིད་ལ་དགའ་བའི་སློབ་མ་ཞིག་ཡིན་ན་ཡང་རང་བཞིན་གྱིས་སློབ་ཁྲིད་ཀྱི་ཁྲོད་དུ་འདྲེན་ནུས་པ་རེད།
གསུམ་པ། སློབ་དེབ་བརྒྱུད་སྒྲོག་བྱེད་པ་ལྟ་བུ།
དགེ་རྒན་འདིའི་རིགས་ཀྱིས་སློབ་ཁྲིད་བྱེད་སྟངས་འདི་ལྟ་སྟེ། ནན་ཏན་སྒོས་སློབ་དེབ་ཀྱི་ངོས་ཇི་མ་ཇི་བཞིན་དུ་བཤད་པ་ལས་ཤེས་བྱ་གཞན་རྩ་བ་ནས་འདྲེན་མི་སྲིད་པ་མ་ཟད། སློབ་ཁང་གི་སློབ་ཐབས་དང་ཁྲིད་ཐབས། གོ་རིམ་སོགས་ལོ་ངོ་མང་པོར་འགྱུར་བ་ཅི་ཡང་མེད་པར་གནས་ཡོད། སྤྱིར་བཏང་སློབ་དེབ་དང་སློབ་ཚན་གང་ཞིག་ཡིན་ན་ཡང་དེ་ལ་ཟུར་བལྟའི་དཔྱད་ཡིག་ཡོད་པ་དང་དེ་ལ་མ་དཔེ་བལྟ་དགོས་པ་ནི་རྩ་བའི་འགྲོ་སྟངས་ཅིག་ཡིན་ན་འང་། དེ་ནི་བསླབ་དེབ་དང་སློབ་ཚན་དེའི་ཆེས་རྨང་གཞིའི་རེ་བ་དང་ཚད་འཛིན་ས་ཞིག་ཡིན་པ་ལས་སློབ་དེབ་ཀྱི་ཤེས་བྱ་དང་ནུས་པ་སོགས་ཀྱི་མཇུག་མཐའི་ཚད་གཞིར་ག་ལ་རུང་། དེ་བས་དགེ་རྒན་གྱིས་རང་གིས་ཞིབ་འཇུག་དང་ལག་ལེན། ཉམས་མྱོང་། ལྟ་བ། འབྲེལ་ཡོད་ཤེས་བྱ་སོགས་ཀྱི་ཐད་ནས་གྲ་སྒྲིག་ཅི་ཡང་མེད་པར་ཟུར་བལྟའི་དཔྱད་ཡིག་གཅིག་པུར་བློ་གཏད་ཀྱིས་སློབ་ཁྲིད་བྱེད་པ་དེ་ལ་སློབ་མས་ཀྱང་དགའ་བསུ་ཡག་པོ་མི་བྱེད་པ་རེད། ལྷག་པར་དེ་ལྟ་བུའི་སློབ་ཁྲིད་ཀྱིས་སློབ་མའི་གསར་གཏོད་དང་རང་འགུལ་རང་བཞིན། བསམ་གཞིགས་ཀྱི་སྒོ་མོ་གསར་བ་འབྱེད་པའི་རེ་བ་བྲལ་ལོ།། དྲན་ཚོད་ལྟར་ན་མཐོ་འབྲིང་སྐབས་ཀྱི་དགེ་རྒན་ཞིག་གི་སློབ་ཁྲིད་ནི་ཟུར་བལྟའི་དཔྱད་ཡིག་ཀློག་འདོན་བྱེད་པ་ལྟ་བུ་ཡིན་པ་དང་། ཐ་ན་སློབ་ཁྲིད་ཀྱི་སྐབས་སུ་ནམ་རྒྱུན་སློབ་མར་དྲི་བ་འདོན་ན་ཡང་ངེས་པར་གོ་རིམ་དང་གཏན་འཁེལ་ནང་བཞིན་འདོན་པ་ལས་གང་བྱུང་དུ་དྲི་བ་འགོད་པ་འམ་ལན་འདེབས་མི་ཆོག་པ་དང་། ལན་ལ་ཡང་གཏན་འཁེལ་བྱས་པའི་ལན་ལས་འདེབས་མི་ཆོག་པས་སློབ་མ་ཚང་མ་ཤིན་ཏུ་ཡ་མཚན་ཆེན་པོ་སྐྱེས། དགེ་རྒན་གྱིས་སློབ་མས་བཏོན་པའི་དྲི་བ་ནི་བསམ་ཙམ་ཡང་མི་བྱེད་པ་དང་དབྱེ་ཞིབ་དེ་བས་ཀྱང་མེད་པར་ལན་འདེབས་པ་རེད། ང་ཚོའི་ནང་པྲ་ཚགས་ཀྱི་སློབ་གྲོགས་ཞིག་ཡོད་པ་དེས་ལྐོག་ཏུ་དགེ་རྒན་གྱི་ཟིན་དེབ་ལ་བལྟས་པ་ན་དགེ་རྒན་གྱི་སློབ་ཁྲིད་འདིའི་མགོ་མཇུག་བར་གསུམ་གྱི་གོ་རིམ་ཐམས་ཅད་འཁྲབ་གཞུང་ནང་བཞིན་གཏན་འཁེལ་བྱས་ཚར་བ་དང་འཁྲབ་གཞུང་ནང་བཞིན་འཁྲབ་པ་ལས་སློབ་ཁྲིད་ལ་སྐབས་བསྟུན་ཁྱད་ཆོས་དང་། བློ་འབྱེད་རང་བཞིན་གྱི་ཁྱད་ཆོས་ཅི་ཡང་མེད་པ་རེད། སྤྱིར་ན་དགེ་རྒན་འདི་ཧ་ཅང་ནན་ཏན་གྱི་དགེ་རྒན་ཞིག་ཡིན་ན་ཡང་སློབ་ཚན་ཁྲིད་པ་ལ་གསར་གཏོད་རང་བཞིན་དང་དགའ་སྣང་། སྤྲོོ་སྣང་ཅི་ཡང་འདྲེན་མི་ཐུབ་པས་སློབ་མས་དགའ་བསུ་མ་ཐོབ་པ་དང་། མཐར་སློབ་མའི་བསམ་འཆར་དང་སློབ་བཤོལ་གྱི་གནས་ཚུལ་བསྟུད་མར་བྱུང་བས་དགེ་རྒན་འདི་ཡང་རང་བཞིན་གྱིས་ལས་གནས་ངལ་གསོ་བཏང་བ་རེད།
སློབ་དེབ་ཞིག་ལ་མཚོན་ན་ཕུན་སུམ་ཚོགས་པའི་སློབ་དེབ་ཞིག་ཡིན་མི་སྲིད་པ་རེད། སློབ་དེབ་ཀྱི་ནང་དོན་ཚང་མ་ནི་སློབ་དེབ་སྒྲིག་པ་པོའི་ལྟ་བ་དང་བསམ་བློར་བརྟེན་ནས་བསྒྲིག་པ་ཡིན་པས་བཟང་ཆ་ཡོད་ངེས་ལ་ཞན་ཆ་ཡང་མི་ཉུང་བ་ཞིག་ཡོད་པ་རེད། གལ་ཏེ་དགེ་རྒན་གྱིས་སློབ་དེབ་ནང་བཞིན་ཇི་མ་ཇི་བཞིན་གྱིས་ལག་བསྟར་ནན་ཏན་བྱས་པ་ཡིན་ན་སློབ་དེབ་མང་པོ་ཞིག་ལ་མཚོན་ན་དགེ་རྒན་མི་དགོས་པར་སློབ་མས་ཀྱང་ཡི་གེ་ཀློག་ཤེས་པ་དང་། རང་ཉིད་ལ་རྨང་གཞི་ཡང་ཅུང་ཙམ་ཡོད་པ་དང་། དེང་སྐབས་བརྡ་འཕྲིན་ལག་རྩལ་དར་ཁྱབ་ཆེ་བས་བརྡ་འཕྲིན་མང་པོ་བརྒྱུད་དེ་རང་སྦྱོང་བྱས་ན་ཡང་འབྲས་བུ་མི་དམན་པ་ཐོབ་ཐུབ་པ་རེད། མ་གཞིར་ང་ཚོ་ནི་དགེ་རྒན་ཞིག་ཡིན་པའི་རྐྱེན་གྱིས་སློབ་དེབ་ལ་དབྱེ་ཞིབ་དང་ནུས་པ་སྔོག་འདོན་བྱས་ཏེ་སློབ་དེབ་ཀྱི་མི་འདང་སའི་ཆ་ནས་ཁ་གསབ་དང་སློབ་མར་ཤེས་བྱ་གསར་བ་ཁྲིད་དགོས་པ་དང་། སློབ་དེབ་ནང་མེད་པ་དང་སློབ་ཚན་དང་འབྲེལ་བ་ངེས་ཅན་ཡོད་པ། དགེ་རྒན་རང་གི་ཞིབ་འཇུག་དང་ཉམས་མྱོང་སློབ་མར་བརྒྱུད་སྤྲོད་བྱེད་པ་དང་། རང་སྦྱོང་སློབ་མས་ནམ་ཡང་རང་སྦྱོང་ཁྲོད་སྦྱོང་མི་ཐུབ་པའི་ཤེས་བྱ་དེའི་རིགས་སློབ་མར་ལོངས་སུ་སྤྱོད་རྒྱུ་ཡོད་པ་བྱེད་དགོས། འདི་ལྟར་བྱས་ན་ད་གཟོད་སློབ་མ་རྣམས་ཀྱིས་དགའ་བསུ་ཐོབ་པའི་བསླབ་ཚན་དང་། སློབ་མ་རྣམས་ཀྱིས་ཆེས་དགའ་བསུ་ཐོབ་པའི་དགེ་རྒན་དུ་འགྱུར་ཐུབ་བོ།།
བཞི་བ། རང་ཉིད་མཁས་རློམ་ཅན།
དགེ་རྒན་འདིའི་རིགས་ཀྱིས་སློབ་ཁྲིད་བྱེད་སྟངས་འདི་ལྟ་སྟེ། རྫོགས་མེད་ཀྱི་སྐད་ཆ་མང་པོ་ཞིག་བཤད་ནས། རང་ཉིད་གཅིག་པུའི་བསམ་བློ་དང་སློབ་དེབ་ཀྱི་ནང་དོན་ལ་སེམས་རྣལ་དུ་གནས་པ་ལས། སློབ་མ་གཉིད་ནས་བསྡད་ཡོད་རུང་ཚོར་གྱིན་མེད། དགེ་རྒན་འདིའི་རིགས་ཀྱི་རིག་གནས་ཆུ་ཚད་མཐོ་བ་དང་། ལས་གནས་ལ་དགའ་ཞེན་ཆེ་ནའང་། ཉིན་་རྒྱུན་རང་ཉིད་ཀྱི་བསམ་བློའི་འཇིག་རྟེན་ནང་དུ་མགོ་འཁོར་ནས་འདུག་པ་མ་གཏོགས་སློབ་མའི་སྤྲོ་སེམས་དང་སློབ་ཁྲིད་བརྩོན་སེམས་འགུག་མི་ཐུབ། ང་ཚོ་འདི་འདྲའི་དགེ་རྒན་མི་ཉུང་བ་ལ་ཕྲད་མྱོང་། སྦྱངས་འབྲས་ལེགས་པ་དང་བརྩོན་སེམས་ཆེ་བའི་སློབ་མར་མཚོན་ན་སྐྱོན་མེད། ཡིན་ནའང་སློབ་ཁང་ནང་གི་སློབ་མ་མང་ཆེ་བའི་སེམས་འགུག་ཐུབ་གྱི་མེད་པར་མ་ཟད། སློབ་མས་དགེ་རྒན་འདིས་རང་ཉིད་ལ་སྣང་དོག་ཙམ་ཡང་མི་བྱེད་པས་རང་ཉིད་རྩིས་མེད་དུ་གཏོང་བའི་སྣང་བ་ཞིག་འཆར་སྲིད། དགེ་རྒན་གྱིས་རང་གི་རིག་གནས་ཆུ་ཚད་མཐོན་པོ་ཞིག་ཡོད་པ་ངོམ་པ་དང་འདྲ་བས།སློབ་མས་སློབ་ཁྲིད་ཀྱི་ནང་དོན་ཧ་ཅང་དཀའ་ཆེས་པ་དང་ཡག་པོ་ཞིག་ཤེས་པའི་རྒྱང་ཐག་རིང་བར་འདོད། འདི་ལྟར་བྱས་ན། སློབ་མའི་འབྲས་བུའང་ལེགས་པོ་ཞིག་འབྱུང་་མི་སྲིད། ཡང་དགེ་རྒན་ལ་ལས་སློབ་མར་ལྟ་ཙམ་ཡང་མི་བྱེད་པར། ནག་པང་དང་གནམ་ས་རྐྱང་བར་བལྟས་ནས། ཁེར་ལབ་ཁེར་བཤད། བློར་འཛིན་དང་ནམ་མཁའ་སྟོང་བར་གཏམ་བཤད་བྱེད་པ་དང་འདྲ། འདིས་སློབ་མར་ཚོར་སྣང་ཡག་པོ་ཞིག་སྟེར་མི་ཐུབ་པ་མ་ཟད། ལྷག་པར་དུ་ཞིབ་འཇུག་སློབ་མའི་རིམ་པར་ཐོན་ཚེ་དེ་བས་ཀྱང་ཉན་མི་སྤྲོ་བའི་སློབ་ཁྲིད་དུ་འགྱུར། སྤྱིར་བཏང་སློབ་མ་ཚོ་སློབ་ཁྲིད་ལ་མང་པོ་ཉན་མྱོང་བས་ཁྲིད་སྟངས་མང་པོ་ལ་བྱང་ཆ་སོང་ཡོད་དང་། ད་དུང་དགེ་རྒན་མང་པོར་ཕྲད་མྱོང་བ་དང་ཕུལ་བྱུང་དགེ་རྒན་གྱི་སློབ་ཁྲིད་ལ་ཡང་མང་པོར་ཉན་མྱོང་། ཁོ་ཚོས་རང་ཤུགས་ཀྱིས་ཉན་བཞིན་པའི་སློབ་ཁྲིད་དང་ཉན་མྱོང་བའི་སློབ་ཁྲིད་ཟུང་འབྲེལ་དང་ཕན་ཚུན་བསྡུར་ནུས་བྱེད་པ་ལས། བཟང་ངན་གྱི་དབྱེ་བ་ལས་སླ་མོར་འབྱེད་ཐུབ་པ་དང་། ཡང་དག་པའི་ཁྲིད་ཐབས་དང་དྲི་བའི་ལན་འགྲིག་མིན་ཤེས་ཐུབ་པ་རེད།
ལྔ་བ། འགན་མི་འཁུར་བའི་བྱ་སྤྱོད།
དགེ་རྒན་འདིའི་རིགས་ཀྱིས་སློབ་ཁྲིད་བྱེད་སྟངས་འདི་ལྟ་སྟེ། སློབ་ཁྲིད་ནང་དོན་ནི་ཁྲིད་བྱའི་སློབ་ཚན་དང་འབྲེལ་མེད་དོན་གཞན་ཡིན་པ་དང་། དེ་ལས་ད་དུང་དགོད་གཏམ་དང་མཚར་གཏམ་སྣ་ཚོགས་ཀྱིས་སློབ་མའི་བློ་སྣ་བྲིད་པ་དང་ཁྲིད་བྱའི་སློབ་ཚན་གྱི་ནང་དོན་ལ་ནོར་འཁྲུལ་མང་པོ་ཤོར་དུ་འཇུག་པ་རེད། ང་ཚོས་དགེ་རྒན་འགའ་རེའི་སློབ་ཁྲིད་ལ་ཉན་པ་ཡིན་ན་སློབ་ཁྲིད་ཁྲོད་རྩ་བའི་ནང་དོན་འབབ་ས་བོར་འགྲོ་མཁན་མང་པོ་འདུག ད་དུང་བཤད་བཞིན་བཤད་བཞིན་མཚམས་གང་ནས་ཁྲིད་པ་ཡང་བོར་ནས་སློབ་མར་འདྲི་བ་རེད། ད་དུང་དགེ་རྒན་འགའ་རེས་སློབ་ཁང་སློབ་ཁྲིད་ཁྲོད་སློབ་མས་དགའ་བསུ་དང་སྤྲོ་སྣང་འདྲེན་པ་གཅིག་པུར་བསམ་བློ་འཁོར་བ་ཐལ་ཆེས་ནས་དམངས་ཁྲོད་ཀྱི་ལས་སྟངས་དང་སྒྱུ་རྩལ་བ་འགའ་རེའི་ཉམས་འགྱུར། ཐ་ན་འཆལ་གཏམ་སྣ་ཚོགས་ཀྱང་བཤད་ནས་དགེ་རྒན་གྱི་ཀུན་སྤྱོད་སློབ་གསོར་ཡང་འགལ་བའི་བྱ་སྤྱོད་འདུག དགེ་རྒན་འགའ་རེ་ནི་རིག་གནས་ཆུ་ཚད་ཞན་པས་མ་ཡིན་པར་ཏག་ཏག་སློབ་མར་བརྡ་སྤྲོད་དུས་གསལ་པོ་ཞིག་བཤད་ཤེས་ཀྱི་མི་འདུག བཤད་པ་ཐམས་ཅད་རིགས་པའི་འགྲོ་སྟངས་སམ་གོ་རིམ་འཆོལ་ནས་བཤད་པས་སློབ་མས་ལག་པ་བཀྱག་ནས་ཡོ་བསྲང་བྱེད་དགོས་པ་ཡོད་པས་འདི་ལྟ་བུའི་དགེ་རྒན་གྱི་སློབ་ཁྲིད་ལ་སློབ་མས་ནམ་ཡང་ཁས་ལེན་དང་དགའ་བསུ་མི་ཐོབ་བོ།།
མཇུག་གཏམ།
སློབ་མ་ཞིག་ལ་མཚོན་ན་ཚང་མས་འཇིག་རྟེན་སྟེང་གི་ཆེས་བཟང་བའི་སློབ་ཁྲིད་ལ་ཉན་འདོད་པ་དང་། ཚང་མས་རང་ཉིད་ལ་སློབ་ཁྲིད་བྱེད་མཁན་གྱི་དགེ་རྒན་ནི་འཇིག་རྟེན་སྟེང་གི་ཆེས་ཕུལ་དུ་བྱུང་བའི་དགེ་རྒན་དེ་ཡིན་པར་འདོད་པ་རེད། འོན་ཀྱང་དོན་དངོས་ཐོག་འདི་ནི་རྨི་ལམ་ལྟ་བུ་དང་ཕུགས་བསམ་ལྟ་བུ་ལས་མངོན་འགྱུར་བྱུང་མེད། ང་ཚོས་མི་ཚེ་གཅིག་གི་རིང་སྣ་མང་ཕུན་སུམ་ཚོགས་པའི་བསླབ་ཚན་མང་པོའི་དགེ་རྒན་གྱི་སློབ་ཁྲིད་ལ་ཉན་ནས་འཚར་ལོངས་བྱུང་བ་རེད། དེས་ན་དགེ་རྒན་ཞིག་ལ་མཚོན་ན་རང་གི་ལས་གནས་ལ་དགའ་བ་དང་། རྣམ་དཔྱོད་ལྡནདགོས་པ་མ་ཟད། སློབ་ཚན་དང་སློབ་དེབ་ལ་བརྩོན་པས་ཞིབ་འཇུག་བྱེད་པ། སློབ་མ་དང་འབྲེལ་འདྲིས་གཏིང་ཟབ་དུ་གཏོང་དགོས་པ་དང་། སློབ་ཁྲིད་ནི་སློབ་མར་ཕུལ་དུ་ཕྱིན་པའི་འཆད་ཁྲིད་དང་རིག་པའི་སྒོ་འབྱེད། རང་ལ་ཉམས་མྱོང་དང་སྦྱོང་བརྡར་གྱི་གོ་སྐབས་ཞིག་ཏུ་འཛིན་པ་དང་། སློབ་མ་ཚོར་ཡང་དྲང་ཕྱོགས་ནས་བཟང་པོའི་བསླབ་བྱ་དང་ཤེས་བྱ་ཕུན་སུམ་ཚོགས་པ་ཞིག་བརྒྱུད་སྤྲོད་བྱེད་པའི་གསེར་ཟམ་དུ་འགྱུར་བར་བྱེད་པ་ལས་སློབ་མའི་གསེར་ལྟ་བུའི་སློབ་སྦྱོང་གི་དུས་ཚོད་ཆུད་ཟོས་སུ་གཏོང་མི་ཉན་ནོ།།
འོན་ཀྱང་སློབ་མ་ཞིག་ལ་མཚོན་ནས་བཤད་ན་ལིང་ཧྲུའུ་མེ་ལགས་ཀྱི་༼ང་ཡི་རང་སྦྱོང་ལོ་རྒྱུས་༽ ཞེས་པའི་དཔེ་དེབ་ཀྱི་ལྟ་ཚུལ་ལྟར་ན། ང་ཚོས་སློབ་ཁྲིད་ལ་ཉན་དགོས་པ་རེད། ཡིན་ཡང་རང་སྦྱོང་ནི་ནམ་ཡིན་ཡང་སློབ་སྦྱོང་བྱེད་སྟངས་དངོས་མ་དེ་ཡིན། དགེ་རྒན་གྱིས་སློབ་ཁྲིད་བྱས་པ་ཇི་ལྟར་བཟང་ན་ཡང་སློབ་མས་ཡོད་ཚད་དང་ལེན་དང་ཤེས་ཐུབ་པའི་ངེས་པ་མེད་པས་རང་སྦྱོང་ནི་སློབ་མས་མཐར་ཐུག་གི་འབད་བརྩོན་བསྟེན་དགོས་ས་དེ་ཡིན། ང་ཚོ་སློབ་ཁྲིད་བྱེད་མཁས་པའི་དགེ་རྒན་ཞིག་ལ་འཕྲད་སྲིད་ཀྱང་། དེ་ནི་སྟབས་ལེགས་དང་སྟེས་དབང་རེད། གལ་ཏེ་སློབ་ཁྲིད་བྱེད་ལ་མི་མཁས་པའི་དགེ་རྒན་ཞིག་གམ། ཐ་ན་ཆེས་སྡུག་པའི་བསླབ་ཚན་ཞིག་ལ་ཐུག་ཚེ་ང་ཚོས་རང་སྦྱོང་བྱེད་པ་ལས་དགེ་རྒན་འདིའི་ཁྲིད་པ་མི་བཟང་བ་ལ་བརྟེན་ནས་རང་གི་སློབ་སྦྱོང་ལ་ཤུགས་རྐྱེན་ཐེབས་དུ་འཇུག་མི་རུང་། དགེ་རྒན་སྡུག་མོ་ཞིག་ལ་འཕྲད་ཚེ་ལྷག་པར་དུ་རང་གིས་རང་ལ་རང་སྦྱོང་ཡག་པོ་བྱེད་དགོས་པའི་གསལ་འདེབས་བྱེད་དགོས་ཤིང་། དགེ་རྒན་བཟང་པོ་ཞིག་དང་ཐུག་མི་ཐུག་བལྟ་བ་ལས་རང་གི་ལས་དབང་རང་ཉིད་ཀྱིས་དམ་འཛིན་བྱེད་པ་ནི་ཡིད་བརྟན་འཕེར་བའི་རེ་བ་ཞིག་གོ།།
བསྒྱུར་རྩོམ་འདི་ནི་ཉེ་ལམ་འཕྲིན་ཕྲན་ནང་དུ་ཧ་ཅང་རྒྱུགས་ཆེ་ཞིང་། ལྷག་པར་རྒྱལ་ནང་དུ་ཧ་ཅང་གིས་མཐོང་ཆེན་བྱེད་པའི་རྩོམ་ཡིག་ཞིག་རེད། རྩོམ་ཡིག་འདི་ནི་ཧྲན་ཞི་ཞིང་ཆེན་དགེ་ཐོན་སློབ་ཆེན་གྱི་དགེ་རྒན་སློབ་གསོ་ལྟེ་གནས་ཀྱིས་སྤེལ་བའི་དགེ་རྒན་བཟང་པོ་ཞེས་པའི་རྒྱ་ཡིག་གི་འཕྲིན་ཕྲན་དྲ་བ་ལས་འདིར་བོད་ཡིག་ཏུ་ཕབ་བསྒྱུར་ཞུས་པ་ཡིན་ལ། ཕབ་བསྒྱུར་གྱི་གོ་རིམ་ཁྲོད་དུ་ཅི་ནུས་ཀྱིས་དོན་གྱི་གོ་བ་མ་ཉམས་པ་གཞིར་བཅས་བསྒྱུར་ཐབས་ལ་དོན་བསྒྱུར་གཙོ་བོར་བྱས་ཤིང་། ལྷག་པར་གངས་ཅན་པའི་བརྡ་སྤྲོད་དང་རྩོམ་ཐབས་ལ་མ་འགལ་བར་བྱས་ཏེ་རང་གི་ནུས་ཚོད་ཙམ་དུ་བསྒྱུར་བ་དང་། སྐབས་འགར་ཚིག་ཟིན་ལ་དངོས་སུ་མ་ཐོན་པ་དག་རང་ཉིད་ཀྱིས་རྩོམ་འབྲི་བྱས་ནས་བར་དུ་བཅུག མདོར་ན་བོད་རིགས་དགེ་རྒན་གཞོན་ནུ་རྣམས་ལ་ཡང་ཅུང་ཟད་ཕན་ཐོགས་ན་སྙམ་པའི་ཀུན་སློང་གིས་ཨ་འབུམ་བློ་བཟང་དམ་ཆོས་སུ་འབོད་པས་བྱང་འབྲོག་རྫ་ཆུ་ཁར་སློབ་ཁྲིད་ཀྱི་བར་གསེང་དག་ཏུ་འབད་པ་ཆེན་པོས་རྩོམ་བསྒྱུར་ཞུས་པ་འདིས་གངས་ཅན་བོད་ཀྱི་སློབ་གསོ་དར་ཞིང་རྒྱས་པའི་རྒྱུར་གྱུར་ཅིག
2013:11:13


text:
སྙིང་གི་གཅེས་ལོར་ཕུལ་བའི་གཏམ་བརྒྱུད།
སྙིང་གི་གཅེས་ལོར་ཕུལ་བའི་གཏམ་བརྒྱུད།
རྩོམ་པ་པོ། ལྡོང་࿇བཙན་རླུང་། (སྡེ་དགེ་རྫོགས་ཆེན།) ཡོང་ཁུངས། ངེད་དྲ་བ།
སེམས་ཀྱི་དགའ་ལོ་ཐག་རིང་གནས་ན་བཞུགས། །
དྲན་པའི་མཛེས་སྡུག་བདག་གི་སེམས་ན་འགྱུ། །
མ་འཕྲད་ལུས་འདི་ཁ་ཐག་རིང་ཀྱང་རུང་། །
དུང་བའི་མཛེས་སྡུག་རང་རང་ཞེ་ན་ཡོད། །
བདག་གི་སྙིང་ཁོངས་ནས་བརྡོལ་ཡོང་བའི་ཚིགས་བཅད་འདིས་སྔོན་བསུས་ནས། ཁྱེད་ལ་སྐད་ཆ་འགའ་ཡིག་ཐོག་ནས་གསལ་བཤད་ཐེངས་ཤིག་བྱེད་ན་འདོད། ལས་དབང་ཞིག་གིས་ཁྱེད་རང་བདག་གི་སྙིང་གི་ཕྱེད་ཀ་དང་། དྲན་པའི་མེ་ཏོག་སུ་གྱུར་བ་ནས་བཟུང་། ང་ལ་རྨི་ལམ་གསར་བ་ཞིག་གི་འཇིག་རྟེན་རྙེད་སོང་ལ། ང་ལ་རེ་ཆགས་གྲངས་མེད་ཞིག་གི་བསམ་འདུན་བཞག་སོང་། འདི་ལྟར་དྲང་དོན་ཞིག་གི་སྐད་ཆ་རེ་རེ། སེམས་ནས་ཕྱུང་སྟེ་ཡིག་ཐོག་ཏུ་འགོད་དུས། ཁྱེད་རང་བདག་གི་དྲན་པའི་གཏིང་དང་། སེམས་པའི་རྟེན་སར་གནས་པའི་བག་ཆགས་ཤིག་གི་གོ་རིམ་བརྗོད་བཞིན་ཡོད་ལ། གདངས་སུ་གྱེར་འདོད་པའི་སྙན་དངགས་ཤིག་གི་སྙིང་དོན་འབྲི་བཞིན་ཡོད། དྲན་པས་མ་བོར་བའི་གནས་ལུགས་ཤིག་གི་བདེན་པ་བརྗོད་བཞིན་ཡོད། ད་ནི་བདག་གི་ཚོར་སྣང་གཞན་ཞིག་གི་མཛེས་སྡུག་གི་སྣང་བརྙན་དེ་ཁྱེད་ཀྱི་མིག་སྔར་བཀྲམ་ཨེ་ཐུབ་ཀྱི་ངལ་རྩོལ་བྱེད་ན་འདོད། ས་རུབ་མཚམས་འདིར། ང་རང་སུམ་ཚིགས་ཀྱི་སྲང་མདོ་དེར། འགྱིགས་ཀྱི་རྐུབ་བཏེགས་ལས་ཁ་ནུབ་ཕྱོགས་སུ་འཁོར་ནས། འཇམ་ཤ་དོད་པའི་སྙིང་གཏམ་གྱི་ལྷག་འཕྲོ་དེ་དག་གི་དངོས་དོན་ལ་བསམ་གཞིག་རྒྱག་གིན། ནམ་ཞིག་ཁྱེད་ཀྱི་འཛུམ་མདངས་ཀྱིས་ཁེངས་པའི་ཞལ་རས་མཇལ་ཡོང་གི་རེ་བ་རྔམ་ནས་བསྡད་ཡོད་ལ། གལ་སྲིད་ང་རང་ལྡང་བཞིན་པའི་བསིལ་རླུང་འདི་ཡིན་ཚེ། བག་ཕེབས་དང་དལ་ལྷོད་ངང་སོང་ནས། སྨིན་བཞིན་པའི་ཁྱེད་ཀྱི་འགྲམ་པར་འོ་ཞིག་བྱེད་བཞིན། བདག་གི་མགོ་བོ་འདི་ཁྱེད་ཀྱི་བྲང་གཞུང་ལ་གླན་ནས། ང་རང་རྒས་ནས་སྐྲ་ལོ་འདི་དཀར་རྐྱང་དང་། ང་རང་དགུར་ནས་ལུས་པོ་འདི་གཞུ་རུ་མ་གྱུར་བར། ངས་རང་ནུས་གང་ལྕོགས་ཀྱིས་ཁྱེད་ལ་བྱམས་སྐྱོང་གང་ལེགས་ཤིག་བྱེད་པར་འབད་ངེས་ཡིན་ཞེས་དམ་བཅའ་ཞིག་གི་ཐ་ཚིག་འཇོག་ཆོག འདི་ལྟར་བསམ་གྱིན་བསམ་གྱིན་མུན་པ་འདིས་བདག་གི་མིག་མདུན་གྱི་མཛེས་སྡུག་ཡོད་ཚད་ཅི་ཡང་མི་གསལ་བའི་རབ་རིབ་ངང་མུན་ནག་འཇིག་རྟེན་ཞིག་ཏུ་བསྒྱུར་སོང་བ་ང་ཁོ་ན་ལས་སུས་ཤེས་སམ། སྙིང་ཉེ་ལགས། འདི་ནི་དུས་ཚོད་ཕྱེད་ཙམ་ཁྲོད་ཀྱི་ང་དང་སེམས་པའི་དངོས་བྱུང་གི་གཏམ་རྒྱུད་གཙང་དག་ཡང་དག་དེའོ། །
༢༠༡༤•༡༡•༡•ཉིན་བྲིས་སོ། །


text:
དགེ་འདུན་ཆོསགའཕེལ།
དགོན་པ་རེ་རེ་བཞིན་སྟོན་པའི་སྐུ་བཞུགས་པའི་ལྷ་ཁང་གཅིག མཆོད་རྟེན་གཅིག བྱང་ཆུབ་ཤིང་གཅིག གློ་བུར་བ་ལ་འབོགས་པའི་མགྲོན་ཁང་གཅིག ངྷརྨཤྱལྱ་བྱ་བ་ཆོས་སྟོན་པའི་མདུན་ཁང་གཅིག སཱེ་མ་སྟེ་མཚམས་བྱ་བའི་ཁང་ཆེན་ཕྱོགས་ཀུན་ནས་རྡོ་རྟགས་བཙུགས་རེ་ས་མཚམས་གཅིག་ཡོད་པ་དེ་ནི་འདུལ་བའི་ལས་གསོ་སྦྱོང་། མདོ་འདོན་པ་སོགས་ཐམས་ཅད་བྱེད་པ་ཡིན། ཁྱིམ་པ་ནང་དུ་འགྲོར་མི་ཉན་པ་སོགས་རང་ཅག་གི་མགོན་ཁང་བཞིན་དུ་གཉན། དགེ་སློང་རྣམས་སངས་རྒྱས་དང་རྒན་པ་གཉིས་ལས་གཞན་ལྷ་མི་སུ་ལ་ཡང་ཕྱག་འཚལ་བའི་སྲོལ་མེད་པ་རང་རེའི་ཆག་ལོས་རྡོ་རྗེ་གདན་དུ་ཇི་ལྟར་གཟིགས་པ་དེ་ཁོ་ན་ལྟར་སྣང་། ཁྱིམ་པ་མི་ཆེན་སུ་འདྲས་བཀུར་བསྟི་བྱས་ཀྱང་ལན་དུ་མགོ་ཙམ་གུག་པའི་སྲོལ་ཡང་མེད། གཙུག་ལག་ཁང་རྣམས་སུ་སྟོན་པ་བཞུགས་པ། བཞེངས་པ་དང་གཟིམ་པའི་སྐུ་གསུམ་རེ་སྤྱོད་ལམ་བཞིའི་དོད་དུ་ཡོད། ཤྭ་རིའི་བུ་དཀར་པོ་དང་། མཽགལ་བུ་ནག་པོ་ཞིག་བཞེངས་སྲོལ་གདའ། མར་མེ་མཛད་སོགས་བྱང་ཆུབ་སེམས་པའི་དགེ་བའི་བཤེས་གཉེན་དུ་གྱུར་པའི་འདས་པའི་སངས་རྒྱས་ཉི་ཤུར་གྲགས་པ་དག་དང་། སངས་རྒྱས་བདུན་ཕྲག་བདུན་གྱི་སྤྱོད་ལམ་མཛད་པ་རྣམས་ཤས་ཆེར་ཡོད། བཞེངས་བདེ་བའི་ཁྱད་ཡིན་ནམ་སྟོན་པ་མྱ་ངན་ལས་འདས་པའི་སྐུ་ཤིན་ཏུ་ཆེ་བ་དག་དགོན་རེ་རེ་བཞིན་བཞུགས། མྱང་འདས་སྐུ་འདི་རྒྱ་ནག་ལ་སོགས་པའི་ཡུལ་གཞན་ན་ཡང་ཤིན་ཏུ་དར་ཆེ་བ་ལ་བོད་ན་ཡེ་མཐོང་རྒྱུ་མེད་པ་ཡ་མཚན། སངས་རྒྱས་གྲོངས་པ་ལྟས་ངན་ཡིན་སྙམ་པ་སེམས་ཀྱི་ཕུག་ན་ཡོད་པར་འདུག ཉན་ཐོས་སྡེ་པ་རྣམས་ནི་ཆོས་ཀྱི་གོ་བ་བཟང་ཞིང་། མྱ་ངན་ལས་འདས་ཚེ་གོ་འཕང་མཐར་ཐུག་བརྙེས་པར་འདོད་པས་རྟེན་གྱི་གཙོ་བོ་ཡང་དེ་ལ་བྱེད། གནས་བརྟན་བཅུ་དྲུག་གི་སྡེ་ཚན་འདི་ཁོང་རྣམས་ལ་མ་གྲགས། འོན་ཀྱང་འཁོར་གྱི་གཙོ་བོ་བརྒྱད་ཅུར་གྲགས་པའི་ནང་ན་བཅུ་དྲུག་པོ་ཡང་འདུ། དེ་དག་ཀྱང་ཁྱིམ་པ་དད་པར་བྱེད་པ་འཆར་ཀ། གནས་མལ་བསྐོ་བ་གྱད་བུ་ནོར་སོགས་སྟོན་པའི་ལུང་བསྟན་ཐོབ་པའི་དགེ་སློང་མདོ་ན་ལོ་རྒྱུས་གསལ་བ་དག་ཡིན། སྒོ་ཁང་དུ་སྲིད་པའི་འཁོར་ལོ་བྲིས་པ་ཡང་མེད། དེ་མཚུངས་འཁར་གསིལ་ཡང་མེད། དེ་གཉིས་ལ་ཁོང་རྣམས་ཀྱིས་མདོ་ཁུངས་ཀྱང་མེད་ཟེར། དགོན་པ་འགའ་ལ་མགོན་ཁང་བཞི་རེ་ཡོད་པའི་ནང་ན་ཀུན་བཟང་དང་། སྤྱན་རས་གཟིགས། ཁྱབ་འཇུག གདོང་དྲུག་རྣམས་ཡོད། སྤྱན་རས་གཟིགས་ལ་ནཱ་ཐ་སྟེ་མགོན་པོ་ཟེར་ཞིང་གོ་ས་ཡང་དེ་ག་ཡིན། དེ་བཞི་ཀ་ཡང་བྱང་སེམས་སུ་བརྩི་ཞིང་ཁྱིམ་པའི་མཆོད་གནས་དང་། དགེ་སློང་གི་བཀའ་སྡོད་ཙམ་ཡིན། འོན་ཀྱང་ད་ལྟའི་ལོ་ལྔ་བརྒྱ་ཙམ་གྱི་སྔར་སྤྱན་རས་གཟིགས་ལ་ཡི་དམ་དུ་བྱེད་པའི་དགེ་སློང་དུ་མ་དང་། དེ་དག་གིས་མཛད་པའི་བསྟོད་པ་མཛེས་པ་དག་ཀྱང་ཡོད། བྲག་ལ་བརྐོས་པའི་སྤྱན་རས་གཟིགས་ཞིག་ཀྱང་བེལུགམ་བྱ་བར་སྣང་། གཙུག་ལག་ཁང་འགའ་རེའི་སྒོ་འཕྱོར་དུ་རི་དྭགས་འཛིན་གྱི་མ་དང་མགོན་མེད་ཟས་སྦྱིན་གཉིས་ཀྱི་སྐུ་བརྙན་ཡོད། དེ་གཉིས་ཀྱང་ཆོས་སྐྱོང་འདྲ་བ་ཞིག་ཡིན། ལྷག་པར་རི་དྭགས་འཛིན་གྱི་མ་སགམམ་དེ་གཡང་ལྷ་དང་། བུ་ལྷ་ལྟ་བུ་ཞིག་ཏུ་བརྩི། སྟོན་པའི་འཁྲུངས་སྐར་དང་། དགུང་ལོ་དང་། དབང་ཐང་སོགས་རེའུ་མིག་ཏུ་བཀོད་པ་མགུལ་དུ་བཏགས་ཏེ་སྲུང་འཁོར་དུ་བྱེད།
དགེ་སློང་དག་གི་ནར་མའི་ཀུན་ཏུ་སྤྱོད་པ་ནི། ནངས་སྔ་བར་ལངས་ཏེ་སོ་ཤིང་ཟ་བཞིན་ཕྱག་མ་ཡུ་བ་རིང་པོ་སྒུར་མི་དགོས་པ་ཞིག་བཟུང་ནས་མཆོད་རྟེན་དང་བྱང་ཆུབ་ཤིང་གི་རྭ་བར་གད་དར་བྱེད། དེ་ནས་གདོང་དང་རྐང་པ་བཀྲུས་ཏེ་སངས་རྒྱས་དང་། མཆོད་རྟེན་དང་། བྱང་ཆུབ་ཤིང་རྣམས་ལ་ཕྱག་འཚལ་ཞིང་སོ་སོའི་ཚིགས་བཅད་རྣམས་འདོན། དེ་ནས་མཁན་པོ་དང་། རྒན་པ་ལ་ཕྱག་འཚལ་ནས་རུང་ཁང་དུ་སླེབས་པ་ན། ནངས་མོའི་བསོད་སྙོམས་འབུལ་བ་སྦྱོར། ཟས་ཟིན་པ་དང་། དཀྱུས་མའི་བྱ་བ་དག་བྱེད། དྲིལ་བུ་བརྡུང་བ་དང་ཐམས་ཅད་ཁྲོན་པའི་དྲུང་དུ་སོང་སྟེ་ལུས་ཡོངས་རྫོགས་བཀྲུ་ཞིང་གོས་གཤེར་བ་བརྗེས། གཞོན་ནུ་རྣམས་རྒྱ་མཚོའི་འགྲམ་ལ་ཉིན་ལྟར་འགྲོ་ཞིང་ཁྱིམ་པ་དག་གིས་མི་མཐོང་བ་དང་། ཆུ་ལ་རྐྱལ་བ། གཅེར་བུར་རྒྱུགས་པ་སོགས་འཕགས་པ་བཅུ་བདུན་སྡེའི་རྣམ་ཐར་རྣམས་ཀྱང་སྐྱོང་། སླར་ལོག་སྟེ་གདུགས་ཚོད་གསོལ། ཟས་ཟིན་པ་དང་མལ་དུ་ལོག་སྟེ་ཡུད་ཙམ་ཉལ། འདི་ཚ་བའི་ཡུལ་ཐམས་ཅད་ན་སྲོལ་དུ་ཡོད། ཕྱེད་ཡོལ་ནས་འོ་མ་མེད་པའི་ཇ་རྒོད་དཀར་ཡོལ་གང་ཙམ་རེ་བཏུང་། དགུང་ག་ཡང་ཇ་བཏུང་ཞིང་བཀྲེས་པ་དག་གིས་བུ་རམ་འདྲ་ཟ། ས་རུབ་ནས་ཐམས་ཅད་གཙུག་ལག་ཁང་དུ་ཚོགས་ཏེ་ཚིགས་བཅད་འདོན། གཞོན་པ་རྣམས་ཀྱིས་རྒྱན་པ་ལ་ལྟུང་བ་བཤགས། སླར་གྲལ་རིམ་བཞིན་འཁོད་དེ་ཡུན་རིང་ཙམ་ཞིག་ཏིང་ངེ་འཛིན་ལ་སྡོད་པའམ་སྡོད་ཁུལ་བྱེད། ཐམས་ཅད་བསམ་གཏན་གྱི་དངོས་གཞི་ལ་སྙོམས་པར་ཞུགས་ཏེ་མིག་ཟུམ་མེ་ཡོང་པའི་སྒང་ལ་གནས་བརྟན་གྱིས་འདི་སྐད་བདག་གིས་ཐོས་པ་ཞེས་མདོའི་དབུ་བསྐུལ་བ་དང་མཉམ་དུ་གཞན་རྣམས་ཀྱང་མིག་ཧར་གྱིས་བསྒྲད་ནས་མཉམ་དུ་འདོན། དཀོན་མཆོག་རྗེས་དྲན་དང་། རྟེན་འབྲེལ་གྱི་མདོ། བྱམས་པའི་མདོ་ལ་སོགས་པ་རེ་མོས་སུ་སྒྲོག མཆོད་རྟེན་དང་། བྱང་ཆུབ་ཤིང་དྲུང་དུ་ཡང་སོང་ནས་ཚིགས་བཅད་རེ་འདོན། རྒན་པ་ལ་ཕྱག་འཚལ་ནས་རང་རང་གི་མལ་དུ་ལོག དཔེ་བལྟ་བ་དང་གླེང་མོ་འདྲ་བྱེད་བཞིན་ནམ་གུང་ཐུག་ཐུག་ལ་སྡོད། དེ་ནས་རྐང་པ་བཀྲུས་ཏེ་ཆོས་གོས་གྱོན་ནས་ཉལ། མཚན་ལ་དགེ་སློང་རྒན་པོ་རྣམས་གཉིད་སད་རེས་ཀྱིས་དངངས་སྐྲག་གི་ཉམས་དང་བཅས་ཏེ་འདུས་བྱས་ཐམས་ཅད་མི་རྟག་པའོ། མི་རྟག་པའོ། མི་རྟག་པའོ། སབྦཱསཾཀཱརཱ་ཨནིཧྱ། ཨནིཧྱ། ཨནིཧྱ། སོགས་དང་། ཡང་ན། མ་རིག་པའི་རྐྱེན་གྱིས་འདུ་བྱེད་སོགས་སྐད་གསང་མཐོན་པོས་འཆོལ་ལེ་བ་ཞིག་བསྐྱོར་ཏེ་ཉེ་འཁོར་ཡས་མས་ན་ཡོད་པ་ཐམས་ཅད་གཉིད་བཀྲོགས་པས་དད་པ་དང་ཚིག་པ་གཉིས་ཀ་རེ་མོས་སུ་བྱེད་དགོས་པ་ཞིག་ཡོད། དགེ་སློང་འགའ་རེས་ཕྲེང་བ་བཟུང་ནས་སྔགས་འདྲ་བ་ཞིག་འདོན་གྱིན་འདུག་པར་མཉན་ན་གོང་གི་ཚིག་དེ་རྣམས་འདོན་གྱིན་འདུག ཡང་འགའ་རེས། བཅོམ་ལྡན་འདས་དེ་བཞིན་གཤེགས་པ་ཞེས་པ་ནས་ལྷ་དང་མི་རྣམས་ཀྱི་སྟོན་པ་བྱ་བའི་བར་དང་། འགའ་རེ་ཚིག་དེ་རྣམས་ཀྱི་རྒྱ་སྐད་ཐོག་མའི་ཡིག་འབྲུ་རྣམས་བཟླ་ཞིང་འདུག ཁོང་རྣམས་དེ་ལ་སྒོམ་བྱེད་པ་ལས་སྔགས་བཟླས་པའི་ཐ་སྙད་མི་འདོགས། མི་ཞིག་ཕྲེང་བ་ཐོགས་པ་མཐོང་ན་ཡང་། ཁོང་གིས་བྷཱབན། སྒོམ་བྱེད་ཀྱིན་འདུག་ཅེས་ཟེར། བགྲང་བ་དང་གཞལ་བའི་སྒོམ་གསུངས་པས་ཐ་སྙད་དེ་འདྲ་འདོགས་ཀྱང་འོས་པར་མངོན།
དབྱར་སྔ་མ་རང་རེའི་ཧོར་ཟླ་དྲུག་པའི་བཅུ་དྲུག་ནས་དང་། ཕྱི་མ་བདུན་པའི་བཅུ་དྲུག་ནས་ཚུགས་ཏེ་ཟླ་འཁོར་གསུམ་སྡོད། དབྱར་གྱི་སྒང་ལ་ཟས་སོས་པ་འབུལ་བའི་སྦྱིན་བདག་མང་བས་དགེ་སློང་ཚོ་ཤ་རྒྱག་ཏུ་འགྲོ་བའི་གཏམ་དཔེ་ཡང་འདུག དབྱར་སྔ་མའི་དགག་དབྱེ་ཟིན་ནས་ཉེ་འཁོར་གྱི་གྲོང་པ་ཐམས་ཅད་ཚོགས་ཏེ་ཀཋནེདཱན་(ཆོས་གོས་མི་འཁུམས་པར་བརྐྱང་པའི་དོན)སྲ་བརྐྱང་གི་སྦྱིན་དང་ངུར་སྨྲིག་གི་དུས་སྟོན་བྱེད། དེ་ཡང་ གྲོང་པའི་སྐྱེས་པ་བུད་མེད་བྱིས་པ་ཐམས་ཅད་ནམ་གུང་ཙམ་ན་ཡར་ལངས་ཏེ་སེར་ཕྲེང་བཞིན་བསྒྲིགས། མར་མེ་ཆེན་པོ་རྣམས་འཁྱེར། ཐམས་ཅད་ཀྱི་སྤྱི་བོར་མཁར་གཞོང་ཆེན་པོ་རེའི་ནང་དུ་ཆོས་གོས་ཀྱི་རྒྱུ་རས་དཀར་པོ་ཡུག་ཆེན་དང་། སྣམ་ཕྲན་དང་། གླེགས་བུ་ལྡང་བ་སོགས་ཅི་འབྱོར་བ་རེ་བཞག སུངྷཱུའི་སྒྲ་དང་། རོལ་མོ་སྣ་ཚོགས་བཅས་ཡུལ་དེའི་མཆོད་རྟེན་སོགས་ཡོད་ཚད་ཀྱི་དྲུང་དུ་བསྐོར། མཐར་གཙུག་ལག་ཁང་དུ་འོངས་ཏེ་དགེ་སློང་རེ་རེ་བཞིན་ལ་འབུལ། སྐྱ་རེངས་ཤར་བ་ཙམ་ལ་སྟེགས་བུ་ཆེན་པོ་མེ་ཏོག་གིས་སྤྲས་ཤིང་དྲི་བཟང་གིས་བྱུག་པའི་སྟེང་དུ་རས་ཡུག་ཆེན་ཞིག་བཏིང་། དགེ་སློང་བཞིས་གྲིའུ་ཆུང་ཐིག་སྐད་ཁབ་སོགས་འཁྱེར། དེ་ནས་གུར་གུམ་གྱིས་སྦངས་པའི་ཐིག་སྐུད་རིང་པོའི་སྣེ་གཅིག་དགེ་སློང་དང་། སྣེ་གཞན་དེ་སྦྱིན་བདག་གིས་བཟུང་བའི་རྒྱབ་ཀྱི་ཕར་ན་སྐུད་པའི་མཐའ་བྱིས་པ་རྣམས་ཀྱིས་འཚང་ག་རྒྱབ་སྟེ་བཟུང་ནས་རྨ་ཆུའི་ཁ་ན་གྲུ་ཐག་འཐེན་པའི་བཟོ་འདྲ་ཞིག་བྱས། དེ་ནས་ཐིག་བཏབ་པ་དང་མཉམ་དུ་ཕྱི་རོལ་ནས་ཁྱིམ་པ་ཐམས་ཅད་ཀྱིས་ཅིག་ཅར་དུ་སཱངྷཱུ། སུངྷཱུ་ཟེར་ཞིང་རྔ་བོ་ཆེ་བརྡུང་། སྟོན་པའི་བསྟན་པ་གནས་སོ། །ཚུལ་ཁྲིམས་ཀྱི་རྒྱ་མཚོ་མ་ཉམས་སོ་སོགས་ཅ་ཅོ་ཆེན་པོ་དང་བཅས་རོལ་མོ་སྒྲོག གླུ་གར་བྱེད། ཆོས་གྲྭ་བ་སོགས་ཐམས་ཅད་ལ་འདུལ་བའི་སྔགས་མང་པོ་འདོན་རྒྱུ་ཡོད། ཀུན་རིག་གི་བདག་འཇུག་ལས་ཀྱང་རྒྱ་ཆེ། མདོར་ན་ཆོས་གོས་གྲུབ་པ་དེ་ཉན་ཐོས་དགེ་སློང་རྣམས་ཀྱི་ལོ་གཅིག་གི་སྒྲུབ་མཆོད་ཆེ་ཤོས་དེར་སྣང་། དེ་ནས་ཉིན་གུང་བར་ཐམས་ཅད་ལག་རུབ་ཀྱིས་ཆོས་གོས་ཤིག་བཙེམས་ཏེ་ཁ་ཡང་བསྒྱུར། དགེ་འདུན་ལ་ཕུལ་ཏེ་དགེ་སློང་མཁོ་བ་ཞིག་ལ་སྟེར། ཆོ་ག་དེས་ངེད་ཀྱི་ཡིད་འཕྲོག་དྲགས་ཏེ་འདིར་ཡང་ཞིབ་ཙམ་བྲིས། ངུར་སྨྲིག་གི་དུས་སྟོན་དེ་རང་རེའི་ཧོར་ཟླ་དགུ་པ་ཙམ་ལ་ཡིན། ཟླ་བ་དེ་ལ་ངུར་སྨྲིག་གི་ཟླ་བར་ཡང་འབོད། ཟླ་བ་དེར་གླིང་འདིར་ཆར་ཞོད་ཤིན་ཏུ་ཆེ་བ་ཡོང་བས་དེ་དཀར་ཕྱོགས་ཀྱི་ལྷ་རྣམས་དགའ་བའི་མཐུ་ཡིན་སོགས་ཟེར། ཆོས་གོས་ནི་གླེགས་བུ་ཕྱེད་དང་། གསུམ་ལ་རྣམ་ཕྲན་ལྔ་པ་རྐྱང་ཡིན། འོན་ཀྱང་རྣམ་ཕྲན་ཉེར་ལྔའི་བར་བྱེད་པ་ལ་འགལ་བ་མེད་ཟེར་ནས། འགའ་ཞིག་གིས་རེའུ་མིག་ཕྲ་མོས་གང་བའི་སྣམ་སྦྱར་ཡང་གྱོན། ཆོས་གོས་གྱོན་སྟངས་དེ་ཤིན་ཏུ་ཡ་མཚན། གྲྭ་གཉིས་མཉམ་པར་གཤིབ་ནས་ཕྱོགས་གཅིག་ཏུ་སྒྲིལ། དྲིལ་བའི་མཐའ་དཔུང་པ་གཡས་ནས་རྒྱབ་ཏུ་བསྐོར་ཏེ་མཆན་འོག་ནས་ཚུར་བླངས་པའི་སྣེ་མོ་ལག་པས་བཟུང་བས་མགྲིན་པ་ནས་ཤམ་ཐབས་ཀྱི་མཐའི་བར་ཁེབས་པའི་ཡ་མཚན་ཞིག་འདུག ཅུང་ཟད་གོམས་ན་མིག་ལ་ཡང་ཆེར་མཛེས། རྒྱ་གར་གྱི་སྐུ་བརྙན་རྙིང་མ་ཀུན་དང་། རྒྱ་ནག་ཙནྡན་ཇོ་བོའི་བཟོ་ལུགས་དེ་ཀུན་ལ་ཆོས་གོས་འདི་ལྟར་ཡོད། གྲྭ་གཅིག་ཕྱག་གིས་བཟུང་བ་ཡང་དེ་ཀུན་ལ་ཡོད། དབང་བསྐུར་མཇུག་ཏུ་སློབ་མ་ལུང་སྟོན་སྐབས། ཤཱཀྱ་ཐུབ་པ་ཕྱག་གཡོན་གྱི་ཆོས་གོས་ཀྱི་གྲྭ་རི་དྭགས་ཀྱི་རྣ་བ་ལྟར་བཟུང་བ་སོགས་བཤད་པ་ཡང་ཆ་ལུགས་འདི་རང་དུ་སེམས། འོན་ཀྱང་ཁོང་པའི་ཆོས་གོས་དཔང་དུ་ཁྲུ་ལྔ་རེ་ཡོད་པ་དེ་ལ་གྱོན་ལུགས་འདི་བཏུབ་ཀྱི་རང་རེའི་ཆོས་གོས་ཆུང་དྲགས་པས་མི་བཏུབ།
དེ་ལ་གླིང་འདིའི་དགེ་སློང་ཐམས་ཅད་ཀྱང་གནས་བརྟན་སྡེ་པ་ཁོ་ན་ཡིན་ཅིང་། ནང་གསེས་ཀྱི་མཁན་བརྒྱུད་མི་འདྲ་བ་ལས་ཕྱེས་པ་ཤྱཾནི་ཀ སྔོ་སངས་ཅན་གྱི་སྡེ་དང་། ཨམརཔུརནིཀཡ་འཆི་མེད་གྲོང་གི་སྡེ། རཱམནྱནཀིཡ་དགའ་བ་ཅན་གྱི་སྡེ་བྱ་བ་གསུམ་ཡོད། གནས་བརྟན་པ་རྣམས་ཀྱི་མིང་མཐར་འབྱུང་གནས། གོ་ཆ་སོགས་ཡོད་པར་བཤད་མོད། འདིར་མིང་ལ་ངེས་པ་མི་འདུག་ཅིང་། གོ་ཆའི་མིང་ནི་མི་སྲིད་པ་ཙམ་ཡིན། ནགས་ཀྱི་རིན་ཆེན་བྱ་བའི་མིང་ཡང་མང་། དེ་ལ་ཤྱཾམ་པ་རྣམས་ནི་སྡེ་གསུམ་ཀ་ལས་འབྱོར་ཞིང་དབང་ཆེ། སྟོན་པའི་ཚེམས་མཆེ་བ་དང་། བྱང་ཆུབ་ཤིང་གི་བདག་པོ་ཡང་ཁོང་རྣམས་ཡིན། རིགས་ཆེན་པོའི་མི་རབ་ཏུ་བྱུང་བ་རྐྱང་ཡིན། སྔར་རིགས་དམན་ཀྱང་རབ་ཏུ་འབྱིན་པ་ལ་རྒྱལ་བློན་སོགས་ཀྱིས་ཕྱག་འཚལ་བའི་ཚེ་མ་བཟོང་པར་སྟན་ལས་ལངས་པ་སོགས་བྱས་པས་དེ་ཕྱིན་ཆད་དེ་རྣམས་རབ་ཏུ་འབྱིན་པ་བཀག་ཟེར། ཆོས་གོས་རང་རེ་བཞིན་དཔུང་པ་ཡ་གཅིག་ལ་བགོ སྨིན་མ་ཡང་བཞར། དེ་ནི་འདུལ་བར་ཁའི་སྤུ་བྲེགས་བྱ་བ་ལ། གདོང་གི་སྤུ་བྲེགས་བྱ་བའི་དོན་དུ་མཛད་པའི་ལུགས་ཡིན། ཨམརཔུར་པ་རྣམས་ནི་ཆོས་གོས་དཔུང་པ་གཉིས་སུ་བགོ དགོན་གནས་ཤིན་ཏུ་མང་། རཱམ་ཏྱཔ་ནི་འདུལ་བའི་ལག་ལེན་གུ་དོག་པའི་མཐར་ཐུག་བསྙེན་རྫོགས་བྱེད་པ་ན་མཚམས་ཀྱང་ཆུའི་དབུས་སུ་གྲུ་ལ་བསྡད་དེ་བྱེད་དགོས། སྡེ་གཞན་གཉིས་ཀྱི་མཁན་བརྒྱུད་མ་དག་པས་ཁོང་རྣམས་ལ་བསྙེན་རྫོགས་མཚན་ཉིད་པ་ཡང་མེད་ཟེར་ཞིང་། དེ་དག་དང་ལྷན་དུ་མདོ་འདོན་པ་དང་། ཟས་ཟ་བ་ཡང་མི་བྱེད། དེའི་རྐྱེན་གྱིས་སྡེ་གཞན་གཉིས་ཁོང་ཅག་ལ་སྡང་བར་བྱེད། འོན་ཀྱང་ཁྱིམ་པ་རྣམས་ནི་ཐམས་ཅད་ལས་ཁོང་ཅག་མོས། རིགས་ངན་ཤ་སྟག་རབ་ཏུ་བྱུང་བ་ཡིན། རས་ཀྱི་ཆར་གདུགས་ཀྱང་འཛིན་དུ་མི་རུང་བས། ཏ་ལའི་ལོ་མ་ལས་བྱས་པའི་གདུགས་ཉ་ལྕིབས་ཀྱི་དབྱིབས་འདྲ་བ་དག་ཁྱེར། སྦྱངས་ཡོན་ལ་གནས་པའི་མཆོག་ནི་ཁོང་ཚོ་ཡིན། དེའི་ནང་ནས་ཀྱང་དགེ་བའི་གདུང་གི་སྡེ་ཀལྱནབཾཤ་བྱ་བ་དེ་ཀུན་ལག་ལེན་དོག་པའི་མཐར་ཐུག
སྤྱིར་སིངྒལའི་དགེ་སློང་དེ་ཀུན་རང་ལུགས་ཁོ་ན་མཆོག་འཛིན་བྱེད་ཅིང་། གཞན་ལུགས་ལེགས་ཉེས་གང་ཡིན་ཡང་དབྱེ་བསལ་མེད་པར་ཧྲིལ་གྱིས་འདོར། འོན་ཀྱང་ཐེག་པ་ཆེན་པོའི་ལྟ་བའི་ཆ་ལ་མོས་པ་ཙམ་ནི་མང་། དབུ་མའི་རྩ་བ་བློ་ལ་ཡོད་པ་འགའ་ཡང་འདུག་ལོངས་སྐུ་སོགས་རྒྱ་ཆེ་བའི་རྣམ་གཞག་གཞན་ནི་མུ་སྟེགས་ཀྱི་ཚངས་པ་ཆེན་པོའི་འདྲ་བཀབ་སྟེ་བཤད་པ་ཡིན་སོགས་ཟེར། ལྷག་མེད་ཀྱི་བེམ་རིག་རྒྱུན་ཆད་པ་ལ་གོ་བ་ཟབ་ཅིང་ཉོག་པ་ཞིག་བྱེད་རྒྱུ་འདུག དགྲ་བཅོམ་ལས་བྱང་ཆུབ་སེམས་དཔའ་ལྷག་བྱ་བ་དེ་མུ་སྟེགས་ཀྱི་རྒྱལ་རིགས་རྣམས་ཀྱི་ངག་སྒྲོས་ཡིན་ཟེར། གཞན་ཡང་། ཕལ་ཆེ་བ་རྣམས་ཀྱིས་དཀོན་མཆོག་བརྩེགས་པའི་མདོ་དང་། རྡོ་རྗེའི་མོའི་བུ་པ་དག་གིས་སྒྱུ་མ་དྲྭ་བའི་རྒྱུད་བརྩམས་སོ་སོགས་ཐོ་རིང་པོ་ཞིག་ཡོད་ཀྱང་། ཁྱེད་རྣམས་འཁོན་ཀ་གཏུག་པར་མི་འདོད་པས་འདིར་མ་བཀོད། ཐོ་དེའི་མཇུག་ཏུ། དེ་ལྟ་མོད་ཀྱི་བདེ་བར་གཤེགས་པའི་བསྟན་པའི་སྙིང་པོ་ཙམ་ནི་དེ་ཀུན་ཁྲོད་ན་མ་ཉམས་པར་བཞུགས་ཤིང་། ལྷག་པར་གངས་རི་པའི་སྡེ་རྣམས་ཀྱིས་འདོན་པའི་སྡེ་སྣོད་གསུམ་ནི། སངས་རྒྱས་རང་གི་ཞལ་ནས་གསུང་པ་དག་དང་ཚིག་དོན་གཉིས་ཀའི་ཆ་ས་ཤིན་ཏུ་འདྲ་བ་ཡིན་ནོ་སོགས་བྲིས་སོ། །གངས་རི་པ་དེ་གནས་བརྟན་སྡེ་པ་ལས་གྱེས་པར་སློབ་དཔོན་ལེགས་ལྡན་གྱིས་གསུང་པས་ཁོང་རྣམས་ཀྱི་མདོ་དང་། གནས་བརྟན་པ་དག་གི་མདོ་ནི་འདོན་པ་མཐུན་པར་ངེས་པས། འདྲ་ཚུལ་ཡང་དོན་ལ་དེ་བཞིན་པར་འདུག་གོ། །ཁོང་རྣམས་ལ་ཉན་ཐོས་སྡེའམ། ཐེརབད་སྟེ་གནས་བརྟན་སྨྲ་བར་འབོད་པ་ལས་ཧིནཡཱནསྟེ་ཐེག་དམན་དུ་བོས་ན་འབར་དུ་འོངས། མིང་དེ་སྐད་སུས་བཏགས། འོ་ན་སངས་རྒྱས་ལ་ཡང་སྟོན་པ་དམན་པར་སྨྲོས་ཤིག་སོགས་ཟེར། ལྷག་པར་ཡང་རྡོ་རྗེ་ཐེག་པ་ནི་ཡ་ང་བའི་གནས་ཞིག་ཏུ་བརྩི་པཉྩམཀར་སྟེ་མ་ཡིག་ལྔ་པ་ཞེས་སྨོད། ངས་བོད་ན་བུ་སྟོན་དང་། རྗེ་ཙོང་ཁ་པ་ལྟ་བུའི་དགེ་སློང་ཡང་སྔགས་ལ་མོས་སྨྲས་པས་རྣ་བར་མ་སོང་བ་བྱེད་ཀྱིན་འདུག དགེ་སློང་ཞིག་མི་ལ་རས་པའི་ལོ་རྒྱུས་ཐོས་ནས་ཁོ་དགེ་བསྙེན་བཟང་པོ་ཞིག་ཡིན་འདུག་སྙམ་ནས་མོས་པ་དགའ་རབ་འདུག་པ་ལ། ངས་ཁོ་ཡང་གསང་སྔགས་པ་ཡིན་སྨྲས་པས་གཏམ་གྱི་འཕྲོ་ཡང་མི་མཉན་པར་ལངས་ཏེ་སོང་། མ་ཡིག་ལྔར་བསྡུས་པའི་བཤད་པ་དེ་འདྲ་རང་རེའི་རྒྱུད་ན་ནི་ཡོད་པར་མ་མཐོང་ལ། མུ་སྟེགསཀྱི་རྒྱུད་དུ་ནི་ངེས་པར་དུ་སྣང་། དེ་ནི་དཔེར་ན། ནག་མོ་རྣམ་སྒེག་གི་རྒྱུད་ལས། མཧྱཾམཱསཏཐཱམཏྶྱམུཏྲཱིམཻཐུནམེབཙ། པཉྩཏཧྭབིཧིནཱཨཱཾནཕལོངྦྷབཿ། ཆང་དང་ཤ་དང་དེ་བཞིན་ཉ། །ཕྱག་རྒྱ་མོ་དང་གཉིས་སྦྱོར་ཏེ། །དེ་ཉིད་ལྔ་ཡིས་དམན་པ་ཡི། །མཆོད་པ་རྣམས་ལ་འབྲས་མི་འབྱུང་། །བྱ་བ་སྟེ་དེ་དག་གི་རྒྱ་སྐད་ལ་མ་ཡིག་ལྔ་ཡོད་པ་ཡིན།
དེ་བཞིན་ཐེག་ཆེན་སློབ་དཔོན་ཡུལ་འདིར་སྔར་བྱོན་པ་འཕགས་པ་ལྷ་དང་། ཤནྟི་པ་སོགས་ཀྱི་ལོ་རྒྱུས་ཙམ་ཡང་མེད། གུརུ་ལྷོ་ཕྱོགས་པས་སིངྒལའི་ཀཎྡེཡུལ་དུ་མཇལ་གསུངས་པའི་ཤནྱི་པའི་དངོས་སློབ་དེ་སྙེད་དུ་རེ་བས་བདག་ཡུལ་དེར་ཟླ་ཕྱེད་ལྷག་བསྐོར་ཀྱང་སུ་ལ་ཡང་རྒྱུས་མི་འདུག་དེ་དུས་དགུང་ལོ་བདུན་བརྒྱ་ལོན་འདུག་གསུངས་པས་ད་ནི་དགུ་བརྒྱ་ལྷག་ཡིན་རྒྱུ་ལ། ཡང་ན་ནི་སྐུ་འདས་པར་ངེས། དེ་མིན་ཐེག་ཆེན་པ་མི་གཅིག་བོད་ནས་འོངས་པ་ལ་མཇལ་ཁ་ནི་ཅིའི་ཕྱིར་མི་གཏོང་སྙམ་པ་བྱུང་། དེ་བཞིན་གནས་བརྟན་རྡོ་མོའི་བུ་ཡང་གར་བཞུགས་ཀྱི་ས་མིག་སུ་ལའང་རྒྱུས་མི་འདུག་པས། ཕྱིས་འགྲོ་མཁན་ཞིག་བྱུང་ན། མ་སྡེན་ཏ་ལའི་རི་སུལ་དུ་འཚོལ་བར་ཞུ། ན་ད་རིགས་སོགས་ནི་དེ་ལས་ཀྱང་ག་ལ་ཤེས། འོན་ཀྱང་སྔར་ཐེག་ཆེན་དར་བ་ནི་ཀུན་ལ་རྒྱུས་ཡོད་ཅིང་རྒྱལ་རབས་ནང་ན་ཡང་རྒྱས། སྔོན་གྱི་དགེ་བསྙེན་ཀུརུཀུལླགོམི་བྱ་བའི་ཐེག་ཆེན་པ་ཞིག་གིས་མཛད་པའི་བྱང་ཆུབ་ཤིང་གི་རྒྱལ་རབས་སོགས་སྣང་། འདིས་ཐེག་ཆེན་གྱི་མདོ་འགྲེལ་འགའ་ཡང་བྱས་ཟེར། སིངྒལའི་དགེ་བསྙེན་སའི་རྩ་ལག་གིས་མཛད་པའི་སྙིང་རྗེ་པད་དཀར་གྱི་འགྲེལ་པ་ཞེས་བུའི་བསྟན་འགྱུར་དཀར་ཆག་ཏུ་ཡང་ཚུད་པ་དེ་འདི་དང་གཅིག་གམ་སྙམ། དེས་ན་གདོན་མི་ཟ་བར་དགེ་བསྙེན་དེའི་མཚན་ཡང་གཽཀུལགོམི་བྱ་བར་ངེས།
དེ་ལ་མཧཱབེཧར་གཙུག་ལག་ཁང་ཆེན། ཛོཏབན། རྒྱལ་བྱེད་ཚལ། ཨབྷྱགིརི འཇིགས་མེད་རི་བོ་གསུམ་ནི་སྔོན་གླིང་འདིའི་གནས་གཞི་ཀུན་གྱི་རྩ་བ་ཡིན་ཅིང་། རིམ་པ་བཞིན་རྒྱལ་པོ་སྐར་རྒྱལ་དང་། སྡེ་ཆེན་དང་། འཇིགས་མེད་རྣམས་ཀྱིས་བཞེངས། དེ་གསུམ་གའི་ཤུལ་ན་མཆོད་རྟེན་རི་འདྲ་བ་རེ་དང་། སྔོན་གྱི་དགོན་རོ་མིག་རྒྱང་གིས་མི་ཆོད་པ་ཙམ་དང་། གནས་འཛིན་གྱི་དགོན་ཆུང་ངུ་རེ་བཅས་པ་སྣང་། འདི་གསུམ་ནི་སྡེ་པ་བཅོ་བརྒྱད་ཀྱི་གྲངས་སུ་བྱུང་བའི་རྒྱལ་བྱེད་ཚལ་གནས། འཇིགས་མེད་རིར་གནས། གཙུག་ལག་ཁང་ཆེན་པ་གསུམ་གྱི་རྩ་བའི་གནས་གཞི་དག་ཡིན་པར་ཐེ་ཚོམ་མི་འདུག་ཅིང་། དེ་གསུམ་ག་གནས་བརྟན་པ་ཡིན་ཚུལ་ཡང་པདྨ་འབྱུང་གནས་དང་། དུལ་བའི་ལྷ་གཉིས་ཀས་གསལ་བར་གསུངས། འདི་གསུམ་ཕན་ཚུན་མི་མཐུན་ཞིང་རྩོད་པའི་གནས་ཚུལ་ཡང་སིངྒལའི་རྒྱལ་རབས་རྣམས་ན་ཤིན་ཏུ་རྒྱས་ཤིང་། ལྷག་པར་དུ་འཇིགས་མེད་རི་བོ་པ་རྣམས་ཀྱིས་ཐེག་ཆེན་གྱི་ལྟ་སྤྱོད་ཡིད་མི་མཐུན་པ་ལན་གསུམ་གྱི་བར་དུ་བླངས་ཞེས་གྲགས། རྟོག་གེ་འབར་བ་སོགས་སུ་འདྲེས་ལུགས་མང་དུ་མཛད་ཀྱང་། འདི་གསུམ་ཡེ་མ་བཀོད་པ་ཡང་། དེ་གསུམ་ཕྱི་དུས་ཙ་ན་གྲགས་པའི་རྒྱུ་མཚན་གྱིས་ཡིན་སྙམས། དེ་ཡང་ཡོད་སྨྲ་བ་ལ་སོགས་པའི་ཁྲོད་དུ་ཐེག་ཆེན་གྱི་པཎྜིཏ་རྟོག་གེ་ལ་བྱང་བ་མང་དུ་བྱུང་སྐབས། གནས་བརྟན་པ་དག་ནི་དེ་དག་ལ་རྩོད་པའི་སྤོབས་པ་ཡང་མེད། བཅོམ་ལྡན་འདས་ཀྱི་ལུང་དྲི་མ་མེད་པ་དག་འདོར་དུ་ཡང་ཕངས་ནས། ཡུལ་དབུས་བཏང་སྟེ་ལངྐའི་ཡུལ་དུ་འདུས་པ་ཡིན་ནོ་ཞེས་ཟེར། གནས་བརྟན་པ་དག་དེང་སང་དབུས་ནས་ཡུལ་བཏོན་ཏོ་བྱ་བ་རྒྱའི་བཙུན་པའི་ལམ་ཡིག་ཏུ་ཡང་གསལ།
གནས་བརྟན་པའི་སྡེ་སྣོད་རྣམས་ནི་གླེགས་བམ་གྱི་རྩིས་གདབ་ན་བོད་ཀྱི་བཀའ་འགྱུར་འདིའི་གསུམ་ཆ་ལྷག་ཙམ་བཞུགས། དེ་ལ་སྡེ་སྣོད་གསུམ་ལས། འདུལ་བ་ལ་ཕམ་པ། ལྟུང་བ། སྡེ་ཚན་ཆེན་པོ། སྡེ་ཚན་ཆུང་ངུ་། འཁོར་གྱི་ལམ་བྱ་བའི་ཚན་པ་ལྔ་དང་། མའི་སོ་ཐར་བཅས་ཡོད། མདོ་སྡེ་ལ་ནི། ལུང་རིང་པོ། ལུང་བར་མ། ཡང་དག་པར་ལྡན་པ། གཅིག་ལས་འཕྲོས་པ། ཕྲན་ཚེགས་ཏེ་ལྔ་ཡོད་ཅིང་། ལུང་རིང་པོ་ལ་ཚངས་པ་འདྲ་བའི་མདོ་སོགས་མདོ་ཕྲན་སོ་བཞི་དང་། དེའི་ཁྲོད་ན་རྟོག་གེ་འབར་བར་གསལ་བའི་ཤིང་གི་ཕུང་པོ་ལྟ་བུའི་མདོ་ཡང་བཞུགས། མདོ་དེ་ནི་སྟོན་པས་ཤིང་སྡོང་མེ་འབར་བ་ཞིག་ལ་གཟིགས་ཏེ་ཚུལ་འཆལ་གྱི་ཉེས་པ་གསུངས་པས། དགེ་སློང་དྲུག་ཅུ་ཁྲག་ཚབས་ཆེར་སྐྱུགས་ནས་ཤི། གཞན་དྲུག་ཅུས་བསླབ་པ་ཕུལ། གཞན་དྲུག་ཅུས་འབྲས་བུ་ཐོབ་པ་སོགས་དྲུག་ཅུ་ཚན་མང་པོ་ཞིག་གི་སྐོར་ཡོད། ལུང་བར་མ་ལ་ནི་མདོ་ཕྲན་བརྒྱ་དང་ལྔ་བཞུགས་ཤིང་། མདོ་སྡེ་ཀུན་གྱི་གཙོ་བོར་བྱེད། གཅིག་ལས་འཕྲོས་པ་ལ་མདོ་ཆེན་ཉིས་སྟོང་སུམ་བརྒྱ་དང་བརྒྱད་བཞུགས། ལུང་ཕྲན་ཚེགས་སུ་སྡེ་ཚན་བཅོ་ལྔའི་ནང་ན་ཆེད་དུ་བརྗོད་པའི་ཚོམ་འདྲ་བའི་གཞུང་ཞིག་དང་སྐྱེས་རབས་སོགས་བཞུགས། མངོན་པ་ལ་སྡེ་བདུན་ལས་ངྷརྨསངྒྷནིཆོས་ཀྱི་ཚོགས། བིབྷངྒ་རྣམ་འབྱེད། ཀཐབྠུཏ་གཏམ་གྱི་གཞི། པུགྒལཔྟི་གང་ཟག་གདགས་པ། ངྷཱཏུགཐ་ཁམས་ཀྱི་གཏམ། ཡམཀཾ་ཆ་ལྡན། པཊྛནཾ་རབ་ཏུ་འཇུག་པ་རྣམས་ཡིན། འདིར་ཁ་ཆེ་བྱེ་བྲག་སྨྲ་བའི་སྡེ་བདུན་ནི་ཛྙཱནསྲསྠན་ཡེ་ཤེས་ལ་འཇུག་པ་སངྒིཏིཔརྱཡ་འགྲོ་བའི་རྣམ་གྲངས་སོགས་ཡིན་པས་འདི་དག་དང་མིང་མི་འདྲ། གཞུང་ངོ་བོ་གཅིག་གམ་མ་ཤེས། ཁ་ཆེ་བའི་སྡེ་བདུན་དེ་རྒྱ་ནག་སྐད་དུ་བཞུགས་པར་གྲགས། དེ་ལྟ་བུའི་སྡེ་བདུན་དེ་དག་སྟོན་པའི་བཀའ་ཡིན་པ་དང་། ལྷའི་འཁོར་ལ་གསུངས་པར་འདོད། སློབ་གཉེར་གྱི་གཙོ་བོ་ཡང་དེ་ལ་བྱེད། ལྷག་པར་བྷརམའི་ཡུལ་ན་སྔོན་ཤིན་ཏུ་དར་ཆེ་ཟེར། མདོ་རྣམས་ལ་སྟོན་པ་རང་གི་ཞལ་ནས་གསུངས་པའི་ཚན་གཅིག་དང་། སྡུད་པ་པོ་རྣམས་ཀྱི་ངག་ཏུ་རྟོགས་པ་ཨཋཀཐ་བྱ་བའི་ཚན་གཉིས་གཉིས་ཕྱེས་ཏེ་ཤིན་ཏུ་ངོས་གཙང་བ་ཞིག་ཡོད། རང་རེའི་མདོ་རྣམས་ལ་ཆ་གཉིས་ཀ་མ་ཕྱེས་པར་ཡོད་འདུག འདུལ་བ་ལྟ་བུ་ལ་འདི་དག་གི་ལོ་རྒྱུས་དང་། རང་རེའི་དེ་དག་མཐའ་ཆོད་པ་ཞིག་བསྡུར་རྒྱུ་བྱུང་ན་གཅིག་ལ་མི་གསལ་བ་གཅིག་ལ་གསལ་བ་དང་། ཕྱོགས་གཅིག་ཏུ་འདྲེན་བཟོད་པ་དང་། ཡེ་མི་མཐུན་པ་ལ་སོགས་པ་ངོ་མཚར་མང་པོ་ཞིག་ཡོད་པར་མངོན། དཔེར་ན། བལ་ཐོགས་ཀྱི་སྤང་ལྟུང་སྐབས་དྲུག་སྡེ་བལ་ཡུལ་དུ་སོང་ཞེས་རང་རེའི་འདུལ་བར་ཤིན་ཏུ་གསལ་བ་ལ། འདི་དག་གི་ལུང་ན་བྱང་ཕྱོགས་ཀྱི་ཡུལ་ཞིག་ཏུ་སོང་བྱ་བ་ཙམ་ལས་མེད། དེ་བཞིན་འཆར་ཀ་དམར་པོ་གནས་ངན་ལེན་སྤྱོད་པ་ཞིག་དང་། འཆར་ཀ་ནག་པོ་ཕྱིས་དགྲ་བཅོམ་འཐོབ་པ་གཉིས་བཤད་དེ། རང་རེའི་ལུང་ན་མི་གསལ་ཅིང་། མི་མཐུན། འཕགས་སྐྱེས་པོ་མིང་ཆེན་གྱི་ཁྱིམ་དུ་སོང་བའི་ཤུལ་དུ་ཁྱིམ་ཆུས་བཀྲུས་པའི་སྙིང་ནད་ཀྱིས་ཤཱཀྱ་རྣམས་བསད་ཅིང་། རྒྱ་མཚོའི་རླབས་ཀྱིས་དྲངས་ཏེ་དམྱལ་བར་སོང་ཟེར་ཏེ། འདི་ཡང་ཅུང་མི་མཐུན། དེ་བཞིན་གཅུང་དགའ་བོ་སུནྡརི་ཆུང་མར་བླངས་ན་སྐལ་བ་ཆད་པར་དགོངས་ཏེ། བག་སྟོན་གྱི་ཉིན་ཁོ་ན་ལ་རབ་ཏུ་ཕྱུངས་ཟེར་ཏེ། རང་རེ་ལ་མི་གསལ་ཅིང་། ལག་རྒྱུད་འགྲོག་གནས་ལ་གཏམ་རྒྱུད་དེ་སྦྱར། གྲགས་འཛིན་མ་རབ་ཏུ་བྱུང་སྟེ་དགྲ་བཅོམ་བརྙེས་པ་དེ་ཡང་རང་རེའི་ལོ་རྒྱུས་དག་ན་མེད་པ་སྙམ། དམ་ཆོས་པད་དཀར་དུ་གྲགས་འཛིན་མ་དགེ་སློང་ཡིན་པའི་སྒྲོས་ཞིག་ཡོད་དམ་སྙམ་པས་གཟིགས་པར་ཞུ།
ཀུན་དགའ་བོ་གནས་ནས་ཕྱུངས་པའི་ལོ་རྒྱུས་ཀྱང་ཤིན་ཏུ་སྐྱོ་བ་ཞིག་ཡོད། རྒྱལ་བྱེད་ཚལ་དུ་སོང་བ་ན། དགེ་སློང་དེར་གནས་པ་དག་ལྷན་གཅིག་ཏུ་སྨྲ་བར་མི་བྱེད། འདོན་པར་མི་བྱེད་ནས་མཐའ་གཅིག་ཏུ་སོང་སྟེ་གནས་མལ་བྱས་ནས་འཁོད་དེ་ནངས་མོ་རེ་བཞིན་སྟོན་པའི་དྲི་གཙང་ཁང་སྟོང་པར་སོང་སྟེ། ཆུ་དང་ཚེམས་ཤིང་སྟོབས་པ་སོགས་ཞལ་བཞུགས་དུས་བཞིན་བྱས། བྱང་ཆུབ་ཤིང་གི་ཡལ་ག་ཞིག་བླངས་ནས་དྲི་གཙང་ཁང་གི་སྒོར་བཙུགས་པ། ཕྱིས་ཨཱནནྡབོངྷི་བྱ་བ་ཤིང་དུ་གྱུར་ཏེ། དགེ་སློང་ལྗོངས་རྒྱུ་བ་རྣམས་ཕྱག་བྱེད་དོ་སོགས་བཤད། ཤིང་དེ་བཙུན་པ་ཐང་ཟན་གྱིས་ཀྱང་གཟིགས་ཞེས་གསུངས།
སྔོ་བསངས་ཅན་གྱི་ཕ་མ་ནད་ཡམས་ལ་འཇིགས་ནས་རྩིག་པ་བརྟོལ་ཏེ་བྲོས་པ་ལམ་དུ་ཤི་ནས་མོ་འཁྱམས་པ་ན་གངས་ཅན་གྱིས་བུ་མོའི་ཚབ་ཏུ་བྱས་པ་དང་། ནོར་ལྷས་བྱིན་དང་ཤར་པའི་བར་དུ་ཡོལ་བས་བཅད་དེ་མཚན་མི་སྡུག་པར་སྒྲགས་ཏེ། འདུལ་སྦྱོང་སློབ་སྐབས་ཉིན་གཅིག་ནོར་བ་ལ་ཤར་པས་ཁ་ཆེན་མ་ཞེས་སྦྱར། མོ་ཁྲོས་དེ་ཡོལ་བ་རལ་བ་ལས་ཆགས་ཏེ་བྱ་ཚང་དུ་སྡོད་པ་དང་། ཡང་དཔེ་མེད་མས་སྟོན་པ་ལ་དགེ་སློང་བུང་བུ་སོགས་ཚིག་རྩུབ་བཅུས་སྤྱོས་(བསྡིགས་པའི་དོན)པ་སོགས་ཀྱང་རང་རེ་ལ་མི་གསལ། མཛངས་བླུན་དུ་ཨུ་པད་མདོག་གིས་སྡུག་མྱང་བའི་གཏམ་རྒྱུད་ཅིག་འདུག་པ་ཁོང་རྣམས་སྐེམ་རྨ་གཽཏམི་ལ་སྦྱོར་ཞིང་། རང་ཅག་གི་མའི་རྣམ་འབྱེད་དུ་ཡང་དེ་ལྟར་ཡོད་པས་འདི་འདྲ་བར་སྐབས་འགར་མིང་བརྗེས་པ་འདྲ་ཡང་ཡོད་ཚོད་འདུག སྐེམ་མོ་བུ་ཤི་བའི་རོ་འཁྱེར་ཞིང་། གཽཏམ་མཐུ་ཆེ་བས་གསོ་བར་མཛོད་ཅིག་ཅེས་ནན་གྱིས་ཞུས་པར། སྟོན་པས་ཀྱང་སྐབས་མཁྱེན་ནས་ཞལ་གྱིས་བཞེས་ཏེ། མ་ཤི་བའི་ཁྱིམ་ཞིག་ནས་ཡུངས་དཀར་སྙིམ་པ་གང་འོན་(ཁྱེར་ཤོག)ཅིག དེས་མཉན་ཡོད་བསྐོར་ཡང་མ་རྙེད་པས་ཐམས་ཅད་འཆི་ངེས་སུ་གསུངས་ཏེ་འབྲས་བུ་འཐོབ་ཅེས་འབྱུང་།
འཇིགས་མེད་རབ་ཏུ་བྱུང་ནས་དྲི་མེད་གྲགས་པ་བྱ་བར་གྱུར་ཅིང་། མདོ་འདོན་པ་རང་གི་མ་ཨ་མྲ་སྐྱོང་མས་ཐོས་ཏེ། དེ་ཡང་རབ་ཏུ་བྱུང་བ་དང་། དེའི་མཛེས་སྡུག་གིས་དགེ་སློང་རྣམས་ཡ་ཡ་བོར་གྱུར་པ་ལ། ཀུན་དགའ་བོས་ཆོས་བསྟན་པ་དང་ཨ་མྲ་སྐྱོང་གིས་བརྗོད་པའི་ཚིགས་བཅད་ཅིག་གནས་བརྟན་མའི་ཚིགས་སུ་བཅད་པར་ཡང་ཡོད། འདི་དག་ཀྱང་རང་རེ་ལ་མ་གྲགས་སྙམ།
འཕགས་རྒྱལ་དུ་པད་མ་ཅན་བྱ་བའི་སྨད་འཚོང་དང་གཟུགས་སྙིང་འདུས་པ་ལས་གཞོན་ནུ་འཇིགས་མེད་གཉིས་པ་ཞིག་བྱུང་བའི་ལོ་རྒྱུས་ཀྱང་ཡོད། ཨ་མྲ་སྐྱོང་གི་ལང་ཚོ་ལ་རྒྱལ་པོའི་ཁབ་པ་རྣམས་ཕྲག་དོག་ནས་ས་ལ་ཅན་མ་བྱ་བའི་མཛེས་མ་ཞིག་དེའི་ཚབ་ཏུ་བཙུགས། དེ་ལས་བུ་སྐྱེས་པ་འཚོ་བྱེད་གཞོན་ནུ་དང་། བུ་མོ་དཔལ་མོ་བྱ་བ་ཞིག་སྐྱེས་པ་ཀུན་ཡིད་འཕྲོག་པར་གྱུར། དེ་ཤི་བ་ན་སྟོན་པའི་བཀས་རོ་རང་སོར་ཞོག་ཅེས་གསུངས། ཞག་ཤས་ནས་རུལ་བ་དང་སྲིན་བུ་ཞུགས་པ་མཐོང་ནས་མང་པོ་དག་འབྲས་བུ་འཐོབ་ཅེས་བཤད་དེ། འདི་དང་དབྱིབས་མཐུན་ཞིག་རང་རེའི་དཀོན་བརྩེགས་ནང་ན་ཡོད་སྙམ།
རྒྱལ་པོའི་ཁབ་པ་རྣམས་འོད་སྲུང་ལ་ཆེར་མོས་པས་བུད་མེད་ཅིག་གིས་ཐོག་མར་ནོར་ནས་སྟོན་པ་ལ་བསོད་སྙོམས་ཕུལ། དེར་སྟོན་པའི་ཕྱག་ནས་སླར་འཕྲོག་སྟེ་འོད་སྲུང་ལ་ཕུལ། རྒྱུ་དེས་འོད་སྲུང་རྟག་ཏུ་དགོན་པ་ན་བཞུགས་ཤིང་། གྲོང་དུ་མ་བྱོན་ཏོ་སོགས་བཤད། སྤྱིར་ཐེག་པ་ཆུང་ངུའི་ལོ་རྒྱུས་གང་ཡིན་ཐུན་མོང་བའི་ལུགས་སུ་བཤད་པས་སྟོན་པའི་མཛད་ཕྱོགས་སོགས་གླེང་སྐབས་ཅི་བས་ཀྱང་ཡིད་འཕྲོག་པ་རྐྱང་སྣང་། ཐེག་ཆེན་ལས་བྱུང་བ་དག་ཕལ་ཆེར་ནི། ཧ་ཅང་རྒྱ་ཆེ་དྲགས་པས་ཧ་ཅང་མཁས་པ་དང་། ཧ་ཅང་གླེན་པ་ཞིག་མ་གཏོགས་དཀྱུས་མ་ཐམས་ཅད་ཀྱི་སེམས་ལ་འགྲོ་བ་ཞིག་ཤིན་ཏུ་དཀའ། སྟོན་པའི་རྣམ་ཐར་གྱི་ཆ་མི་མཐུན་པ་རྣམས་འདིར་མི་བྲི། དེ་བཞིན་འདི་པའི་མདོ་རྣམས་ཀྱང་དཔེ་ངོ་མཚར་ཅན་མང་པོ་དང་སྦྱར་ནས་བློ་འཁྲུལ་བ་རྐྱང་ཡོད། དཔེར་ན་མི་ཞིག་གིས་གཽཏམ་ལ་བསྟོད་སྨད་ཅི་བྱས་ཀྱང་ལན་མི་བྱེད་ཟེར་བ་ཐོས་ནས་སྟོན་པའི་དྲུང་དུ་སོང་སྟེ་ཁ་ཀྱལ་ངལ་ངལ་གྱི་བར་དུ་སྨྲས། དེར་སྟོན་པས་གལ་ཏེ་བྱིན་པ་དག་སྟེར་ཡུལ་དེས་བདག་གིར་མ་བྱས་ན། དེ་ནས་དེ་རྣམས་སུའི་ནོར་དུ་འགྱུར། ཁོས་བསམ་སྟེ། དེ་རྣམས་སྟེར་བ་པོའི་ནོར་དུ་འགྱུར་རོ། །འོ་ན་ཁྱོད་ཀྱིས་གང་སྨྲས་པའི་ཚིག་རྩུབ་དག་ཀྱང་ཁོ་བོས་བདག་གིར་མ་བྱས་པས་ད་ནི་ཁྱོད་ཉིད་ཀྱི་ཡིན་ནོ། །ཞེས་གསུངས། དེ་བཞིན་མ་ལུང་ཀའི་བུ་བྱ་བ་ཞིག་གིས་འཁོར་བའི་ཐོག་མ་ཡོད་མེད་སོགས་ལུང་མ་བསྟན་གྱི་དྲི་བ་དག་བཀོད་ནས་འདི་རྣམས་ཐག་མ་བཅད་ན། ང་སྐྱ་སར་འབབ་པ་ཡིན་ཞུས་པར་སྟོན་པས། ནགས་ཆེན་གྱི་དཀྱིལ་དུ་གར་བྱུང་ཆ་མེད་པའི་མདའ་དུག་ཅན་ཞིག་ལུས་ལ་ཕོག་ན་དེ་མ་ཐག་མདའ་བཏོན་ནས་རྨ་བཅོས་བྱེད་དགོས་ཀྱི། དེ་བཞག་ནས། མདའ་འདི་སུས་འཕང་། ཅི་ལས་བྱས་སོགས་དཔྱད་ན་ཚེ་འཕོ་བར་འགྱུར་བ་བཞིན་འདུས་བྱས་སྡུག་བསྔལ་དང་། དེ་སྤོང་ཐབས་ཀྱང་ཤེས་བཞིན་མི་སྒོམ་པར་ཐོག་མཐའ་སོགས་དཔྱད་ནས་ཚེ་ཆུད་འཛའ་བ་ཡིན་གསུངས། འདི་འདྲ་མང་སྟེ། ཁྱེད་རྣམས་ལ་མཉན་འདོད་ཀྱང་ཡོད་མེད་མི་ཤེས་ལ་བྲི་བར་ཚེགས་ཀྱང་ཆེ་བར་འདུག་པས་བཞག
རྩོམ་སྒྲིག་པ། དོ་རྒྱ་དོན་གྲུབ་ཚེ་བརྟན།